[[A teremben lévők néhány képviselő kivételével felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés nyári 4. rendkívüli ülésének 1. ülésnapját megnyitom. Tájékoztatom önöket, hogy az ülés vezetésében Vinnai Győző és Hiszékeny Dezső jegyző urak lesznek a segítségemre. Köszöntök mindenkit, aki figyelemmel kíséri a munkánkat.Tisztelt Országgyűlés! Emlékeztetem önöket, hogy a Fidesz képviselőcsoportja az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte 2020. július 13-ára és 14-ére. A levelet és annak mellékletét a honlapon megismerhetik a képviselők és az érdeklődők. Tisztelt Országgyűlés! Szomorú kötelességemnek teszek eleget azzal, hogy bejelentem Koncz Ferenc képviselőtársunk elhunytát. Koncz Ferenc tanárképző főiskolán végezte tanulmányait és szerzett tanári diplomát matematika-fizika szakon, amely diplomával egy évig Budapesten, majd a szerencsi Rákóczi Zsigmond Általános Iskolában tanított. Politikai pályafutása 1990-ben, Szerencsen kezdődött, ahol 2010-ig önkormányzati képviselő volt, két éven keresztül a város alpolgármestere, majd 2010-ben Szerencs város polgármesterévé választották, amely tisztséget nyolc évig töltötte be. 1998-ban Borsod-Abaúj-Zemplén megye területi listájáról jutott be az Országgyűlésbe a Fidesz színeiben, ezt követően három ciklusban, tíz éven keresztül volt országgyűlési képviselő, 2018-ban újra parlamenti képviselővé választották. Országgyűlési munkája során előbb az Ifjúsági és sportbizottságban, a Környezetvédelmi, majd a Fenntartható fejlődés bizottságában rendelkezett tagsággal, utóbbiban több albizottság elnöki tisztségét is betöltötte. 2001-ben Tokaj városának Pro Urbe-díját kapta meg, több település, köztük a felvidéki Rozsnyó díszpolgára. 2016-ban „Az év polgármestere” kitüntetést vehette át, egy évvel később a Zempléni Településszövetség a Zemplénért kitüntető címmel ismerte el a hegyaljai térség gazdasági, társadalmi, kulturális, szellemi élete területén folytatott eredményes tevékenységét. Kérem önöket, hogy képviselőtársunk emléke előtt néma felállással tisztelegjünk. [[A teremben lévők néma felállással adóznak az elhunyt emlékének. Koncz Ferenc képviselői asztalán fényképet és virágot helyeztek el.]] Köszönöm. Tisztelt Országgyűlés! Napirend előtti felszólalásra jelentkezett Szabó Timea frakcióvezető, a Párbeszéd részéről. Megadom a szót.
Tisztelt Képviselőtársaim! Szeretném megkérdezni Orbán Viktort és a fideszes képviselőtársaimat, hogy mikor érzik önök úgy, hogy elég; mikor jön el az a pont, amikor Orbán Viktor, Tiborcz István, Mészáros Lőrinc vagy Csányi Sándor azt tudja mondani, hogy most már van elég pénzem, loptam eleget, nem veszem el többet azt, ami a másé. Mikor jön el az a pillanat, amikor a fideszes haverok többé nem akarnak kivágni fákat, nem akarnak lebetonozni minden zöldterületet, nem akarják erőszakkal elvenni százezrek pihenőhelyét? Orbán Viktor veje, gázszerelője és bankára az Orczy-park, a József nádor tér, a balatoni szabadstrandok és védett nádasok, a tatai Öreg-tó és a Fertő tó elpusztításának tervei után most az Óbudai-Hajógyári-szigetre vetettek szemet, hogy kivágjanak ezer fát, tönkretegyék családok tízezreinek pihenőhelyét, csak azért, hogy megint lophassanak, lophassanak és lophassanak. Az egyetlen különbség az, hogy most kivételesen nem hotelt, hanem egy 1400 lakásos luxuslakóparkot terveznek oda. Az egész egy évvel ezelőtt kezdődött, amikor Orbán Viktor hirtelen kivette a Hajógyári-szigeten lévő ókori római kori Hadrianus-palotát az UNESCO világörökségi pályázatából. Akkori kérdésemre az volt a kormány válasza, hogy ez csupán azért van, mert szeretnék korhű módon helyreállítani a palota maradványait. Csakhogy régészek, többek között az Aquincumi Múzeum igazgatója is, akit személyesen kérdeztem meg erről, azt mondják, hogy nem lehetséges a palota korhű helyreállítása, hiszen annak annyi különböző építési periódusa volt, hogy nem lehet egyet kiválasztani. Itt maximum egy sosem létezett, Disney-hangulatú épületet lehetne felhúzni. Amikor ez kiderült, akkor jött az újabb kormányzati válasz: ja, mégsem Hadrianus-palota, hanem kajak-kenu központ. Ez is legalább annyira hihető volt, hiszen egyrészről minek pont a Hajógyári-szigetre építeni kajak-kenu központot, amikor ott van az erre a célra sokkal alkalmasabb Római-part a sok évtizedes evezőstörténelmével, másrészről és itt bukott meg végleg Orbán Viktor hazugsága ki hiszi azt el, hogy egy 600 millió forintos kajak-kenu központ miatt 20 milliárd forint értékben akarnak mobilgátat felhúzni a sziget köré. Egy nemrég a Pest Megyei Kormányhivatal oldalán megjelent 300 oldalas kormányzati tanulmányból ugyanis pontosan ez derül ki: 20 milliárdos mobilgát a sziget köré, ezer fa kivágása, védett állatok és növények elpusztítása, és nem mellesleg egy esetleges árvíz után a Duna vízszintjének a kormány által megrendelt tanulmány szerint is olyan mértékű megemelkedése a mobilgát visszaduzzasztásának hatása miatt, ami veszélyezteti a III. kerület és Újpest lakosságát is. És mindezt egy kajak-kenu központ miatt? Hát, azért ezt nem hisszük el. Sokszor néztek önök már minket madárnak, de ezt most sikerült a csúcsra járatniuk. Ez az Orbán által propagált kajak-kenu központ nem más, tisztelt képviselőtársaim, mint egy trójai faló, amiben a valóságban egy 1400 lakásos, jachtkikötős lakóparkot álmodtak meg maguknak a luxusterepjárós NER-lovagok. Micsoda véletlen, hogy a sziget déli része állítólag már most be is került az 5 százalékos kedvezményes lakásáfával beépíthető rozsdaövezetek közé! Micsoda véletlen, hogy Fürjes Balázs, Orbán Viktor Budapestért felelős államtitkára körülbelül tíz napja mondta el egy konferencián, hogy a kormány az első azonnali rozsdaövezeteket legkésőbb szeptemberben kijelöli, százhektáros nagyságrendben! És micsoda véletlen az is, hogy Tiborcz István épp a múlt heti interjújában beszélt arról, hogy ő most mennyire érdeklődik a rozsdaövezetek iránt! Hát, ennyi véletlent sem pipáltam én már régóta, tisztelt képviselőtársaim! De van egy rossz hírem az önök számára: a Hajógyári-sziget a miénk, a családoké, a kutyásoké, a pihenni vágyóké és nem Orbán Viktor ingatlanspekulánsaié. A Hajógyárit meg fogjuk védeni, ahogy megvédtük anno a Római-partot is ugyanezektől a pénzéhes haveroktól. [[13.10]] Ugye, nem gondolták azt, fideszes képviselőtársaim, hogy tétlenül nézzük végig azt, hogy ezer fát kivágnak a Hajógyári-szigeten, hogy porig rombolják Budapest tüdejét, csak azért, mert maguknak most már jachtkikötő is kell a luxuslakásaik mellé?! Szerencsére sem a III. kerületi önkormányzat, sem a főváros nem fog engedélyt adni egyetlen fa kivágására sem, mi pedig a helyiekkel és a civilekkel közösen ott leszünk mindennap, egyre többen, és megvédjük a szigetünket Orbán Viktor beteges kleptomániájától. A Hajógyári-sziget a miénk, és nem Orbán Viktoré. Köszönöm.
Válaszadásra Orbán Balázs államtitkár úrnak adom meg a szót.
Köszönöm szépen a szót. Tisztelt Elnök Úr! Tisztelt Ház! Tisztelt Frakcióvezető Asszony! A kormány számára kiemelten fontos cél a környezet védelme és a klímaváltozás elleni küzdelem. Azt hiszem, hogy ez egy politikai logikán túlmutató ügy, hiszen mindannyian tiszta vizet, tisztább levegőt, élhetőbb klímát, több zöldterületet szeretnénk, ezért aztán, amit ön a felszólalásában elmondott velünk kapcsolatban, az egész egyszerűen nem állja ki a valóság próbáját. Hadd mondjak először általános jelleggel pár tényt!Klímavédelmi akciótervet indítottunk, amelynek keretében felszámoljuk az illegális hulladéklerakókat, lehetővé tesszük az üveg-, műanyag palackok visszaváltását, betiltjuk az egyszer használatos műanyagokat, megvédjük a folyókat az ideérkező hulladékoktól, előírjuk a multinacionális cégeknek, hogy környezetbarát technológiával működjenek, 32 milliárd forinttal támogatjuk a kis- és középvállalkozások megújulóenergia-termelését, minden újszülött után tíz fát ültetünk, így 2030-ra elérjük, hogy az erdőterületek nagysága a Trianont megelőző időszakban meglévő arányra emelkedjen. A következő tíz évben meghatszorozzuk a naperőművek kapacitását, támogatjuk az olcsó elektromos autók megjelenését. Az Országgyűlés július 3-án elfogadott egy klímavédelemről szóló törvényt is. Magyarország 2050-re vállalta a teljes klímasemlegesség elérését. Ezt a törvényt önök nem támogatták. [[Tordai Bence: Mi nyújtottuk be!]] Gratulálok a benyújtáshoz, képviselő úr, akkor meg kellett volna szavazni! Tehát, támogatni kellett volna, nemcsak szavakban, hanem tettekben kellett volna a zöldfelületek megőrzése és a klímavédelem ügye mellé állni. Csak még pár dolgot hadd mondjak! Bővítettük a védett természeti területek hálózatát, 2010-19 között 82 új, országos jelentőségű védett természeti terület létesült, összesen több mint négyezer hektárral. Az élőhely-rekonstrukciót segítő programoknak köszönhetően a következő években százezer hektáron fog javulni természeti értékeink állapota. Lehet, hogy a rozsdaövezetek rekultivációjával kapcsolatos kormányzati tervek az önök támogatását nem érik el, de szerintünk az is fontos, hogy 2010-18 között 120 milliárd forintot tudtunk költeni környezetikár-mentesítésre. Egyértelműen kivehető, azt gondolom, ezeknek a számoknak és adatoknak a sokaságából, hogy a jobboldal minden esetben és a jobboldali kormány is minden esetben gazdagítani akarja az országot. Nem kivétel ez alól Óbuda és a Hajógyári-sziget ügye sem. Messzemenőkig elkötelezettek vagyunk amellett, hogy a lakosság rendezett, megbízható, még inkább látogatható zöldfelületeket vegyen birtokba és tudjon használni, éppen a klímaváltozás elleni küzdelem jegyében kell megvédenünk a Hajógyári-szigetet. Például egyre gyakoribbak az áradások, emiatt aztán folyamatos a zöldterületek állapotának a leromlása. [[Szabó Timea közbeszól.]] Tehát mi azt gondoljuk, hogy az itt élők igényeit magas szinten kielégítő és mindenki számára vonzó, gazdag kultúrájú lakó- és pihenőövezetek létrehozása szükséges, amely a természeti adottságokat messzemenőkig megtartja. Budapest-politikánk is erre épül. Több mint 2100 milliárd forintnyi értékben az elmúlt tíz évben építési és zöldterület-fejlesztési beruházásokat valósítottunk meg. Ha van még egy kis időm, akkor elmondanám, hogy ezzel szemben a baloldal mit tervezett Óbudán. Nem tudom, emlékszike az önök szövetségesének projektjére, amit úgy neveztek, hogy Álomsziget-projekt. Hotelt, konferencia-központot, kaszinót foglalt magában ez a Gyurcsány Ferenc és pártja által fémjelzett építési projekt. Másfél milliárd eurós beruházással épült volna a Hajógyári-sziget délnyugati részén, 32 hektáros terület lett volna [[Szabó Timea közbeszól.]] , amit először az ÁPV Rt. magasabbra értékelt, majd egy alacsonyabb összegen privatizáltak, és az MSZP-SZDSZ-es többsége a Fővárosi Közgyűlésnek adott zöld utat ennek a beruházásnak, sőt kiemelt kormányzati beruházássá minősítették. Amikor 2010-ben az Orbán-kormány került hatalomra, akkor kellett visszavásárolni a területet és megmenteni a beruházóktól a Hajógyári-sziget déli részét [[Szabó Timea: Akkor rendben van az ezer fa kivágása, vagy sem?]] tehát a Hajógyári-szigetet nem a jobboldali kormánytól kell védeni, hanem önöktől és az önök szövetségeseitől. [[Tordai Bence és Szabó Timea közbeszól.]] Úgyhogy arra szeretném kérni, ha van e tekintetben őszinte szándéka, és nem csak a politikai haszonszerzés vezeti, akkor inkább álljon a projekt mellé, és támogassa azokat a zöldterület-fejlesztéseket [[Szabó Timea: Kivágják a fákat, vagy sem?]] amelyek zajlanak a Hajógyári-szigeten. Köszönöm szépen a szót, elnök úr. [[Taps a kormánypártok soraiból.]]
Szintén napirend előtti felszólalásra jelentkezett az LMP képviselője, Ungár Péter. Megadom a szót.
Köszönöm a szót, tisztelt elnök úr. Azért vagyunk ma itt, mert az Európai Unió vezetése egy hitelprogramot ajánl az Európai Unió tagállamainak a koronavírus okozta gazdasági válság elhárítása végett. Az a helyzet, mi azt gondoljuk, hogy ez a hitelcsomag önmagában az Európai Unió jobboldali status quójának a hitelcsomagja, egy olyan hitelcsomag, amely a mindig éppen a magyar partnerrel konzorciumban lévő Strabagnak, az Audinak, a BMW-nek megfelel, a magyar embereknek meg nem fog megfelelni. Az a helyzet, hogy a koronavírus alatt már láttuk, hogy az európai szolidaritás a tagállamok, a centrumtagállamok részéről egy mese volt, hiszen Németország jobboldali kormánya leginkább azzal foglalkozott, hogy nem tudnak bejönni a kelet-európai mezőgazdasági idénymunkások, vagy nem tudnak bejönni a kelet-európai, gondoskodási munkát végző ápolók, nem pedig azzal foglalkozott, hogy ezek az emberek miért keresnek sokkal kevesebbet Kelet-Európában, mint amennyit keresnek Németországban. [[13.20]] Az a helyzet, hogy az Európai Unió vezetése és az Orbán-kormány között van egy látszólagos ellentét. Erről szól ez a határozati javaslat, amelybe beraktak olyan dolgokat, aminek az a célja, hogy az ellenzék ne tudja támogatni ezt. Az a helyzet, hogy ugyanakkor mi pontosan tudjuk, hogy ez csak egy színjáték, önök nem ellenségei az Európai Unió jobboldali vezetésének, hanem annak a tagjai. Pontosan tudjuk, hogy a 7. cikkely szerinti eljárások semmilyen szinten nem fogják a magyar kormány politikáját kontrollálni, hiszen a 7. cikkely szerinti eljárások már zajlanak. S azt is pontosan tudjuk miután megnéztük ezt a telenovellát; a Fidesz néppárti tagságáról van szó, aminek, ha jól értem, az a vége, hogy a KDNP tag marad, a Fidesz meg valahogy felfüggesztődik , hogy Brüsszel és az önök kapcsolata jó, megvannak, s ameddig önök osztott módon gyakorolják a szuverenitást az Audival meg a BMW-vel, addig nem lesz ebben semmi változás. Az a helyzet, hogy ez a hitelcsomag nagyon nagy összegű pénzt jelent. Erről a pénzről többször azt mondta már a kormányfő, illetve egyéb jobboldali politikusok, hogy ha beruházásra költik őket, akkor ez jót fog tenni a magyar gazdaságnak. Arról ne beszéljünk, hogy volt már Magyarországon olyan kormány, amelyik külföldi hitelből akart beruházásokra költeni, és nem feltétlenül lett jó a vége. Beszéljünk inkább arról, hogy beruházni nemcsak a betonba meg az acélba lehet, hanem beruházni lehetne a magyar emberekbe, lehetne humán beruházásokra költeni ezt a pénzt, lehetne vele javítani a magyar oktatást, a magyar egészségügyet, illetve azt a helyzetet, hogy jelenleg az államnak dolgozó magyar honfitársak keresik szinte a legrosszabb összeget Magyarországon. Az a helyzet, hogy a magyar emberek, akiknek a bérét meg lehetne növelni a humán erőforrások fejlesztésével, nem vinnék ki a profitot az országból. Azzal, hogy a Strabaggal építtetünk, lehet, hogy ki fogják vinni a profitot az országból. Az a német terv, ennek a hitelcsomagnak az a lényege, hogy úgy költsék el ezt az összeget, hogy közben a profit visszajut Németországba, ez a pénz nem maradna Magyarországon, s az, hogy önök ebbe szó szerint bele fognak egyezni, azt mutatja, hogy a nemzeti szuverenitás akkor érdekli önöket, amikor plakátolni lehet róla, és nem akkor, amikor milliárdokról van szó. Van egy ideillő Orbán-idézetem is, amely szerintem árnyalja azt, hogy mi a helyzet ezzel a több ezer milliárdos csomaggal. A miniszterelnök ugyanis azt mondja: „Alaposan meggondolnám egy német helyében, hogy figyelmeztessen minket a szolidaritásra akkor, amikor egy németországi gyárban a munkások ötször annyi fizetést kapnak, mint ugyanazért a munkáért ugyanannak a gyárnak a magyarországi üzemében a magyar munkás. Szégyentelen dolog a németek részéről szolidaritásról beszélni, amíg ez így marad.” Ez ettől a hitelcsomagtól így fog maradni, ez nem fog megváltozni. Az Európán belüli centrum-periféria egyenlőtlenség nem fog csökkenni, sőt direkt az a célja ennek a hitelcsomagnak, hogy ez megmaradjon. Ez a status quo hitelcsomagja, amit Orbán Viktor és a néppárti politikai szövetségesei találtak ki azért, hogy az Európai Uniónak a nagyon is szükséges strukturális változtatásait, módosításait ne kelljen megcsinálni. Az a helyzet, hogy önök hiába játsszák el a vétó lehetőségét ebben a teremben, pontosan tudjuk, hogy a végén bele fognak egyezni, pontosan tudjuk, hogy ez meg fog valósulni, mert az önök érdeke egybeesik a német nagytőke érdekével, az pedig az, hogy ne a magyar emberek bére fejlődjön, hanem azoknak a bére fejlődjön, akikkel osztott szuverenitásban irányítják az országot. Köszönöm szépen.
Schanda Tamás államtitkár úrnak adom meg a szót. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Az Európai Tanács ülésének hatalmas tétje van, ahogy a magyar parlament állásfoglalásának is, éppen ezért jól tennénk, ha erről a kérdésről komoly és szakszerű vitát folytatnánk. Arra biztatjuk önöket, baloldali képviselőket is, hogy a nemzeti érdeket, a magyar érdeket képviseljék ebben a vitában. Tisztelt Képviselő Úr! Az Európai Unió történetében eddig még soha nem fordult elő, hogy a Közösség ilyen nagy méretű adósságot halmozzon föl, arra pedig soha nem volt példa, hogy közös adósságot vegyen fel. Éppen ezért ennek a pillanatnak, ennek a helyzetnek a jelentősége régen látott mértékű. A javaslatcsomag kereteit ismerjük, amelyről ön is sokat beszélt. A Bizottság és a Tanács előterjesztése szerint 750 milliárd eurós hitelt venne föl az Európai Unió. Ebből a jelenlegi tervek szerint 500 milliárd euró vissza nem térítendő támogatás formájában kerülne szétosztásra, 250 milliárd euró felvételét pedig a tagállamok számára hitel formájában tenné elérhetővé az Unió. Tisztelt Képviselő Úr! Tisztelt Országgyűlés! Ugyanakkor engedje meg, hogy arra is fölhívjam a figyelmet, hogy teljes konszenzus kell a költségvetés elfogadásához, ezért aztán különös jelentősége van mindazoknak a politikai vitáknak, amiket ebben az Országgyűlésben folytatunk. Tehát valamennyi ország, valamennyi állam- és kormányfő beleegyezésére szükség van. Engedje meg, hogy arra is fölhívjam a figyelmet, hogy Magyarországnak is nehézségeket okozott a koronavírus-járvány, de a dél-európai országok még nálunk is sokkal súlyosabb helyzetben vannak. Azt pedig, hogy az Európai Unió milyen válságkezelési gyakorlatot folytatott, már sokszor megvitattuk itt, a magyar Országgyűlésben is. Többedszerre tapasztalhattuk, hogy az Unió krízishelyzetben, válsághelyzetben kudarcot vall. Azt is lehet mondani, hogy válsághelyzetben az Unió elveszíti Unió-jellegét. Tisztelt Képviselő Úr! Láthatjuk, hogy a déli országokban a gazdaságok működése komoly veszélyben van, ezért az Európai Unió szolidáris tagjaként természetesen hajlandók vagyunk a sajátunktól eltérő válságkezelési módot támogatni és elfogadni, azonban ezt a magyar emberek érdekében, a magyar nemzet érdekében nem tehetjük feltételek nélkül. Tisztelt képviselő úr, mert mégiscsak arról van szó, az a helyzet ebben a javaslatban, hogy a közös adósságot együtt kell visszafizetniük az európai uniós tagállamoknak. Igazságos csomagra van tehát szükség. Azt a csomagot tudjuk támogatni, amely a gazdagabb tagállamoknak nem ad több pénzt, mint a szegényebbeknek. Olyan csomag mellé tudunk odaállni, amely a gazdaság növekedésére és újraindítására koncentrál, és amely politikamentes, nem akarja a költségvetést hamis ideológiák szolgálatába állítani. Vagyis azt gondoljuk, hogy nem érheti hátrány azokat az országokat, amelyek kiálltak például az illegális migráció megfékezése mellett, olyan módon, mint ahogy ezt Magyarország, hazánk is tette. Nem tudjuk elfogadni, hogy a magyar választópolgárok többségének támogatását élvező kormányzati álláspontot politikai kérdésekben jogállami kérdésként tüntessék fel. Tisztelt Képviselő Úr! Ilyen politikailag motivált feltételeket nem lehet a csomaghoz kapcsolni és annak elfogadásához feltételül szabni. Az európai baloldal mindig azzal fenyegeti azokat, akik nem tetszenek nekik, hogy pénzügyi szankciókat fűz a magatartásukhoz. De látjuk, és ezt láthattuk az elmúlt években is, hogy ez egy csúnya zsákutca. Ha ideológiai szempontokat kapcsolnak a források elköltéséhez, akkor azok borítékoltan rosszul lesznek elköltve, nem a gazdaság céljait szolgálják, hanem valami furcsa ideológia megvalósulását. Éppen ezért semmilyen politikai feltételt nem lehet összekapcsolni a gazdasági döntésekkel és a gazdasági megállapodásokkal. Tisztelt Képviselő Úr! Az Európai Uniónak végre-valahára a gazdaság újraindításával kéne törődnie, és nem politikai nyomásgyakorlással. Köszönöm megtisztelő figyelmét. [[Taps a kormánypártok soraiban.]]
Most a DK részéről Arató Gergely képviselő úr következik.
Köszönöm szépen a szót. Tisztelt Ház! A miniszterelnök szokásos rádiónyilatkozatában arra biztatta a magyarokat, hogy a Balatonnál nyaraljanak. A magyar basi csak arról feledkezett meg, hogy a magyar polgárok nagy része számára a balatoni nyaralás ma már luxus. A magyar tenger egyre inkább NER-tenger lesz, az Orbán-rendszer arisztokráciájának játszótere. S ez a folyamat egyre gyorsul. A Bahart-közgyűlés májusban a többségi tulajdonos Magyar Turisztikai Ügynökség szavazataival úgy döntött, a tóparti önkormányzatok tiltakozása ellenére, hogy privatizálja a társaság tulajdonában lévő négy kikötőt, két kempinget, szállodát s a több mint egymilliárd forintos bevételt hozó vitorláskikötőket. Az önkormányzatok csak úgy kaphatták volna vissza a saját területüket vagy legalább a kikötőket, hogy az értékes területeket leválasztják róla és eladják, mint ez Csopakon történt. Ezért nem fogadta el az önkormányzat az ajánlatot. [[13.30]] És ez nem egyedi eset, egy kedves választópolgár szinte naponta küld nekem ilyen eseteket, újabb és újabb botrányos történeteket. Néhány ezek közül: az esetleges büntetés is be van kalkulálva az árba így gondolkoznak azok, akik Tihanyt teszik éppen tönkre. Sorban épülnek a luxusvillák, bontják a hegyoldalt, a hatóság pedig ezt tűri, legfeljebb látszatbüntetéseket szab ki. A régi, hagyományos tihanyi falukép egyre inkább a múlté, épülnek a kacsalábon forgó villák az arisztokrácia számára. A siófoki obszervatórium épülete mellé pedig nekiálltak felhúzni egy társasházat ötemeleteset mindössze , a kormányhivatal szíves engedélyével, függetlenül attól, hogy egyébként a szakemberek és a tóért aggódó civilek felhívták a figyelmet arra, hogy ezzel tönkreteszik a balatoni időjárás-jelentés pontosságát. És még folytathatnám tovább, folyamatosan jönnek a hírek az engedélyezett és engedély nélküli fakivágásokról, nádasirtásról, a part elfoglalásáról a tó szinte minden településén. És nem véletlen ez a kíméletlen építési láz, a Balaton már-már esztelen túlfejlesztése, túlterhelése. A NER-lovagok balatoni beruházásaiba ömlik a közpénz. A Tiborcz, Mészáros, Garancsi, Csányi nevekkel leírható elit az elmúlt öt évben lenyúlta a magyar tengert. A Válasz Online gyűjtése szerint 42 olyan projekt van ma a Balatonnál, ami ehhez a tulajdonosi körhöz kötődik, országos összesítésben övék a szállodafejlesztésre és kikötőépítésre szolgáló források kétharmada, az összes támogatás fele, 63,5 milliárd forintot pedig a Balatonnál használnak. De van olyan luxusszálloda is, ahol még egy kis uniós pénzt is lenyúlnak, nem véletlen az, hogy ahogy ezt államtitkár úrtól is hallottuk a kormány erősen fél attól, mondhatnám azt, hogy retteg, hogy szigorú ellenőrzéssel kaphat csak uniós forrásokat. És miközben az elit kilóra megveszi a Balatont közpénzből, közben a magyar polgárok egyre kevésbé férnek hozzá a tóhoz. A sajtó gyűjtése szerint 40, tóparttal rendelkező önkormányzat közül ma már 20 nem biztosít egyáltalán semmiféle szabadstrandot, ingyenes hozzáférést a Balatonhoz. Tavaly a kormány kimondottan a strandok fejlesztésére biztosított forrásokat, ámde az újonnan felújított strandok jó részét utána az önkormányzatok, éppen a komfortemelkedésre hivatkozva, fizetőssé nyilvánították. És közben megjelentek a magánstrandok is lehet találgatni, hogy kihez kötődnek a maguk sok ezer forintos belépőáraikkal, sok száz forintos üdítő- és egyéb áraival, olyan hatalmas összegekkel, amelyek egy átlagos magyar család számára megfizethetetlenek. A Demokratikus Koalíció szerint a Balaton nem lehet néhány milliárdos játékszere. Ezért javasoltuk azt, hogy legyen kötelező minden balatoni településen szabadstrandot biztosítani. És mielőtt populizmust meg szocializmust kiabálnának, elmondom, hogy ez az előírás többek között Spanyolországban, Olaszországban vagy éppen az Egyesült Államok több tagállamában is. Az önkormányzatok pénzügyi helyzetén pedig nem a nyaralók sarcolásával kell javítani, hanem úgy, hogy a kormány nem veszi el az önkormányzatokat megillető jogos bevételeket. A NER-oligarchák számára pedig eljön majd az igazság pillanata. Nemcsak az elherdált uniós és hazai forrásokkal kell majd elszámolniuk, hanem a környezet, a táj, a természet, a Balaton pusztításával is. A tőlük jogszerűen elkobzott vagyon lesz majd a forrása a Balaton megmentésének és helyreállításának. Köszönöm szépen.
Dömötör Csaba államtitkár úré a szó.
Köszönöm a szót, elnök úr. Tisztelt Képviselő Úr! Azt nem gondoltam volna, hogy ezt a kérdést ön idehozza, az előzményeket tekintve. Hát, nem az ön pártelnöke, illetve az ő cége volt az, aki 2,5 millióért lízingelt egy balatonőszödi üdülőt, hogy aztán, hogy, hogy nem, egy állami vállalat pont hasonló összegért vegye azt bérbe? Na, ott nem kellett aztán semmit sem fizetni gyakorlatilag! És akkor ön még felhozza azt, hogy hogyan teszik rá állítólag egyes vállalkozások a kezüket ingatlanokra, ilyen előzmények után? Hát, ne haragudjon már, ez teljesen méltatlan!De a Balaton ügye fontosabb annál, mintsem hogy csupán ennél leragadjunk. Örülök, hogy felhozza ezt a kérdést, mert a Balaton egy nemzeti érték, és így a szezon elején vagy derekán érdemes szót ejteni arról, hogy hol is tartunk. Szeretném biztosítani arról, hogy a kormányzati turizmusfejlesztési politikában a belföldi turizmus is nagy szerepet kap, nagy hangsúlyt. Azt szeretnénk elérni, hogy a magyar állampolgárok egyre jobb színvonalú szolgáltatást kapjanak, remélhetőleg elviselhető árakon, és ezt még akkor is fontos szempontnak tartjuk, ha az árak kérdésében nem a kormány az illetékes, mert az leginkább a piaci viszonyok függvénye. Önnek egy fő állítása azzal volt kapcsolatos, hogy a magyarok mennyire engedhetik meg maguknak, hogy a Balatonra menjenek, ott üdüljenek. Úgyhogy beszéljünk a számok nyelvén! 2010-ben a magyarok 35 százaléka engedhetett meg magának egy egyhetes nyaralást, 35 százaléka, most már közel 60 százalék az arány. [[Arató Gergely: Ezt államtitkár úr sem hiszi el!]] Máshonnan megközelítve, a belföldi turisták által eltöltött vendégéjszakák száma akkor 9,9 millió volt, ma 15,6 millió. Ha csak a Balatonra vonatkozó számokat nézzük, akkor 2010-ben 2,6 millió volt a vendégéjszakák száma, ami 4 millióra nőtt, tisztelt képviselő úr. Úgyhogy ha azt állítanák, hogy egyre kevesebben nyaralhatnak a Balatonon vagy belföldön, akkor ez az állítás nagy ívben elkerüli a valóságot. Ezzel szemben egyre több feltörekvő célterület van az országban a Balatonon kívül is. Nem mellékes körülmény, hogy a járvány rendkívüli károkat okozott a turisztikai ágazatban. Áprilisban 97 százalékkal csökkent a forgalom. Ezért kellett elengedni a turizmusfejlesztési hozzájárulást, ezért szüneteltette a kormány a munkaadói járulékfizetést, és ezért jött létre egy turisztikai vis maior alap. Külön szeretnék szólni a Kisfaludy-programról, amely intenzív támadás alatt van; ez szerintem nem helyes. De miért is nem? Az egy olyan program, amely évekkel ezelőtt indult, és amely a kicsi, a közepes és a nagy szálláshelyeket is támogatja. Nem túlzás azt mondanunk, hogy ez az elmúlt évtizedek legnagyobb turizmusfejlesztési programja Magyarországon. Azt értem, hogy kiszemelnek egy-egy szálláshelyet, de ettől még az a helyzet, hogy a kormány 670 vidéki panzió fejlesztésére nyújtott vagy nyújt támogatást, és a fejlesztések jelentős része már be is fejeződött. Az elmúlt hónapokban többször felmerült a magánszálláshelyek támogatása is; ha jól idézem fel a vitát, akkor a Jobbik-frakció vetette fel. A kormány ezeket a magánszálláshelyeket is támogatja. A vonatkozó program még csak egy hónapja indult, de már most 43 milliárd forint értékben nyújtottak be igényléseket. Tudom, hogy önöknek van egy szakmai javaslata a strandokkal kapcsolatban, hogy legyenek ingyenesek. Nos, ezzel kapcsolatban szeretném önt tájékoztatni, hogy 40 ingyenes, tehát már most is ingyenes szabadstrand újult meg az országban, és ebből 30 a Balatonon található, és az idén további 24 újul meg. Tehát ezek is nagy hangsúlyt kapnak. Nem ingyenessé kell őket tenni, hanem most is ingyenesek, és megújulnak. Szintén a balatoni fejlesztésekhez tartozik a balatoni hajózás megújítása. Ugye, korábban a Bahart önkormányzati tulajdonban volt, és elmaradtak a fejlesztések. Ha ön nem hiszi, akkor menjen el, és nézze meg a nemritkán ötvenéves hajókat. A kompok sincsenek éppen jó állapotban, úgyhogy ön is tudja nagyon jól, hogy itt lépéskényszer van. A kikötőkkel kapcsolatban annyit szeretnék elmondani, hogy az önkormányzatok kapják meg azokat ingyenes használatra 25 évre, és több önkormányzattal már megszületett a megállapodás. Ha ön egyébként a szociális szempontokra is érzékeny, mert erre hivatkoznak, akkor szeretném felhívni a figyelmét az Erzsébet-táborokra. Önök a kormányzásuk alatt erre még csak nem is gondoltak. [[Arató Gergely: De, csak nem így hívták!]] 2012 óta több mint félmillió gyermek üdülhetett ingyen vagy nagyon kedvezményes áron, ez csak a tavalyi évben 130 ezer gyermeket jelentett, és talán az sem mellékes, hogy megújul a zánkai és a fonyódligeti nagy tábor is. Ez a kormány tehát nem privatizálja ezeket az üdülőket, hanem teljesen megújítja, ami azért nagy különbség. Így olyanok is eljuthatnak a Balatonra, és el is jutnak, akik egyébként saját erőből erre nem lennének képesek. Úgyhogy arra kérem, ne az alapján ítélje meg ezeket a fejlesztéseket, hogy a kormánytól érkeznek, hanem annak alapján, hogy szolgáljáke az ország érdekét, márpedig szolgálják. Köszönöm, hogy meghallgatott. [[Taps a kormánypártok padsoraiból.]]
Most az MSZP részéről Harangozó Tamás képviselő úr következik.
Köszönöm a szót. Tisztelt Országgyűlés! „A magyar demokráciának jelenlegi állapotában óriási szüksége van a kontrollra. Arra, hogy akár számon is lehessen rajta kérni a demokratikus normák követését. Az Európai Uniónak jelenleg a gyengeségei közé tartozik, hogy nehezen tud a saját maga által vallott értékeknek és elveknek érvényt szerezni. Fel kell tehát ruházni az Európai Uniót olyan eszközökkel, hogy tagjait folyamatosan az értékek képviseletére és az alapelvek betartására késztesse. [[13.40]] Ellentmondás, ha elvárjuk az Uniótól, hogy vegye rá a normakövetésre a tagállamok kormányait, de vonakodunk attól, hogy ehhez a szuverenitásunkat esetleg csorbító felhatalmazást adjunk.” Na, mi van? - mondhatná, ugye, Besenyő Pista bácsi, hiszen a fent idézett mondatok nem Soros Györgytől származnak, még csak nem is az MSZP programjában, hanem a Fidesz mai napig hatályos európai parlamenti programjában szerepelnek. Bizony, tisztelt Ház, a helyzet ennyire abszurd. A Magyarországnak járó uniós forrásokat és az újjáépítési csomagból lehívható támogatásokat ugyanis meg kell védeni, csakhogy jelen állapot szerint leginkább önöktől. Miről is van szó valójában? Önök ahhoz kérnek most parlamenti megerősítést, hogy a kormány képviselője az uniós költségvetés és az újjáépítési csomag elfogadásához követeléseket támaszthasson. Azzal akarják zsarolni az Európai Közösséget, hogy a koronavírus miatti válsághelyzet kezelését szorgalmazó csomagot csak akkor fogadják el, ha leállítják a magyar kormánnyal szembeni 7. cikkelyes eljárást, és az uniós források felhasználását nem kötik jogállamisági kritériumokhoz. Ez minden pontban elárulása a saját vállalásaiknak. Ezzel a hazardírozással azonban nemcsak az Unió közösségének és szövetségeseinknek ártanak, de minden magyar polgárnak, minden magyar embernek is. Nagy kérdés ugyanis, hogy mi lesz azután, hogy önök áterőltetik ezt a határozatot a parlamenten. Tényleg képesek leszneke arra, hogy falnak vigyék az egész országot? És mi lesz, ha a többi ország vezetőjének egyszer csak elege lesz az önök útonálló módszereiből, és úgy döntenek, hogy az újjáépítési csomagból kizárólag az eurózóna tagállamai részesülhetnek, és a magyar emberek és a magyar gazdaság egyszerűen elesik legalább 5000 milliárd forinttól? Valójában a legfontosabb kérdés, mire ez a hiszti, tisztelt fideszes képviselőtársaim. Önök rettegnek a jogállamiság ellenőrzésétől. Miért? Hát, önök szerint Magyarországon nincs minden rendben? A független intézmények erősek, a fékek és ellensúlyok működnek, a médiapluralizmus virágzik, korrupciónak pedig nyoma sincs. Ha tényleg így van, akkor, ugyan, mondják már, mitől rettegnek. Csak az fél a napon, tudják, akinek vaj van a fején. Csak az hisztizik kisgyerekként a szabályok betartása miatt, aki pontosan tudja, hogy vétett ellenük. Tisztelt Ház! Úgy néz ki hát a helyzet, hogy önök a hatalomért és a pénzért bármire képesek. Már rég nem hisznek az európai értékekben, és kicsit sem érdekli önöket Magyarország nemzeti érdeke. Csak a saját érdekük, hatalmuk és a pénz, a pénz és a pénz, ami vagy kontroll nélkül csak a maguké, vagy ne kapjon belőle senki. Mi ezzel szemben továbbra is hisszük, hogy Európa azért a világ egyik legjobb helye, mert a múlt tragédiáiból tanulva odafigyel arra, hogy a politikai elnyomás és korrupció ne nyerhessen terepet. Ezt ahogy tíz évvel ezelőtt még önök is most mi is elengedhetetlennek tartjuk. Éppen ezért a módosító javaslatunkban előírjuk a kormánynak, hogy csatlakozzon az Európai Ügyészséghez, és azt várjuk el az Uniótól, hogy ha a kormány megsérti a közös szabályokat, akkor ne a népet, csak a kormányt sújtsák szankciókkal. Ennek érdekében az országnak járó közös forrásokat közvetlenül az önkormányzatoknak, a magyar vállalkozóknak, civileknek és polgároknak juttassák. Még tagjai vagyunk e közösségnek, melyben éppen arról folyik a vita, hogyan kapjon például hazánk közel 5000 milliárd forintos azonnali pénzügyi segítséget, hogy a járvány miatt megzuhant gazdaságunk minél előbb beindulhasson. De úgy tűnik, Felcsútról, a stadion árnyékában álló hétvégi házból ez nem így néz ki. Onnan csak az a kérdés, hogy ezt a pénzt a főnök osztja szét, vagy nem kap belőle senki. Rémisztő magukra nézni, képviselőtársaim, hogy mi lett önökből. A magunk részéről a módosító javaslataink elfogadása esetén megszavazzuk a határozati javaslatot, de ha ma a TAB-on a módosításainkat leszavazzák, akkor nem fogunk részt venni a szavazásban sem. Van, amihez az ember már nem adja a nevét. Köszönöm, hogy meghallgattak.
Völner Pál államtitkár úré a szó.
Köszönöm a szót, elnök úr. Tisztelt Ház! Tisztelt Képviselő Úr! Nagyon tanulságos percek voltak az elmúltak, mert ön úgy viselkedik, mintha nem ismerné azt a valóságot, amelyben élünk, mintha nem ismerné az Unió keretrendszerét, és nem ismerné a magyar szuverenitás fogalmát. Nagyon megértem azt, hogy önök úgy szocializálódtak mint szocialisták természetesen , hogy mindig kell egy unió, kell egy Vörös Hadsereg, amely garantálja a rendet. Netán most is kellene egy ilyen, hogy az önök akarata érvényesüljön kisebbségben, ahogy ez negyven éven át történt, de ma más a valóság.Amikor mi az Unióhoz csatlakoztunk, egy virulens, életerős gazdasági közösséghez csatlakoztunk gazdasági alapon, pontosan azért, amiért több éven keresztül feladtuk gazdasági kereteinket, lemondtunk a vámokról, lemondtunk az áfabevételekről, megnyitottuk a piacainkat, egymilliós munkanélküliséggel fizetve ezért a kilencvenes években. Mindarról, amiről lemondtunk, ott mi meg kívánunk állni. Amit önök erőltetnek, az arról szól kötelezettségszegési eljárás 2010-ben, amit önöktől megörököltünk , ami addig nem volt probléma, majd a liberális baloldali mainstream elkezdte fojtogatni Magyarországot, de kiszabadultunk az adósságcsapdából. Amit önök szerettek volna, amit szintén a liberális baloldali mainstream erőltetett az Unióban nyissuk meg a migránsok előtt Magyarországot , ez nem sikerült önöknek, nem sikerült feltartóztatni azt a fajta ellenállást, ami nálunk van. Önöknek nem tetszett, hogy megreguláztuk a multicégeket, hogy megadóztattuk őket, bevontuk őket a közteherviselésbe, bevezettük a rezsicsökkentés intézményét, amely a mai napig százmilliárdokat, ezermilliárdokat hagyott a lakosság zsebében. Megértem, hogy ez önöknek egy kudarcos politika, és azt is megértem, hogy miért tartanak ott a választási eredmények tekintetében, ahol jelenleg tartanak. Ez egy nagyon fájó pont. Majd elérkezett a migrációs kötelezettségszegési eljárások sorozata, ahol azzal szembesülhettünk, hogy az Unió intézményei, beleértve a Bizottságot, a Parlamentet, kiterjesztőleg értelmezik a jogszabályokat, gyakorlatilag olyasmiket akarnak ránk kényszeríteni, amelyeket soha nem vállaltunk. Ebből perek születnek, jogviták, de látható a migráció helyzetének az állásából is, hogy azért valahol a jog ha egy-egy perben netán elmarasztalnak is bennünket, vagy nem egyértelműen a javunkra döntenek nem nyújt kellő támogatást a Bizottságnak és a Parlamentnek, hogy ránk kényszerítse az akaratát. És akkor előhúzzák önök ezt a jogállamisági kártyát azért, hogy akkor valami mégis történjen. Találtak egy ilyet az Unió… [[Dr. Harangozó Tamás közbeszól.]] Akkor az elvbarátaik, teljesen mindegy, hogy hogyan fogalmazunk, ha ön nem érez velük közösséget, akkor ne tiltakozzon a nevükben. Gyakorlatilag az a helyzet támadt, hogy találtak egy ilyen jogállamisági történetet, aminek egyébként nem tudnak a végére járni, mert már régen le kellett volna zárni ezt az egész történetet, csak lebegtetik. Folyamatosan azt mondják az EP-ben, hogy Magyarország ellen folyamatosan fenn kell tartani ezt az állapotot bizonytalan ideig, ennek önök tapsolnak. Önök örülnek, ha ez az ország kiszolgáltatott, ha ez az ország gyenge. Gyakorlatilag, amikor elérkezünk oda, hogy sehol nincs leírva az Unió dokumentumaiban, hogy egy úgynevezett képlékeny, megfoghatatlan jogállamisági kritériumrendszerhez kössék azoknak az uniós összegeknek a kifizetését, amelyekre egyébként jogosultak vagyunk az alapszerződés szerint, és befizetéseink is vannak ebben az összegben, akkor önök fel vannak háborodva, hogy ezt a magyar parlamentben ma valaki szóvá meri tenni. Mindig hiányolják, hogy a kormányt nem utasítja a parlament. Most ez megtörténhet. Miért nem tapsolnak? A parlament kinyilváníthatja azt, hogy sárga lapos eljárásoknál és egyéb esetekben is figyelmen kívül hagyták többször a jogainkat, most viszont felhívjuk a figyelmet arra, hogy akkor, amikor Magyarországnak vétójoga van egy olyan ügyben egyébként, hogy nem terjeszkedhet tovább az Unió, és nem hozhat egy ilyen keret nélküli jogállamisági kritériumot, aminek mentén fojtogathatnák a magyar embereket, a magyar gazdaságot, akkor önök szintén Brüsszelhez dörgölőzve ezt itt szóvá teszik, ezt itt felháborítónak tartják. Az a felháborító, hogy önök a magyar érdekek ellen lépnek fel, és ezt évtizedek óta teszik a jogelődjeikkel együtt, és fel sem tűnik önöknek, hogy ebből a magyar választók többsége nem kér. Majd találkoznak a 4 százalékos eredménnyel meg egyebekkel, nem akarok jövőbe látni, de ez az út, higgye el nekem, odavezet, és meg fogják tapasztalni, de azt hiszem, megérdemlik a sorsukat. Köszönöm a figyelmet. [[Taps a kormánypárti padsorokban.]]
Most a Jobbik részéről Ander Balázs képviselőnek adom meg a szót.
Köszönöm a szót, elnök úr. Tisztelt Képviselőtársaim! Azt hiszem, sok ember nevében mondhatom, hogy egyetlenegy könnycseppet sem hullattunk volna, ha az aberrált Kaleta Gábort, a perui volt magyar nagykövetet nem hozzák haza, hanem ott rohad meg egy könyörtelen limai börtön mélyén. Azt hiszem, odakerült volna az őt megillető helyre, a börtönhierarchia legaljára, ahol ez az embernek alig nevezhető lény megtapasztalhatta volna azt, hogy milyen az, amikor nála erősebbeknek, azok kénye-kedvének ki van szolgáltatva, és a saját bőrén érezheti az erőszakot. [[13.50]] Ugyanis a börtönhierarchia alján találhatók a pedofilok, akiket még a köztörvényes bűnözők is szívből gyűlölnek. Az igazsághoz azonban hozzátartozik, hogy ez az iszonyatos aberráció nem köthető pártszínezethez; ezek a sokszor simulékony pszichopaták sok helyre befurakodhatnak. Az viszont a mindenkori hatalomnak a sara, hogy hogyan viszonyulnak hozzájuk. Elérie őket a lehető legsúlyosabb büntetés; elérie őket a lehető legkeményebb megtorlás, vagy pedig megússzák egy olyan felháborító ejnye-bejnyével, mint ahogy most is történt? A Jobbik már négy évvel ezelőtt javasolta azt, hogy szigorítsák meg a büntetési tételeket, akkor a kormánypárti többség ezt lesöpörte. Most újra ezt kérjük önöktől, kettős csapásirány mentén. Az egyik, igen, szigorítaná a büntetési tételeket, hogy egyetlenegy aberrált pedofil se úszhassa meg ezeket az iszonyatos bűnöket holmi felfüggesztettel. A másik csapásirány pedig, a határozati javaslatunk azt célozza, hogy hozzanak létre egy nyilvános pedofilregisztert, és ezek az elkövetők életük végéig éljenek együtt azzal az iszonyatos bűnnel, amit elkövettek, és mint valami leprabélyeg, égjen ez rájuk. Égjen rájuk a totális megszégyenítés; égjen rájuk a megvetés, az, hogy mindenki tudhassa, hogy kik ők, mit követtek el, hol élnek, és mindenki tisztában legyen azzal, hogy milyen szörny él az ő közelében. Most látva egyébként az országban megtapasztalt elementáris felháborodást kormánypárti oldalon is nyilvános regiszterről, illetve a büntetési tételek szigorításáról beszélnek. Rajta, nem fogjuk zokon venni, ha nem a mi logónk alatt valósítják meg, de kérjük, követeljük, hogy igenis csinálják meg, és ha a szexuáliserőszak-tevőket nem is lehet kasztrálni, de nagyon kérjük, hogy legalább ezt a törvényjavaslatot ne heréljék ki jó szokásukhoz híven. Támogatásunk annál erősebb lesz, minél keményebb lesz ez a szabályozás. Önök egy nap alatt kinyírták a lakás-takarékpénztárakat. Ha kell, átírják, átírták az Alaptörvényt is. Önök, ha kell, ha akarják, akkor ezeknek az iszonyatos bűnelkövetőknek is odavághatnának. Mindenesetre tíz esztendő alatt, a kétharmados parlamenti többségük birtokában ezt eddig is megléphették volna. Mert az mégsem járja, hogy a csecsemők és kisgyerekek megerőszakolásáról és megkínzásáról nagyipari mennyiségben képeket gyűjtögető aberrált exnagykövet 28 forinttal bűnhődjön minden egyes ilyen képért; majd a végén még legyen elég vastag bőr a pofáján ahhoz, hogy fellebbezést nyújtson be, mondván, hogy a felfüggesztett ítélet és az az 540 ezer forintos büntetés, amit kapott, túlságosan szigorú. Kálló Gergely képviselőtársam a fideszes plakátok korrigálásáért kapott ekkora pénzbüntetést, ellenzéki dudálók pedig még nagyobb büntetést. Nem 19 ezer képért, ahol embernek nem nevezhető szexuális ragadozók nyomorítanak meg és tesznek tönkre, abuzálva a legaljasabb, legkegyetlenebb módon páréves gyerekeket! Nem lehet mentség, hogy Kaleta ezeket a képeket úgymond csak nézegette, azokon élvezkedett, és tevőlegesen nem vett részt ezekben a kínzásokban, ugyanis a beteges kereslet teremti meg a kínálatot a kisgyerekek megnyomorításának rettenetes húspiacán. Nincs rendjén, hogy az áldozatok védelme messze-messze elmarad a bestiális elkövetők és a szörnyű cselekedeteken élvezkedő aberráltak jogainak védelme mögött! Az sem járja, hogy az egész gyomorforgató történetet megpróbálták eltitkolni, úgy, hogy valamiért a nagyon védett Kaleta ügyéről még az Országgyűlés Külügyi bizottsága is csak hosszú hónapok múlva tudott. [[Az elnök a csengő megkocogtatásával jelzi az időkeret lejártát.]] Hogyan működhet az átvilágítás? Hogyan működhet a leghűbb, a legfőbb ügyész…
Képviselő úr…
…által vezetett szervezet Magyarországon, tisztelt kormánypárti képviselőtársaim?
…lejárt az ideje!
Szerintünk ne legyen kegyelem, egyetlenegy pedofilnak se, a NER-hez közelállóknak se! Köszönöm. [[Taps a Jobbik padsoraiból.]]
Képviselő úr, 5 perc 20 másodpercig hallgattuk az ön felszólalását, és bár többször éreztem indíttatást, hogy közbeszóljak, nem akartam félreérthető szituációba keveredni önnel kapcsolatban, de szeretném a jövőre vonatkozóan megjegyezni, hogy egy adott témában az ön által ostorozott, vélt vagy valós erkölcsi színvonalhoz nem muszáj a felszólalás stílusát is igazítani. Tehát lehetett volna ezt egy kicsit emelkedettebb és tisztességesebb stílusban is előadni. Államtitkár úré a szó. [[Ander Balázs: Köszönöm a türelmet.]]
Köszönöm a szót, elnök úr. Tisztelt Ház! Tisztelt Képviselő Úr! Először is, minden céllal egyet kell hogy értsünk, ami az ilyen cselekmények megakadályozását, megnehezítését, büntetését szolgálja. Tehát a céllal egyetértünk. Valóban, a hangvétel, az, hogy hogyan tudunk eljutni odáig a nemzetközi, hazai jogi keretek között abban, hogy kihozzuk azt a maximumot, amit ki lehet hozni az ilyen helyzetekből, ez egy nagyon nagy feladatunk lesz. Kocsis Máté frakcióvezető úr is bejelentette, hogy az ősz folyamán előállunk egy olyan javaslatcsomaggal, amely nemcsak a Btk. szigorítására fog kiterjedni, hanem a gyerekvédelmet mint komplex egészet fogja kezelni. Ezeknek a javaslatoknak, amelyeket megemlített a beszédében, korábbi előzményei, megbeszélései bizottsági szinten, frakciómegkeresésekben, minisztériumi munkákban megvannak, tehát gyakorlatilag összesítenünk kell azt a fajta tudást, és egy egységes csomagot kell belőle összeállítanunk, hogy ne csak egy látszatintézkedés történjen; hogy ne csak az legyen, hogy megint szigorítottuk a Btk.-t, az ügyészség meg a bíróság meg úgy alkalmazta, ahogy tudta. Hanem konkrétan fel kell mérni az esetek minősítését a gyerekek életkora szerint, netán ezekben az ügyekben a felvételek tartalma szerint, hogy a differenciálás lehetőségét megadjuk; hogy a nagyobb mennyiségű felvételek tárolása egy kiemeltebb alakzat legyen, mert most ebben sincs elhatárolás. Hiszen mielőtt ez az internetes világ itt ránk zúdult volna, a jogi szabályozás gyakorlatilag nem is foglalkozhatott ilyen mélységében ezzel a témával, mert sajnos a gyakorlat szülte meg azt a problémahalmazt, amit a jognak követnie kell. És azt tudjuk ígérni, hogy a felülvizsgálat során a szakmai egyensúlyt meg fogjuk találni, hogy az egyediesítést, a bírói mérlegelést le tudjuk szűkíteni azokban az ügyekben, amelyek a legkirívóbbak, és ne lehessen netán ilyen esetekben is letöltendő szabadságvesztés nélkül elvonulni a terepről. Maga az egyedi ügy most szerintem elítélendő, szerintem semmi olyat nem érdemes róla mondani, ami nem elmarasztaló, és nem abba az irányba mutatna, hogy le kell vonnunk a tanulságokat, és ebből általánosítva el kell jutnunk egy olyan szabályozáshoz, hogy mondom, vagy ne legyen ilyen, vagy ha előfordul, akkor pedig nagyon ne érje meg, és akár az egész életre kihatóan egy szankció kövesse. Az látható, hogy a jelenlegi parlament is lépett már hasonló ügyekben, hiszen például akiket pedofíliával elítéltek, akiknek ilyen ügyük volt, pontosan ez a parlament szavazta meg, ez a kormánypárti többség remélem, a Jobbik szavazatai súlyozottan ugyanúgy benne voltak ebben az esetben , hogy egész életében ne foglalkozhasson 18 év alatti gyerekekkel olyan személy, akit ilyen ügyben elítéltek. Összességében az állapítható meg, hogy ennek a szemléletnek a mentén kell továbbhaladnunk. Én azt tudom ígérni, hogy abban az anyagban, ami idekerül a Ház elé, gyakorlatilag el fogunk menni a falig, akár a strasbourgi bíróság leendő döntéseinek a faláig, hiszen ezekben az ügyekben is el tudnak menni majd oda az elítéltek, a luxembourgi bíróságig, hiszen van egy uniós irányelv is egyébként, ami ezzel a kérdéskörrel foglalkozik. Pontosan az ilyen bűncselekményeknél a minimum egy évet határozta meg büntetésként annak, aki ilyen képet tárol vagy tart a birtokában, ehelyett a magyar Btk. három évet tartalmaz már 2001 óta, az első Orbán-kormány idején került be ez a Btk.-ba. [[14.00]] És azt tudom ígérni, hogy ahogy 2013-ban sem puhítottunk a Btk.-n, és azóta is, amikor kellett, akkor szigorítottunk, vagy gondolhatunk most éppen a másik csomagra, a feltételes szabadságra bocsátásra, tehát minden olyan társadalmi igényt befogadunk, és minden olyan jó javaslatot nyitottan várunk, ami ebben a kérdésben születhet. Gyakorlatilag azt kell elérnünk, hogy látszódjék, hogy a legkeményebb büntetőjog érvényesül ebben az országban, ami mellé legalább olyan hangsúlyozottan a gyerekek előzetes védelmét és az ő megóvásukat ugyanúgy oda kell helyezni a jogállami kereteken belül, vagy netán annak a határait feszegetve, hiszen ebbe a kérdéskörbe ezeknél az ügyeknél megint csak ugyanúgy belebotlunk. Köszönöm a figyelmet. [[Taps a kormánypártok padsoraiból. Ander Balázs tapsol.]]
Most a KDNP frakcióvezetője, Simicskó István képviselő úr következik. Parancsoljon!
Tisztelt Elnök Úr! Köszönöm szépen a szót. Tisztelt Képviselőtársaim! Engedjék meg, hogy először is a KDNP frakciója nevében is kifejezzem őszinte részvétemet Koncz Ferenc barátunk családjának. Isten nyugosztaljon, drága barátom! Tisztelt Képviselőtársaim! A koronavírus-járvány rendkívüli kihívás elé állította Európa országait. Ez év május 27-én az Európai Bizottság benyújtotta az úgynevezett helyreállítási tervét, amely az uniós költségvetést jelenti az elkövetkezendő hét évre vonatkozóan. Ez mintegy 1100 milliárd euró összegű fedezetet jelent majd az Európai Unió tagországainak a kiadásaira. Emellett azonban egy olyan lépés előtt állunk, amely ezen a hétvégén pénteken és szombaton fog eldőlni, hiszen egy 750 milliárd eurós hitelt kíván fölvenni az Európai Unió, amely valóban meghatározza valamennyi tagország jövőjét anyagi értelemben mindenképpen komoly hatással lesz rá , sőt azt kell mondjam, hogy gyermekeink, sőt még unokáink jövőjét is pénzügyi-gazdasági értelemben, hiszen 2028-tól kezdődik majd a törlesztés, és 2058-ig tart majd ez az időszak, tehát ez egy hosszú távú hitelfelvétel, amely nyilván számos kockázatot hordoz magában. Tisztelt Képviselőtársaim! Tudjuk, hogy minden válság egyben lehetőség is; lehetőség az orvoslásra, a gyógyításra. A magyar kormány az elmúlt tíz évben számos veszéllyel és válsággal küzdött meg, sikeresen. Csak egy mondatot hadd szóljak a 2010 előtti baloldali kormányok rossz gazdaságpolitikájáról, arról, hogy több mint egymillió magyar család adósodott el, a devizahitelesekre gondolok itt elsősorban. De hadd említsem meg azokat a válságokat, amelyeket a természet okozott többek között a dunai árvíz vagy a vörösiszap-katasztrófa , vagy a migrációt, amely 2010-ben jelentkezett Európa számára, és Magyarország ebben példaértékűen helytállt, s most legutóbb az idén év elején indult koronavírus-járvány, amely valóban valamennyi országot komoly próbatétel elé állította. Tisztelt Képviselőtársaim! Hadd mondjam el azt, hogy nyilván Magyarország, a magyar kormány, amely átesett ezeken a próbatételeken, és az elmúlt időszak jelentős gazdasági bajait tudta orvosolni, a pénzügyi válságból fel tudta emelni a magyar gazdaságot felelős pénzügypolitikával, a magyar kormány a többi európai uniós tagországgal szemben mind az államadósságot csökkentette, mind a költségvetés hiányát csökkentette jelentős mértékben, tehát nyugodt szívvel, talán szerényen mondhatjuk azt, hogy adhatunk tanácsot az Európai Unió döntéshozóinak, és szabhatunk bizonyos feltételeket is. S bizony három feltételt szabnánk, és a KDNP ezt messzemenőkig támogatja, ez a három feltétel természetesen olyan alapelveket rögzít, amelyek mindannyiunk életében fontosak, főleg ha felelősen gondolkodunk Magyarország jövőjéről. Mindazonáltal, mielőtt elmondanám a három feltételt, nyilván szeretném elmondani azt is, hogy szolidárisak vagyunk azon európai uniós tagországokkal szemben, akik rosszabbul kezelték a koronavírus-járványt, és emiatt jóval nagyobb bajban vannak, sőt egyes déli országok esetében csődközeli állapot alakult ki. Tehát a KDNP támogatja azt a három feltételt, amit reményeink szerint a miniszterelnök úr hétvégén el fog mondani majd az uniós tárgyalások során, mégpedig hogy igazságos legyen a hitel elosztása, maga a hitelcsomag szerkezete, tehát a szegényebb országok ne kaphassanak kevesebbet, mint a gazdagabb országok, egyfajta arányosság ilyen módon is érvényesüljön. Ugyanakkor nagyon fontosnak tartjuk, és talán nem mellőzhető szempont, hogy mire költik majd az európai uniós tagországok ezen hiteleket. Nagyon fontos, hogy a gazdaság újraindítására költsék el az uniós tagországok, nagyon fontos, hogy ebből induljon el majd a gazdasági növekedés ez Magyarországnak érdeke , és a munkahelyek teremtésére költsék el a forrásokat, a hiteleket. S egy harmadik szempontot hadd mondjak el, ez pedig a politikamentesség vagy ideológiamentesség, hiszen nem szeretnénk, ha olyan feltételekhez kötné az Unió a támogatást, a hitelek folyósítását, amivel zsarolni szeretnék majd Magyarországot ismételten, például a bevándorláspolitikánk megváltoztatásához. Ez elfogadhatatlan a számunkra, ezért minden erővel támogatjuk a kormányt, hogy eredményes tárgyalásokon legyen túl a hétvégén. Természetesen egy mondatot hadd szóljak arról is, hogy Magyarország érdeke, hogy az európai gazdaság növekedési pályára álljon, és szeretnénk, ha a magyar kormány ezekért a forrásokért tudna harcolni, hiszen Magyarország érdeke ez, és szeretnénk azt is, ha a baloldal támogatná ezt az országgyűlési határozati javaslatot, amelyet benyújtottunk. Én bízom benne, hogy ez egy színvallás lesz a képviselőtársaink részéről is, és holnap el fog dőlni, hogy ki látja és ki támogatja a magyar emberek érdekét. Köszönöm szépen. [[Taps a kormánypártok soraiban.]]
Orbán Balázs államtitkár úrnak adom meg a szót.
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! Az Európai Unió elmúlt 12 éve egyben az európai intézményesült együttműködés legnehezebb időszaka volt. Az unió saját történeti visszatekintésében maga is úgy értékeli a 2010 utáni időszakot, mint a megtorpanás, elbizonytalanodás időszaka. Nem nehéz belátni, hogy miért: három válság is sújtott minket, kezdődött a 2008-2009-es gazdasági válsággal, 2015-ben migrációs krízis, 2020-ban a koronavírus okozta egészségügyi és annak nyomán járó gazdasági válság sújtott minket. Sajnos az európai elit, az Unió vezetése egyik válságot sem volt képes hatékonyan kezelni, így ezek a válsághatások összetorlódtak és összeadódtak. Ilyen helyzetben a korábban, a prosperitás éveiben elkendőzött nehézségek világossá válnak, a kelet-nyugat, észak-dél és egyéb konfliktusok nagyobbak és jobban látszanak, mint valaha. Mi abban a helyzetben vagyunk, hogy közben elmondhatjuk magunkról: Magyarország jobban teljesít, mint az Európai Unió egésze. Sorozatosan az egyik legjobb gazdasági növekedési adatokat produkáltuk, megakadályoztuk az illegális bevándorlók tömeges érkezését hazánkba, és hála a magyar emberek és a kormányzat együttműködésének, a lehető legjobb forgatókönyv valósult meg eddig a járványkezelés kapcsán, számtalan emberéletet tudtunk megmenteni. Ebben a helyzetben kell értékelnünk az Európai Unió válságkezelési csomagját, s úgy általában az Unió jövőjével kapcsolatos vitákat. Mi úgy gondoljuk, hogy az Európai Uniónak végre önmagára kell találnia, megoldani ezeket a kríziseket, amelyek lebetegítik a kontinens gazdaságát, és egyben ellehetetlenítik az érdemi vitákat. E feladatot célozza egyébként a többéves pénzügyi keret és az úgynevezett következő nemzedékek uniós eszközrendszere is. Csakhogy közben úgy látszik, hogy ezek a válságkezelést segíteni hivatott eszközök mostani formájukban inkább csak a régi hibákat ismétlik meg, az unásig ismert meddő vitákat korbácsolják fel. Az eszközöket jellemzően politikai alapon, aránytalanul és leginkább igazságtalanul osztanák szét az uniós tagállamok között. Az uniós költségvetési források jogállami kritériumhoz kötése pedig valójában nem más, mint intézményesíteni kívánt és kiszámíthatatlan politikai nyomásgyakorlás. Ha megnézzük az Európai Unió Magyarországgal szemben megfogalmazott jogállamiság-kritikáinak történetét, oda nem illő elemeket látunk. Jogállami elvekre hivatkozva kérték számon például a magyar tankönyvek tartalmát vagy a család mint érték alkotmányos védelmét. Nincs okunk azt gondolni, hogy jogállami vitának álcázva ne folytatódna ez a gyakorlat úgy, hogy már fegyelmezésként pénzügyi eszközök is rendelkezésre állnak. Igazságtalan az, hogy az EU-n belül felelősséggel gazdálkodó országoktól forrásokat vonjanak el a gazdaságpolitikai hibákat elkövető országok javára. Magyarország jól használta fel az Európai Uniótól eddig kapott forrásokat, ezt nem más, mint a német kancellár, Angela Merkel asszony is elismerte. Ennek ellenére a következő többéves költségvetés arányaiban kevesebb forrást juttatna az egyébként jól gazdálkodó Magyarország számára. S végezetül: annak ellenére, hogy a hitelkihelyezést Magyarország Kormánya alapvetően kerülendő megoldásnak tartja, mégis megértőek vagyunk az úgynevezett Következő Nemzedék hitelalap létrehozásával összefüggésben, mert bár Magyarország nem szorul hitelre, azaz olyan forrásra, amit majd árulkodóan a következő nemzedékeknek kellene visszafizetniük, megértjük, hogy vannak olyan országok, amelyek gazdasága az ilyen jellegű segítség nélkül összeomlana. Az ellenzéki képviselőknek mondanám, hogy ezt nevezik valódi szolidaritásnak, amit más országok sokszor számonkérnek rajtunk, de kevésszer gyakorolnak. Magyarország Kormánya hisz abban, hogy Európát a válságos időkből csak a szuverén nemzetek kölcsönös tiszteleten alapuló együttműködése vezetheti ki. Abban az európai elitben, amely sorozatosan félrekezelte a válságokat, és kiélezte a kontinens politikai ellentéteit, már nem lehet érdemben megbízni. Új iránymutatásra van szükség, s úgy véljük, hogy ezt az iránymutatást a nemzeti szuverenitás letéteményesei, a nemzeti parlamentek képesek megadni. Éppen ezért a kormány kifejezetten üdvözli, hogy a magyar Országgyűlés határozatában megadja ezt az iránymutatást a kormány számára. Mi ezekkel az iránymutatásokkal egyetértünk, s vállaljuk, hogy ennek szellemében képviseljük a nemzeti érdeket az uniós tárgyalóasztaloknál. Köszönöm szépen a figyelmüket. [[Taps a kormánypártok soraiban.]] [[14.10]]
Utolsó napirend előtti hozzászólóként Selmeczi Gabriella képviselő asszony következik. Megadom a szót.
Tisztelt Elnök Úr! Tisztelt Képviselőtársaim! Köszönöm a szót. Tisztelt Képviselőtársaim! Magyarország sikeresen megnyerte a koronavírus elleni védekezés első szakaszát. Az, hogy nem volt tömeges járvány, három dolognak köszönhető: az időben meghozott döntéseknek, az összefogásnak és fegyelmezettségnek, valamint a kiváló szakembereknek, akiknek ezúton is köszönjük áldozatos munkájukat. Engedjék meg, hogy megemlítsem Ledia Lazeri, az Egészségügyi Világszervezet WHO elnökének, Magyarországi Irodája vezetőjének szavait, aki azt mondta, hogy Magyarországon az időben meghozott, összehangolt intézkedéseknek köszönhetően maradt alacsonyan a megbetegedések és halálesetek száma. Erre az egész világ felfigyelt, és sok mindent eltanult a magyaroktól.Tisztelt Képviselőtársaim! Addig azonban, amíg nincs vakcina, a vírus velünk marad, a veszély még nem múlt el, ezért szükség van a járványügyi veszélyhelyzet fenntartására, a készültség fenntartására. Noha Magyarországon az aktív megbetegedések száma folyamatosan csökken, eközben az egész világból és Európából is aggasztó adatok jönnek. Szerbiában négyszeresére nőtt az elmúlt hetekben a fertőzöttek száma, de a románoknál és Szlovéniában is növekedőfélben van. Horvátországban két hét alatt felszaladt a tízszeresére, és Ukrajnában és Romániában is elég rossz a helyzet. Ami Európában történik, az ránk is hatással van, mert jönnek a külföldiek hozzánk, hiszen Magyarország kedvenc turisztikai célpont, és a magyarok is utaznak, ezáltal megvan az esélye, hogy Magyarországra újra behurcolják a vírust. Nekünk továbbra is a magyar emberek egészsége, élete és biztonsága a legfontosabb, ezért mindent meg kell tenni, hogy megakadályozzuk a vírus visszatérését. Ahogy azt már tapasztaltuk, az emberek akkor hajtanak végre egy-egy intézkedést, ha azzal egyetértenek, ha látják annak értelmét. A koronavírus elleni védekezés első szakaszában már tapasztalhattuk, hogy mit jelentenek a korlátozó intézkedések, tudjuk, hogyan alkalmazkodjunk ezekhez a korlátozásokhoz. Így a tapasztalatok alapján immár megalapozottan tudunk véleményt alkotni. Ezért hasznos, ha mindenki elmondja a véleményét az eddigi intézkedésekről, a járványkezelésről, a gazdaság újraindításáról. Ezért a kormány ismét nemzeti konzultációt indított. A Fidesz-frakció egyetért azzal, hogy meg kell kérdezni az embereket, hogy milyen intézkedések maradjanak érvényben, hogy milyen újakat kellene bevezetni, és hogy mit gondolnak az emberek a gazdasági válságkezelésről. Fontos kérdés az is, hogy hogyan vélekednek a magyarok a második Soros-tervről, arról, hogy az amerikai spekuláns adósrabszolgaságot eredményező örökkötvényekkel árasztaná el Európát, amit még az unokáink és a gyermekeink is fizetnének. Ezek mind komoly kérdések. Ezért arra kérjük az embereket, hogy töltsék ki és küldjék vissza a nemzeti konzultációs íveket. Egyetértési pontokra van szükség, még akkor is, ha a baloldal folyamatosan támadja ezt az intézményt. Emlékezzünk vissza: nem volt olyan nemzeti konzultáció, amibe ne szálltak volna bele páros lábbal, sőt volt olyan képviselő, aki az egyik a családokról szóló konzultációs ívet itt a parlamentben összetépte, mások pedig nyíltan kimondták, hogy ők Magyarország jövőjét a migránsokban látják. A bevándorláspárti Soros-szervezetek pedig arra kérték az embereket, hogy üresen küldjék vissza a válaszborítékokat. A nemzeti konzultációra azért is szükség van, mert a baloldal nem vesz részt a nemzeti egységben, minden sikeres intézkedést támadni próbál. Most is támadják a nemzeti konzultációt, mert félnek az emberek véleményétől. Tisztelt Képviselőtársaim! Velük szemben mi úgy gondoljuk, hogy az eddigi nyolc nemzeti konzultáció jó eszköznek bizonyult, jó eszköznek bizonyult arra, hogy a magyar választókat megkérdezzük, mit gondolnak ezekről a kérdésekről. És ez segít a kormánynak és nekünk, politikusoknak, az Országgyűlésnek is, hogy a döntéseket a magyar emberek elképzeléseihez igazítsuk. Csak így tudunk a lehető leghatékonyabban fellépni az esetleges második hullámmal, és annak pusztító egészségügyi és gazdasági veszélyeivel szemben. Köszönöm szépen. [[Taps a kormánypárti padsorokban.]]
Válaszadásra Dömötör Csaba államtitkár úrnak adom meg a szót.
Köszönöm a szót, elnök úr. Tisztelt Ház! Tisztelt Képviselőtársaim! Mindenekelőtt engedjék meg, hogy beszámoljak arról, hogy rendkívül nagy az érdeklődés a nemzeti konzultáció iránt; még nagyon messze a feladási határidő, de már így is nagyon sokan elmondták a véleményüket. A ma reggeli összesítések alapján 396 ezren töltötték ki a kérdőívet. Mindez azt bizonyítja, hogy aktuális, fontos és mindannyiunk életét érintő kérdésekről van szó, amelyekről érdemes véleményt mondanunk. Magyarország az egyik legjobban, legeredményesebben védekező ország, és szeretnénk, ha ez így is maradna. Mivel a járvány nem múlt el, sőt egyes országokban rekordokat dönt, ezért tennünk is kell. A vírust a határainkon kívül kell tartani, már csak azért is, mert a világ 188 országában van jelen, ami közel 13 millió fertőzöttet jelent. Ennek megfelelően a kormány az operatív törzs javaslatai alapján beutazási korlátozásokról döntött. Az államokat három kategóriába sorolja, és ennek alapján korlátozza az onnan irányuló határátlépést. Vörös, sárga és zöld kategóriák lesznek. Ezeket a besorolásokat az adott országok fertőzöttségi viszonyai, illetve a Magyarországra gyakorolt kockázatuk határozza meg. Zöld kategória esetén a fertőzöttség és a kockázat is alacsony, ezért a belépés vállalható. A sárga kategóriába azok az országok tartoznak, ahol kevésbé súlyos a helyzet, a vörösbe pedig azok, ahol súlyos. A sárga vagy vörös jelzésű országokból érkező magyar állampolgároknak a határon egészségügyi ellenőrzésen kell átesniük, és kéthetes karantént kell vállalniuk. Ez alól csak akkor van kivétel, ha a megelőző öt napból két negatív tesztet tudnak felmutatni, legalább 48 óra időkülönbséggel. Sárga jelzésű országok esetén egy, vörös jelzésű országok esetében két negatív teszt kell ahhoz, hogy valaki elhagyhassa a karantént. Nagyon fontos körülmény, hogy nem magyar állampolgárok vörös jelzésű országból nem léphetnek majd be. Ezeket a besorolásokat hetente felülvizsgáljuk majd, az országos tiszti főorvos pedig módosíthatja őket. A kormány tehát elsősorban a határátlépésre vonatkozóan hozott döntéseket. Erre a konzultációban az első kérdés vonatozik, amely rendhagyó abból a szempontból, hogy több lehetséges válaszintézkedés közül is lehet választani. A konzultáció így majd világos képet ad arról, hogy melyek a magyarok által leginkább támogatott intézkedések, ezért is biztatunk mindenkit arra, hogy mondja el véleményét. Tisztelt Ház! Nem tudjuk szó nélkül hagyni azt, hogy az ellenzék újra és újra torpedózza a konzultációt. Ha lehetne erre fogadni egy fogadóirodában, akkor túl sok pénzt nem lehetne vele nyerni, mert menetrendszerűen megteszik, és különböző módokon teszik ezt. Arról kapunk hírt, hogy kiveszik a kérdőíveket a postaládákból, más helyeken levágják róla a személyes adatokat, és nem tudni, hogy mit tesznek velük. A magát új generációnak nevező Momentum obszcén tartalmat firkál az ívekre, miközben súlyos kérdőjelek sorjáznak azzal kapcsolatban, hogy Hadházy Ákos képviselő vajon hogyan kezel személyes adatokat, és betartjáke egyáltalán a törvényeket. A magunk részéről nem értjük, hogy a baloldali pártok miért akarják akadályozni, hogy a magyarok elmondják a véleményüket a járványról, a járvány elleni küzdelemről. Ahogy elnézem, akkor egyetlenegy baloldali párt sem jelent ez alól kivételt. Mondják már meg, hogy mi a bajuk azzal, ha minden családnak van lehetősége, hogy véleményt mondjon azokról a védelmi intézkedésekről, amelyek az ő életükre is hatást gyakorolnak, és amelyeket nekik is be kellett tartaniuk, főleg, ha tudjuk, hogy nem tudjuk azt kizárni teljesen, hogy a járvány ősszel újra erőteljesen kopogtat majd. Ha a védelmi összefogáshoz nem tudtak semmit hozzátenni, legalább a párbeszédet ne akadályozzák! Egyébként meg azt gondolom, hogy minden hasonló baloldali támadás újabb ok arra, hogy mindenki elmondja a véleményét. Köszönet mindenkinek, aki megtette, és annak is, aki ezután fogja. Köszönöm a figyelmet. [[Taps a kormánypárti padsorokban.]] [[14.20]]
Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Keresztes László Lóránt, LMP; Varga-Damm Andrea, független; Potocskáné Kőrösi Anita, Jobbik. A holnapi napon napirend előtti felszólalásra jelentkeztek a következő képviselők: Burány Sándor, Párbeszéd; Schmuck Erzsébet, LMP; Varju László, DK; Gurmai Zita, MSZP; Brenner Koloman, Jobbik; Rétvári Bence, KDNP; Halász János, Fidesz. A holnapi napon napirend utáni felszólalásra jelentkezett Keresztes László Lóránt, LMP; Steinmetz Ádám, Jobbik; Nyitrai Zsolt, Fidesz; Kálló Gergely, Jobbik.
Tisztelt Ház! Áder János köztársasági elnök úr államtitkári megbízatás megszűnéséről szóló átiratot küldött az Országgyűlésnek. Felkérem Vinnai Győző jegyző urat, hogy ismertesse ezt.
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 204. §-a alapján a miniszterelnök javaslatára megállapítottam, hogy Perényi Sigismund Peternek, az Innovációs és Technológiai Minisztérium államtitkárának e megbízatása azonnali hatályú lemondására tekintettel 2020. június 24-ei hatállyal megszűnt. Budapest, 2020. július 3. Üdvözlettel: Áder János”
Tisztelt Országgyűlés! Soron következik ma kezdődő rendkívüli ülésünk napirendjének megállapítása. A napirendre, az ülés időtartamára az elnöki jogkörben előterjesztett javaslat alapján döntünk. Mivel a napirend elfogadása során gombnyomásos szavazásokra is sor kerül, előtte a szavazógépek működőképességének ellenőrzése érdekében jelenlét-ellenőrzést tartunk. Kérem, nyomják meg a szavazógépük valamelyik gombját! [[Jelenlét-ellenőrzés. Jelen van: 141; távol van: 57.]] Tisztelt Országgyűlés! Kocsis Máté frakcióvezető úr a szükséges számú támogató aláírás benyújtásával kezdeményezte, hogy az Országgyűlés kivételes eljárásban tárgyalja meg a koronavírus gazdasági hatásaival kapcsolatos európai uniós gazdasági intézkedésekről szóló H/11282. számú előterjesztést. Frakcióvezető úr azt kezdeményezte, hogy módosító javaslat benyújtására a kivételes eljárást elrendelő döntés meghozatalát követő három órán belül legyen lehetőség, az összevont vitára 2020. július 14-én kerüljön sor, az összegző módosító javaslatról való döntésre 2020. július 14-én kerüljön sor, és a zárószavazásra szintén 2020. július 14-én kerüljön sor. Tisztelt Országgyűlés! A házszabályi rendelkezések 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. Felhívom figyelmüket, hogy a kivételes eljárás elrendeléséhez a képviselők több mint felének, azaz száz képviselőnek az igen szavazatára van szükség. Most a döntéshozatal következik. Kérdezem önöket, elfogadjáke a H/11282. számú előterjesztés kivételes eljárásban történő tárgyalását az előterjesztői indítvány szerint. Kérem, szavazzanak! [[Szavazás.]] A Ház az előterjesztői indítványt 123 igen szavazattal, 13 nem ellenében, tartózkodás nélkül elfogadta. Elfogadott döntésünknek megfelelően a módosító javaslatok benyújtására ma 17 óra 24 percig van lehetőség. Tisztelt Országgyűlés! A kormány kezdeményezte, hogy az Országgyűlés kivételes eljárásban tárgyalja meg a rövid távú szálláshelykiadással összefüggő egyes törvények módosításáról szóló T/11328. számú előterjesztést. A kormány azt kezdeményezte, hogy a módosító javaslatok benyújtására a kivételes eljárást elrendelő döntés meghozatalát követő három órán belül legyen lehetőség, az összevont vitára 2020. július 14-én 2. napirendi pontként kerüljön sor, valamint az összegző módosító javaslatról történő határozathozatalra és a zárószavazásra szintén 2020. július 14-én kerüljön sor. Tisztelt Országgyűlés! Most döntéshozatal következik ismét. Kérdezem önöket, elfogadjáke a T/11328. számú előterjesztés kivételes eljárásban történő tárgyalását az előterjesztő napirend-kiegészítésre irányuló indítványával együtt. Kérem, szavazzanak! [[Szavazás.]] Az Országgyűlés az előterjesztés kivételes eljárásban történő tárgyalását 124 igen szavazattal, 12 nem ellenében, 1 tartózkodás mellett elfogadta. Elfogadott döntésünknek megfelelően a módosító javaslatok benyújtására ma 17 óra 26 percig van lehetőség. Tisztelt Ház! Most a napirend módosítására tett indítványról döntünk. A Fidesz képviselőcsoportja azt javasolta, hogy az iménti döntéseinkre figyelemmel a holnapi ülésnapon a határozathozatalokra legkorábban 14 óra 30 perckor kerüljön sor. Aki ezzel egyetért, kérem, kézfelemeléssel jelezze! [[Szavazás.]] Köszönöm. Megállapítom, hogy az Országgyűlés látható többsége a javaslatot elfogadta. Most az elnöki jogkörben előterjesztett napirendi javaslatról döntünk. Kérdezem a tisztelt Házat, hogy elfogadjae a napirendi ajánlást. Kérem, szintén kézfelemeléssel szavazzanak! [[Szavazás.]] Megállapítom, hogy a Ház látható többsége a javaslatot elfogadta. Tisztelt Ház! Most öt perc technikai szünetet rendelek el. (Szünet: 14.26 14.32 Elnök: dr. Latorcai János Jegyzők: dr. Vinnai Győző és Hiszékeny Dezső)
Tisztelt Képviselőtársaim! Szeretettel köszöntöm valamennyiüket, és arra kérem önöket, foglalják el helyüket, hogy folytatni tudjuk munkánkat. Kormánypárti képviselőtársaimat is arra kérem, hogy foglalják el helyüket. Tisztelt Képviselőtársaim! 14 óra 32 perc van, és az azonnali kérdések órájára térünk át. Jakab Péter frakcióvezető úr, a Jobbik frakcióvezetője, azonnali kérdést kíván feltenni a miniszterelnök úrnak: „Mit gondol erről, Miniszterelnök úr?” Tisztelt Frakcióvezető Úr! Miniszterelnök úr halaszthatatlan távolléte miatt válaszadásra Gulyás Gergely Miniszterelnökséget vezető miniszter urat jogosította fel. Tisztelettel kérdezem önt, hogy elfogadjae a válaszadó személyét, vagy megvárja, hogy miniszterelnök úr jelen legyen az ülésteremben.
Várok még pár hónapot.
Köszönöm szépen, frakcióvezető úr. Miniszterelnök úrnak a harmadik soron következő ülésen kell válaszolnia. Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” címmel. Tisztelt Képviselő Urak! Miniszter úr távolléte miatt válaszadásra Rétvári Bence államtitkár urat jelölte ki. Tisztelettel kérdezem Lukács László György képviselő urat, hogy elfogadjae a válaszadó személyét, vagy megvárja a miniszter úr jelenlétét.
Megvárnám miniszter urat. Köszönöm szépen.
Köszönöm szépen. Tisztelt Képviselő Urak! Miniszter úrnak a harmadik soron következő azonnali kérdések órájában kell válaszolnia. Lukács László György képviselő úr, a Jobbik képviselője, azonnali kérdést kíván feltenni az emberi erőforrások miniszterének: „Zöld, sárga, piros” címmel. Ugyancsak azt tudom mondani, amit az előbb mondtam, tisztelt képviselő úr, és kérdezem önt, hogy megvárjae a válaszadással miniszter urat. [[Dr. Lukács László György: Elmondom.]] Elmondja most. Nagyon szépen köszönöm. Rétvári Bence államtitkár úr van feljogosítva a válaszadásra. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Tisztelt Államtitkár Úr! A tegnapi napon tett Gulyás miniszter úr bejelentést azzal kapcsolatosan, hogy milyen szigorítások várhatók az ország határain. Mindannyiunk számára fontos, hogy Magyarországon az emberek a lehető legnagyobb biztonságban legyenek, és nyilvánvaló, hogy mindenki számára érthető, melyek a piros, melyek a sárga, illetve zöld kóddal jelzett országok. Bár itt azért tennék egy kitérőt, hogy az M1 Híradójában, illetve az M1 Facebook-oldalán Törökországot még mindig sikerült a zöld kategóriába sorolni. Nyilván meg lehet kérdezni cinikusan, hogy a 90 milliárdot mire költik, mert látjuk, hogy sem térképészetet, sem pedig a Közlöny értelmezését nem sikerült belőle megvalósítani. De ami igazán fontos, tisztelt államtitkár úr, és ami ezekkel kapcsolatosan fontos, az a tesztelések kérdése. A tesztelések kérdésénél nagyjából világosan látszik, önök azt várják el, ahhoz, hogy a sárga, illetve piros kategóriából jövő magyar állampolgárok, akik hazatérnek, kikerüljenek a karanténból, teszteket végeztessenek el. Ezzel kapcsolatosan nyilvánvalóan felmerül az első kérdés: a tesztet milyen módon, illetve hol tudják kezdeményezni? A második kérdés: vane erre kapacitása a jelenlegi rendszernek, például a háziorvosi rendszernek vagy a mentőknek, akiknek tudomásunk szerint eddig kellett végezni, vagy egyébként a kórházak fognak ilyen tesztet végezni? A tesztekkel kapcsolatosan: ha a kórházakról van szó, akkor, tisztelt államtitkár úr, vane olyan tiszti főorvosi körlevél, amely tiltja a kórházakban az úgynevezett PCR-tesztek elvégzését, azaz a vírus jelenlétének azonosításához szükséges tesztelést, hiszen úgy tudjuk, hogy van. Jó lenne, ha önök eloszlatnák ezt a kételyt, mert ha ez igaz, akkor ez azt jelenti, hogy a Magyarországra visszatérő magyar állampolgároknak pont az egyik legfontosabb helyen nagyjából tilos a teszteltetés, és nem fogják tudni intézni a saját dolgaikat. Tehát amit tisztázni kell: vane ilyen tiltás? Ha van, akkor ettől mikor állnak el? Hol kell a teszteket végeztetni? Vane erre kapacitása jelenleg az egészségügyi rendszernek? Várom megtisztelő válaszát. [[Taps a Jobbik soraiból.]]
Köszönöm szépen, képviselő úr. A választ, mint már említettem, Rétvári Bence államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Ön egy félmondattal említette, hogy mennyire fontos a vírus elleni védekezés, és önök is mindent megtesznek azért, hogy a vírus ellen Magyarország hatékonyan tudjon védekezni. Ezt a frakcióülésen is elmondhatta volna, tisztelt képviselő úr, ott, a baloldali pártok között [[Derültség a Jobbik soraiban. Dr. Brenner Koloman: A KDNP, igaz?]] , amikor arról volt szó, hogy támogatjáke azt a javaslatot, amely 15 nap után a veszélyhelyzet meghosszabbításáról szólt. Mert ha önöknek az lenne a legfontosabb valójában, hogy Magyarország eredményesen tudjon védekezni, és gyorsan tudjon reagálni, akkor azt megszavazták volna. De nem ez volt önöknek a legfontosabb. És most is, ha a legfontosabb az lenne, hogy felkészüljünk, és mindenki egységesen tudjon védekezni a második hullámmal szemben, akkor nem a nemzeti konzultáció ellen uszítanák az embereket, akkor nem azt mondanák, hogy különböző irodákba és helyekre vigyék be ezeket a nemzeti konzultációs íveket, hanem azt mondanák, hogy legyen nemzeti konszenzus ebben, és mindenki mondja el a véleményét, és közösen védekezzünk, akár ki-ki egyénileg kézhigiéniával, kézmosással, szájmaszkkal és egyebekkel a vírus ellen, és nyilván az egész intézményrendszer is, a szociális intézmények és mindenki más a maga módján. Tehát ne mondja azt egy laza félmondattal, hogy önök mindent megtettek, ahol lehetett, akadályozták eddig is a vírus elleni védekezést, itt a parlamentben, mert egy képviselő a szavazatával tudja segíteni vagy akadályozni ezt, és önök akadályozták, és teszik ezt a nemzeti konzultációnál is, ami pedig a második hullámmal szembeni védekezésnek egy fontos fázisa. Ami a tesztelést illeti, tisztelt képviselő úr: már a járvány kezdete óta a WHO elmondta, hogy Magyarország nagyon eredményesen tesztel, hiszen célzottan azokat teszteljük, akiknél a vírusfertőzés veszélyeztetettsége magasabb. A WHO ajánlása szerint minden egy pozitív tesztre körülbelül tíz negatív tesztnek kell jutni, mert akkor célzott ez a vizsgálat. Magyarországon harminc jut, tehát jóval szélesebb körben tesztelünk, mint a WHO előírása. Eddig is napi szinten is sok száz vagy ha kellett, több ezer teszt elvégzésére sor került. Ez természetesen a későbbiekben is meg fog történni. Ennek van a tisztiorvos által kialakított menetrendje, amely szerint az eddigi teszteket is elvégezték. Ebben része volt háziorvosoknak, része volt a megyei infektológus szakembernek, és része volt a mentőszolgálatnak. Előbbiek állapították meg, hogy mikor szükséges ez, utóbbiak pedig a végrehajtásban működtek közre. Így fogjuk a későbbiekben is pontosan megtenni. A múlt héten is a WHO pont elismerte a magyar védekezés szakmaiságát és eredményességét. Köszönöm szépen. [[Taps a kormánypártok soraiból.]]
Köszönöm szépen, képviselő úr. Egyperces viszonválaszra Lukács László György képviselő urat illeti a szó. Parancsoljon, képviselő úr! [[14.40]]
Tisztelt Államtitkár Úr! Ha már az akadályozásnál járunk, akkor érdemes visszagondolni és utalni arra, hogy annak idején Gulyás Gergely még úgy gondolta, hogy mindenki, aki egy szobában van, összevissza fertőzheti egymást, akkor ez volt a megfelelő védekezés. Sőt, a tiszti főorvos volt az, aki azt mondta, hogy nem kell maszkot viselni, sőt Kásler miniszter úr volt az, aki azt mondta érdekes, most már mennyire megváltozott , hogy tesztelni sem kell, és tesztelésekre nincs szükség ahhoz, hogy a betegeket kiszűrjük a társadalomból. Aztán mégis valami megváltozott, úgy tűnik, hogy önök mindenkit, aki hazajön, szeretnének tesztelni. Önök egyébként ezt helyesen teszik, hiszen ezen behurcolt megbetegedések lehetőségét meg kell akadályozni.Azt azonban mindenképpen le kell szögezni, és válaszolnia kell államtitkár úrnak, hogy milyen árral lesz majd, például augusztus 1-je után elérhető a teszt, amit önök augusztus 1-je után a magyar állampolgárokkal ki akarnak fizettetni, azokkal az állampolgárokkal, akik a pénzükkel, az adójukkal hozzájárultak a védekezéshez, akik fenntartják az egészségügyet, és most önök mégis fizetőssé teszik nekik az egészségügynek ezt a szeletét azért, hogy amikor hazajönnek a megérdemelt szabadságukról, akkor külön fizethessenek azokért a tesztekért, amelyeket önök közpénzből Kínából tonnaszámra hoztak be. Hol van, tisztelt államtitkár úr, a méltóság és a méltányosság ebben a kérdésben? Mennyit kell fizetni majd augusztus 1-jétől a tesztelésért a magyar állampolgároknak? [[Taps a Jobbik soraiban.]]
Köszönöm szépen, képviselő úr. Egyperces viszonválaszra Rétvári Bence államtitkár úré a szó. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Azt is tegyük tisztába: Magyarországon fizetős egészségügyet az önök oldala, a baloldal akart Magyarországon bevezetni. [[Zaj, felzúdulás, közbeszólások a Jobbik soraiból.]] Sőt, meg is tette, vizitdíj-befizetéssel és kórházi napidíj befizetésével.Tisztelt Képviselő Úr! Nem tesztelésről beszélnénk, mert ha az önök által preferált oldal lenne ma kormányon, akkor a kórházba megérkező betegeket nem a pretriázsban hőmérővel vizsgálnák meg, hanem először a vizitdíjat kérnék tőlük, és utána mérnék meg hőmérővel a testhőmérsékletüket. Ez a különbség az önök által megálmodott és bevezetett [[Felzúdulás és derültség, közbeszólások a Jobbik soraiból, köztük Balczó Zoltán: Ki? Én?]] , Magyarországon bevezetett fizetős egészségügy között, az önök baloldali tömbje és a mi időszakunk között. Tisztelt Képviselő Úr! Ez idáig 295 561 tesztelésre került sor, most megnéztem, ön is megnézheti a koronavirus.gov.hu oldalon. Ezt mindenki napról napra pontosan követhette, az ügymenetek leírása, hogy kit hogyan és mikor tesztelnek, szintén itt volt, tisztelt képviselő úr. [[Közbeszólások a Jobbik soraiból, köztük dr. Brenner Koloman: Mennyit kell fizetni? Az elnök csenget.]] Riogattak önök már sok mindennel, most éppen ez a legújabb riogatásuk, de erről is ugyanúgy ki fog derülni, hogy valótlan, mint ahogy a kamu videójukról is kiderült, hogy teljes mértékben valótlan. Köszönöm szépen. [[Derültség és közbeszólások a Jobbik soraiból. Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Harangozó Tamás képviselő úr, az MSZP képviselője, azonnali kérdést kíván feltenni a miniszterelnök úrnak: „Ki a felelős a vértesszőlősi tragédiával végződő mentésért? Mit tesznek, hogy többet ilyen soha ne fordulhasson elő?” címmel. Tisztelt Képviselő Úr! A miniszterelnök úr távolléte miatt Gulyás Gergely Miniszterelnökséget vezető miniszter urat jelölte ki válaszadónak. Tisztelettel kérdezem önt, elfogadjae a válaszadó személyét. [[Jelzésre:]] Köszönöm szépen, képviselő úr jelzi, hogy a válaszra elfogadja Gulyás Gergely miniszter úr személyét, úgyhogy Harangozó Tamás képviselő úré a szó. Parancsoljon, képviselő úr!
Köszönöm a szót, elnök úr. Tisztelt Országgyűlés! Miniszter Úr! Nagyon szomorú tragédia volt Vértesszőlősön, a múlt hét előtti szombaton történt az esemény, életveszélyes sérülésekkel szállították kórházba azt a siklóernyőst, aki miután sértetlenül landolt egy magas fa tetején, később a segítségére érkező Mi-8-as honvédségi mentőhelikopter rotorszele miatt 15-20 méteres magasságból lezuhant, teljesen összetörte magát, azóta is életveszélyes sérülésekkel kórházban ápolják. E miatt az esemény miatt egyébként a helyszínen jelen lévő mentőtiszt is sérüléseket szenvedett.Itt teljesen egyértelmű, hogy maga a mentés okozta a tragédiát. Sokan állítják, hogy ilyen esetben a Magyar Barlangi Mentőszolgálat az, amelyik képes és alkalmas ezt a mentést elvégezni, és miután három és fél évvel ezelőtt is hasonló tragédia volt honvédségi helikopter mentése közben, azt nagyjából mindenki bizton állítja, hogy tudható volt, hogy egy ilyen nagy teljesítményű rotorral ellátott helikopter problémát fog okozni, és ezt a helyszínen is többen jelezték. Sajtóhírek szerint is korábban az Országos Mentőszolgálattal volt szerződése a Magyar Barlangi Mentőszolgálatnak, ám a jelenlegi miniszterelnöki főtanácsadó, Bakondi György akkori utasítására állítólag ezt letiltották, és csak közvetlenül a katasztrófavédelem hívhatja helyszínre ezt a speciális egységet. Tisztelt Miniszter Úr! Azt gondolom, hogy a konkrét esetet természetesen ki kell vizsgálni, ha jól tudom, az ügyészség ebben teszi a dolgát, de itt a parlamentben arról kell beszéljünk, hogy az eset körülményeit a kormány kivizsgáltae, azokat az anomáliákat, szakmai problémákat megvizsgáltáke, ami idáig vezetett, nem az egyéni és egyedi döntéseket, hanem a rendszerszerű döntéseket. Mire jutottak, és milyen garanciát tudnak abban adni, hogy ilyen többet ne fordulhasson elő? Várom válaszát.
Köszönöm szépen, képviselő úr. A válaszra megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Természetesen mindannyian abban bízunk, hogy a tragédia nem lesz nagyobb, mint amilyen már most is, tehát csak jobbulást tudunk innen kívánni a siklóernyősnek. A Magyar Honvédség rendelkezik azokkal a képességekkel, amelyekkel ilyen helyzetben helikopter segítségével alpin- és csörlős technikával történő mentések végrehajtását el tudják végezni. Az elmúlt egy évben kilenc alkalommal riasztották a szolgálatot, ezek közül három is hasonló mentési helyzet volt.A konkrét ügyben azt tudom csak mondani, amit képviselő úr is jelzett, hogy a Budapesti Regionális Nyomozó Ügyészség a balesettel összefüggésben nyomozást folytat, így a kormány abban a helyzetben a vizsgálat után, a vizsgálatot követően lesz, hogy ha szükséges következtetések levonása, akkor ezt megtegye. Tehát a vizsgálati eredmények fényében születhetnek meg azok a döntések, amelyekre a képviselő úr utal. Miután egyelőre még a büntetőeljárás folyamatban van, ezért kérem, engedje meg, hogy ezt követően tudjuk tájékoztatni önt és a nyilvánosságot is az ebből levonható következtetésekről. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Harangozó Tamás képviselő úré a szó. Parancsoljon, képviselő úr!
Tisztelt Miniszter Úr! Remélem, nem azok fogják a jelentést írni, akik önnek ezt a papírt most az orra elé tették. Ebben a mentésben nem volt csörlő, ebben a mentésben nem voltak alpinisták a honvédség részéről, ez vezetett a tragédiához, miniszter úr. Azt gondolom, hogy ennél sokkal nagyobb felelőssége van magának a kormánynak is, hiszen egyértelműen látszik az esetből, hogy a riasztási lánc, a szervek közötti együtt nem működés biztos, hogy meghatározó oka volt annak, hogy ez a tragédia teljesen értelmetlenül és fölöslegesen, akár mindenki jó szándéka ellenére bekövetkezett. És ez a lényeg, és ez a felelősség, miniszter úr, az önöké, hogy a rendszer nem lehet rossz a benne szereplő emberek döntésétől függetlenül.Azt gondolom, miniszter úr, a családnak nem csak jó egészséget kell kívánni. Sajnos, szereztem információt arról, hogy milyen állapotban van a sérült, tragikus állapotban van, kómában, küzdenek az életéért a mai napig. Azt szeretném kérdezni öntől, hogy a jó egészséget kívánáson túl a magyar kormány nevében tude arra valamit mondani, hogy ez a fiatalember és a fiatalember családja, bármi is történik vele, a magyar kormánytól minden segítséget, akár anyagi segítséget is megkape majd. Köszönöm.
Köszönöm szépen, képviselő úr. Egyperces viszonválasz illeti meg a miniszter urat is. Parancsoljon, miniszter úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Azt javaslom, hogy ott keressünk politikai felelősséget, ahol ennek van értelme, és nyilván a konkrét ügyben nem a kormány tagjai végeznek mentést, és az a szervezet, amelyik erre rendelkezésre áll, siklóernyősmentésben a tavalyi évben szeptember 1-jén, október 11-én vett részt. Tehát azok a képességek, amelyek a mentéshez szükségesek, egyértelműen rendelkezésre állnak. Hogy a konkrét esetben milyen mulasztás történt, azt pedig egy büntetőeljárás keretében vizsgáljuk. Természetesen a kormány már csak azért is, mert az eljárásban rendelkezésre álló adatok alapján vélhetően a kártérítési felelősség is megállhat, ezért ebben az esetben, ha ilyen megállapításra jut a vizsgálat vagy ne adj’ isten, a büntetőeljárás, akkor jogi kötelezettség is fennáll arra, hogy a vagyoni következményeket le lehessen vonni, tehát adott esetben kártérítést fizessen a kormány. [[Az elnök a csengő megkocogtatásával jelzi az idő leteltét.]] Annyit szeretnék csupán kérni, hogy mindenki várja meg a vizsgálat végeredményét. Ha ebből következtetéseket kell levonni a mentésre vonatkozóan, az adott szervezetre vonatkozóan, a kormány ezt meg fogja tenni, és természetesen, amivel tudunk, segíteni fogunk a fiatalembernek és családjának. [[Taps a kormánypártok soraiban.]]
Köszönöm szépen, miniszter úr. Tisztelt Képviselőtársaim! Varju László képviselő úr, a DK képviselője, azonnali kérdést kíván feltenni az emberi erőforrások miniszterének: „Lesze végre ismét kórháza Újpestnek?” címmel. Tisztelt Képviselő Úr! Miniszter úr halaszthatatlan távolléte miatt válaszadásra Rétvári Bence államtitkár urat jelölte ki. Tisztelettel kérdezem önt, elfogadjae a válaszadó személyét.
Örömmel veszem, köszönöm szépen.
Köszönöm szépen. Parancsoljon, öné a szó. [[14.50]]
Elnök úr, köszönöm szépen a szót. Az újpesti Árpád úti kórház ügyében viszont nincs mire várni, hiszen önöknek azt nem kellett felépíteni, mert azt megtették a Károlyi grófok, nem kellett felújítani sem, mert a felújítást egyébként megtették a Gyurcsány- és Bajnai-kormányok. Önöknek viszont az volt az első lépése, némi hezitálás után, hogy végül is bezárták ezt a kórházat, Újpest utoljára felújított kórházát. Csaknem 200 ezer újpesti, illetve a szomszéd kerületben lévő, XV. kerületi, inkább a térségben lévő lakos egészségügyi ellátását, de elsősorban a sürgősségi osztályhoz kapcsolódó feladatok ellátását itt el lehetett volna végezni, de ezt átutalták önök a XIII. kerületbe, a Honvéd Kórházba, ahol amúgy is ápolóhiánnyal küzdenek. Nyolc év arra sem volt elegendő, hogy döntsenek és az indokokat megadják, hogy mi történt itt. Volt különböző ötlet, hogy mi történjen ezzel az épülettel, miközben az újpesti polgárok számtalan alkalommal tiltakozással, felszólalással, itt a parlamentben, önkormányzati jelzéssel többször jelezték, sokszor jelezték, hogy márpedig kórházra, az egészségügyi ellátás megfelelő szolgáltatására van szükség. Év végén önök szavukat adták arra, hogy az önkormányzat beleegyezése nélkül nem fog történni semmi. Történt valami veszélyelhárításra vonatkozó építkezési beavatkozó munka, de itt a társminisztérium államtitkára utalt arra, hogy a tervezést megkezdték, de ez most már fél évvel ezelőtt történt. Az említett felszólalások után újra kérdezem tehát az államtitkár urat: mikor kaphatják vissza végre az újpestiek a kórházukat, hogy megfelelő egészségügyi szolgáltatásokat vehessenek igénybe a közvetlen közelükben elérhető módon? Köszönöm szépen.
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ön azt említette az imént, hogy a Gyurcsány-kormány a Gyurcsány-Demszky-Bajnai-korszakban felújította és rendbe rakta ezt a kórházat. Ez a mondat egy jó példája annak, hogy a múltat hogyan próbálják meg önök utólag átírni. Nem felújításról volt szó, tisztelt képviselő úr, hanem 55 százalékos leépítésről volt szó ebben a kórházban. Bezárták az újpesti kórház belgyógyászati osztályát, a szülészeti-nőgyógyászati osztályát, a hozzá tartozó szakambulanciát, az urológiai osztályt. Ez egy olyan időszak volt, tisztelt képviselő úr, ami nem a felújításról meg a bővítésről meg a megújulásról szólt, hanem arról, hogy fokozatosan csökkent ennek a kórháznak a lehetősége. Itt a parlamentben is ön már többször erről a kérdésről beszélt, és a kormányzat nyitott volt abban, hogy tekintsük át az újpesti emberek aktív egészségügyi ellátásával kapcsolatos kérdéseket, ezért önt szeretettel látták a Belügyminisztériumban is, ahol tavaly novemberben volt emlékeim szerint; és nemcsak önt, hanem a kerület, Újpest polgármesterét is szeretettel látták és hívták. És ott abban állapodtak meg, hogy egyfajta tervet önök elküldenek a Belügyminisztériumba, amelyet a Belügyminisztérium azóta is vár önöktől, hogy ezt eljuttassák írásban, hiszen erről szólt a tavaly novemberi egyeztetés. Úgyhogy én azt hiszem, hogy tavaly tél óta önöknél pattog a labda, most idén július van, nyári meleg, jó lett volna, ha a polgármester úrral közösen ezt a tervet, ezt a levelet elküldték volna, de hát sosem késő, szerintem akkor is jó, ha idén nyáron ezt elküldik. Ugyanakkor azt láttuk, hogy az önök által a szakrendelő élére kinevezett Ungár Klára miket művelt Újpesten. Ne feledjük, itt olyan szakrendelőről van szó, amely az „Egészséges Budapest” programban körülbelül félmilliárd forintból tud megújulni, hogy az újpesti polgároknak az egészségét szolgálja. Nem idézném az összes mondatot, amit ő leírt a koronavírus elleni védekezésnél, mert van olyan rész, amelyik nem a parlamentbe illik, de a legvisszafogottabb szidalmazások is, amelyek azokra vonatkoznak, akik másként kezelnék a vírust, mint ő gondolta, az „alattomos gyilkos” és a „fasiszta” kifejezések voltak. Azt hiszem [[Az elnök a csengő megkocogtatásával jelzi az időkeret leteltét.]] ez nem igazán szolgálta az újpesti egészségügyi ellátás szakmaiságát. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Varju László képviselő úrnak adok szót. Parancsoljon!
Köszönöm szépen. Szerettem volna, ha a szakminisztérium államtitkára, mondjuk úgy, hozzájárult volna ahhoz, hogy ez a kórház megépülhessen, illetve elindulhasson.Államtitkár úr, legyen szíves, csak az igazat, csak a valódit! Önök döntöttek kormányként, hogy mit akarnak abban az épületben. Arra várnak, arra várunk, hogy önök ezen a döntésen változtassanak. Az újpesti önkormányzat meghozta a döntést: egymilliárd forintot elkülönített arra, hogy ezt a munkát előkészítse. És önök nyilatkozták, az ön államtitkártársa nyilatkozta itt, ön mellett, hogy egyébként ezt a tervezőmunkát önök előkészítik. Önökre vár Újpest lakossága, a kormányra vár, hogy végre tegye már a dolgát, és az egészségügyi szolgáltatások tekintetében lépjen előre, hogy azok az emberek, akik ott élnek, akik Újpesten élnek, akik Rákospalotán élnek, valóban hozzáférhessenek ezekhez a szolgáltatásokhoz. De ha csak ezen múlik, államtitkár úr, akkor azonnali hatállyal üljünk le, és a félreértéseket tisztázzuk! Köszönöm szépen. [[Bősz Anett tapsol.]]
Köszönöm szépen, képviselő úr. Egyperces viszonválasz illeti meg az államtitkár urat is. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselőtársaim! Tisztelt Ház! Az utolsó mondatával egyetértek, szerintem is érdemes akkor ezt a tavaly novemberben megrekedt tárgyalássorozatot folytatni, ami ott elindult.Az 1 milliárd forint kapcsán csak annyit mondanék, hogy 7 milliárd forintot hagyott ott szerintem a Fidesz-KDNP-s városvezetés, amelyet önök egy költségvetésben el is költöttek, azt a 7 milliárd forintnyi tartalékot; ezek szerint abból csak 1 milliárdot sikerült egészségügyi célokra fordítani, a maradék 6-ot valami másra. Ön utalt itt Pogácsás államtitkár úrnak az előző felszólalására, itt van nálam, hiszen gondoltam, hogy erre visszautalás fog történni. Egy kicsit más azért a parlamenti jegyzőkönyv, mint amit ön mondott, hiszen azt mondja: „Az épület hasznosításával kapcsolatban jelen pillanatban még nem folynak tárgyalások. Nyilván a Belügyminisztérium nyitott abban, hogy a hatáskörébe eső céloknak megfelelő tárgyalásokat lefolytassa.” Tehát azt hiszem, hogy érdemes ettől az előző felszólalástól is folytatni a tárgyalásokat, pontosan azért, hogy az újpestiek vagy a környéken élők, mindenki számára a lehető legmagasabb szintű egészségügyi ellátást tudjuk garantálni. [[Az elnök a csengő megkocogtatásával jelzi az időkeret leteltét.]] A jövő évi költségvetésben 30 milliárd szerepel az „Egészséges Budapest” program céljaira, önök azt sajnos baloldalról nem támogatták. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Keresztes László Lóránt képviselő úr, az LMP frakcióvezetője, azonnali kérdést kíván feltenni a miniszterelnök úrnak: „Ki vállalja a felelősséget Miniszterelnök úr?” címmel. Tisztelt Frakcióvezető Úr! A miniszterelnök úr válaszadásra Gulyás Gergely Miniszterelnökséget vezető miniszter urat jelölte ki. [[Jelzésre:]] Köszönöm szépen, jelzi a frakcióvezető úr, hogy elfogadja a válaszadó személyét. Keresztes László Lóránt frakcióvezető úré a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Miniszter Úr! A koronavírus-járvány után elindult gazdasági válság már most rendkívül mély, óriási károkat okozott, de a pontos kifutását még nem tudjuk megbecsülni sem, hogy milyen mélységű lesz ez a válság. Azt a következtetést mindenképpen levonhatjuk, hogy az egész Európai Uniót, az európai térséget rendkívül kiszolgáltatott állapotban érte ez a helyzet, hasonlóképpen Magyarországot is. És így megfogalmazhatjuk azt a nagyon fontos tanulságot, vagy talán a legfontosabb tanulságot, hogy nem mehetünk tovább olyan logika szerint, mint a válság előtt, tehát alapvető változásokra van szükség, önellátó, válságálló gazdaságot kell építenünk alapvetően Magyarországon, nemzeti szinten és az Európai Unióban is. Azt is elmondhatjuk az uniós csatlakozás tapasztalatai kapcsán, hogy ha megnézzük ennek a mérlegét, akkor nagyon sokakban lehet jogos a csalódás az elmúlt időszakban. Láthatjuk, a bérkülönbségek óriásiak, a területi különbségeket sem sikerült orvosolni, csökkenteni, még jelenleg is négy magyar régió van az Unió húsz legszegényebb térsége között, ezen sem sikerült változtatni. Ennek következménye ez a rendkívül súlyos elvándorlás, aminek következményeként ma már minden hatodik anyaországi, magyar gyermek külföldön születik. Tehát világos változásra van szükség, egy válságálló gazdaságot kell felépíteni. Ehhez képest önök a mai rendkívüli ülés apropójául szolgáló határozati javaslatban is láthatóan belesimulnak a politikai döntéshozó elitbe, és egy olyan javaslatot kívánnak elfogadni, ami gyakorlatilag ezt a struktúrát bebetonozza. Ennek áraként önök eladósítják a magyar fiatalokat. És ha azt is tekintetbe vesszük, hogy a paksi projekt, illetve a Budapest-Belgrád projekt óriási hiteleit is egyszerre kell majd törleszteni, akkor el tudjuk mondani, hogy gyakorlatilag adósságcsapdába taszítanak egy egész magyar generációt. Ezzel együtt növelik Magyarország és az egész Unió kitettségét a globális pénzpiacoktól, növelik a külső adósságállományt, és gyakorlatilag mindig határozottan állást foglalnak az európai egyesült államok víziójáról, mi nem támogatjuk az európai egyesült államok vízióját, önök mégis tesznek egy hatalmas lépést azzal, hogy az adózási szuverenitás egy részét feladnák. Miniszter úr, a kérdésem az, hogy miért taszítják adósságcsapdába a magyar fiatalokat, és amikor cselekedni kell, világosan látható [[Az elnök a csengő megkocogtatásával jelzi az időkeret leteltét.]] , hogy cselekedni kell az Unió alapvető reformja érdekében, miért mulasztják el ezt a cselekvést. Köszönöm szépen előre is a válaszát.
Köszönöm szépen, frakcióvezető úr. Válaszadásra Gulyás Gergely miniszter úrnak adok szót. Parancsoljon, miniszter úr! [[15.00]]
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! Mindenekelőtt hadd észrevételezzem azt, hogy természetesen nekünk sem könnyű, hiszen az Európai Unióban 27 különböző országból érkező, különböző politikai családokhoz tartozó, különböző régiókból jövő állam- és kormányfőnek kell konszenzusra jutni, de önöknek sem lehet könnyű ott, a baloldali összefogásban, hiszen amit ön most elmondott, az élesebben áll szemben a Demokratikus Koalíció vagy akár a Jobbik újfajta politikájával, mint a kormány politikájával. Úgyhogy üdvözlöm azokat a mondatokat, amelyek a magyar kormányt vádolják azzal, hogy belesimulunk a politikai döntéshozó elitbe az Európai Unión belül. Ez egy egészen új iránya az ellenzéki kritikáknak. Eddig mindig azt hallgattuk kritikaként, hogy a magyar kormány nem működik együtt az európai uniós tagállamokkal, rossz szövetséges, nem tartja be az Európai Unió elvárásait. Tehát ezt az új hangot én mindenféleképpen üdvözlöm, még akkor is, ha az ellenzéki összefogáson belül felettébb disszonáns lehet.Ami a konkrét ügyet illeti, mi többször elmondtuk, hogy a válságkezelésnek szerintünk nem az a helyes formája, ami adósságot halmoz fel. 85 százalékos államadósság mellett vettük át 2010-ben a kormányzást, a koronavírus-járvány kezdetére ezt sikerült 67-68 százalékra csökkenteni. Tehát bennünket vádolni azzal, hogy az államadósságot növelnénk, azt hiszem, hogy alapvetően téves. Az Európai Unió egy olyan javaslatcsomagot állított össze, amelynek egy része hitelként vehető fel, a másik részét támogatásként kívánja az Európai Unió elosztani, de félreértés ne essék, azt is hitelből szerzi be az Európai Unió, és azt is vissza kell fizetni. Én nagyon örülök, ha abban a magyar pártok között szövetség jön létre, és esetleg önök is támogatják a most benyújtott országgyűlési határozatot, mert az éppen azt szolgálja, hogy közös adópolitika és további integráció olyan területeken, amelyek eddig nem voltak a lisszaboni szerződésben benne, ne valósulhasson meg. Tehát ebben az esetben az ellenzék és a kormány közötti együttműködés az európai uniós politikai ügyekben sokkal sikeresebb és egységesebb lehet, mint eddig. [[Taps a kormánypártok soraiból.]]
Köszönöm szépen, miniszter úr. Egyperces viszonválasz illeti meg Keresztes László Lóránt frakcióvezető urat. Parancsoljon!
Köszönöm, elnök úr. Az LMP-nek ez nem okoz problémát, mert alapításunk óta elutasítjuk az európai egyesült államok gondolatát, s mindig ennek megfelelően politizáltunk is. Azzal egyetértünk, hogy az adópolitikát össze kell hangolni, amennyire lehetséges, de azzal nem, hogy az adózási szuverenitást, amire önök készülnek, feladják. Önök gyakorlatilag szóban egyfajta szabadságharcot folytatnak, de amikor a cselekedeteket kell vizsgálni, akkor látszik az, hogy fölteszik a kezüket. És igen, önök egyébként az Európai Unió jobboldali elitjébe, jobboldali vezetésébe belesimultak. Amikor úgy érzik, hogy érdekegyezés van, akkor bármikor végrehajtják ezeket a döntéseket, akkor is, ha a magyar nemzeti érdekek oldaláról ez nem értelmezhető. Hasonlóképpen számtalan példát láttunk már, hogy a nagyhatalmi érdekek kiszolgálását is sokszor előbbre valónak tartják, mint a magyar nemzeti érdekek képviseletét.Miniszter úr, én próbáltam több minisztertársát, államtitkár kollégáját kérdezni arról, hogy amikor például a kínai nagyhatalmi érdekeknek megfelelő Budapest-Belgrád-projekt kapcsán önök hoztak egy döntést, akkor 175 ezer új munkahely megteremtéséről mondtak le, ezt áldozták fel a kínai nagyhatalmi érdekek oldalán. Mi a garancia a másik oldalon, egyáltalán születette bármiféle garancia [[Az elnök a csengő megkocogtatásával jelzi az időkeret leteltét.]] , kihasználási garancia vagy bármi olyan dokumentum, ami ezt a döntést alátámasztaná a kormány részéről? Köszönöm szépen.
Köszönöm szépen. Egyperces viszonválasz illeti meg miniszter urat is. Parancsoljon!
Köszönöm a szót, elnök úr. Mindenekelőtt egy félreértést szeretnék kiigazítani. Tehát mi közös adópolitikát nem akarunk az Európai Unión belül, és ahhoz nem járulunk hozzá.175 ezer új munkahelyről hallottam most, de az a jó hírem van, hogy Magyarországon nem 175 ezer új munkahely jött létre, hanem 900 ezer jött létre 2010 óta. 3 millió 600 ezren dolgoztak a baloldali kormány időszakában, most pedig, a járvány kitörésekor 4,5 millióan. Még jobb hír, hogy ugyan 130 ezren elveszítették az állásukat, de most már 4 millió 440 ezren dolgoznak, tehát gyakorlatilag a fele az elvesztett álláshelyeknek a múlt heti legfrissebb foglalkoztatási adatok szerint már újraépült. Mi akkor tudunk egyetértésre jutni akár az európai jobboldali elittel, akár másokkal, ha ez a magyar nemzeti érdek szempontjából helyes és fontos, ezért így fogunk eljárni az Európai Unió előttünk álló csúcstalálkozóján, de kétségkívül egy új, színes és érdekes hang, amely, ha jól értem, vétóra biztat bennünket. Mi eddig úgy gondoltuk [[Az elnök a csengő megkocogtatásával jelzi az időkeret leteltét.]] hogy ha a 27 tagállam között vannak olyanok, amelyek csődbe mennek segítségnyújtás hiányában, akkor ennek a politikai felelősségét és egyébként szövetségesi felelősségét nem vennénk magunkra, ezért egy, a mienktől eltérő válságkezelési módot is hajlandók vagyunk támogatni, de csak akkor, ha legalább azok a feltételek, amelyek az országgyűlési határozatban leírva megtalálhatók, azok érvényesülhetnek. Köszönöm a figyelmet. [[Taps a kormánypártok soraiból.]]
Köszönöm szépen, miniszter úr. Tisztelt Országgyűlés! Képviselőtársaim! Tordai Bence képviselő úr, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” Tisztelt Képviselő Úr! Miniszterelnök úr távolléte miatt a válaszadással Gulyás Gergely miniszter urat bízta meg. [[Tordai Bence feláll és bólint.]] Köszönöm szépen, hogy jelzi, hogy elfogadja a válaszadó személyét. Tordai Bence képviselő urat, az Országgyűlés jegyzőjét illeti a szó. Parancsoljon!
Köszönöm a szót, elnök úr. Tisztelt Miniszter Úr! Mohón csillogott Orbán Viktor szeme, amikor megtudta, hogy rászakad az uniós pénzeső, a 2022-ig, a választás évéig elkölthető 5000 milliárd forint. Ez a pénz háromszor annyi, mint amennyit Magyarország egy évben beruházásokra, fejlesztésekre fordít. Tudjuk, Orbán Viktor jelmondata a „Fogd a pénzt és fuss!”, csak mielőtt felmarkolják a pénzt, maguk még idehoznak az Országgyűlés elé egy zsarolólevelet a többi uniós tagállamnak címezve. Azt üzenik, ha nem hagyjátok nyugodtan lopni a Fideszt, Orbán Viktor majd megvétózza az egész uniós gazdasági mentőcsomagot. Önök ebben a papírban azt írják, szó szerint idézem: „A Következő Nemzedék EU-eszköz sikerességének kulcsa a tagállamok egymás közötti, illetve az uniós intézmények irányában tanúsított együttműködése és bizalma.” Igaz, de az együttműködés és a bizalom alapja a jogállam, ez a garancia. A jogállam pedig azt jelenti, hogy nem lehet lopni következmények nélkül, sőt nem lehet törvényeket hozni, hogy nyugodtan lophassanak [[Németh Szilárd István: Ezért váltottak le benneteket 2010-ben!]] nem lehet Polt Pétert rakni az ügyészség élére, és így tovább.Önök azt írják, idézem megint csak: „A források politikai és ideológiai feltételekhez kötése jogállamiság címszó alatt elfogadhatatlan.” Drága fideszes kollégák, az nem ideológia, hogy hagyni kell nyugodtan lopni a Fideszt! [[Dr. Völner Pál: Bizonyítsd!]] Maguk sokszor keresztényként hivatkoznak önmagukra. Ahogy én olvasom a Bibliát, a tízparancsolatból a 7. az, hogy ne lopj. Tehát, önök éppen ezt csinálnák, ellopnák a magyar dolgozóktól, kisvállalkozóktól, a nyugdíjasoktól, a magyar gyerekektől azt a rengeteg pénzt, amit az Unió nekik szán, ami az ő jogos jussuk. Ebből a pénzből lehetne egy igazságos és zöld Magyarországot építeni. Miniszter úr, jól értjük akkor az önök javaslatát, azt mondják, hogy ha nem tudja a Fidesz ellopni ezt a pénzt, akkor inkább ne is adják oda Magyarországnak? Kíváncsian várom a válaszát. [[Dr. Völner Pál: Bizonyítsd! Kocsis-Cake Olivio tapsol.]]
Köszönöm szépen. Gulyás Gergely miniszter úr válaszol az elhangzottakra. Parancsoljon, miniszter úr, öné a szó. [[Németh Szilárd István: A miniszter úr jogász, nem pszichiáter! Derültség a kormánypártok soraiban.]]
Köszönöm a szót, elnök úr. Tisztelt Országgyűlés! Tisztelt Képviselő Úr! Amikor az LMP és a Párbeszéd kettévált, akkor az a nagyon pontos meghatározás volt az egyik helyes politikai értelmezés, hogy ez a kettéválás cáfolja azt a kémiai tételt, hogy önök az a legkisebb részecske, amelyik már nem osztódhat tovább. Most, amikor újra arról olvasunk, hogy esetleg a két párt egyesülne, akkor szeretném észrevételezni, hogy nagyon nehéz lehet, mert míg előbb az LMP frakcióvezetője gyakorlatilag a vétóra akarta biztatni a kormányt, addig ön a lojális együttműködés hiányával vádol bennünket. Tehát nehéz lesz újra összehozni azt, ami egyszer szétvált.Ami a csomaggal kapcsolatos kormányzati álláspontot illeti, mi úgy gondoljuk, hogy ha Magyarország számára ebből források származhatnak, akkor természetesen azt jól kell felhasználni. Lehet, hogy tőlem nem fogadja el, de miután külföldi állam- és kormányfők véleménye sokat számít önöknek, ezért talán Angela Merkel kancellárnak azokat a szavait a figyelmébe ajánlhatom, hogy Magyarország jól használja fel az európai uniós támogatásokat. Meg kell nézni, hogy milyen gazdasági növekedés van az országban, és meg kell nézni, hogy mi volt akkor, amikor egyébként azok voltak kormányon, akiket önök most újra a hatalomba akarnak segíteni. Na, az valóban lopás volt, képviselő úr, de ezt az önök szövetségesei között kell keresni, akik akkor kormányon voltak. [[Dr. Rétvári Bence: 4-es metró, OLAF!]] Köszönöm a figyelmet. [[Taps a kormánypártok soraiból.]]
Köszönöm szépen, miniszter úr. Egyperces viszonválasz illeti meg Tordai Bence képviselő urat. Parancsoljon!
Miniszter úr, engedje meg, hogy többet adjak a magyar választók szavára, mint Angela Merkelére. Ők azt látják, azt mondják, hogy szétlopják a fideszesek az uniós fejlesztési pénzeket, és ez tényszerűen így is van. [[Dr. Rétvári Bence: Ezért adtak kétharmadot!]] Innentől kezdve teljesen érthető, hogy az EU nem akarja tolvajok kezére adni a kasszakulcsot, hanem inkább közvetlenül adná önkormányzatoknak, magyar cégeknek, civil szervezeteknek, a magyar embereknek a pénzt, de önök ezt keresztbe akarják húzni. Maguk olyan teljesíthetetlen feltételeket szabnak a Magyarországnak járó pénz kifizetésére, ami nyilvánvalóan nem fog az EU-döntéshozók egyetértésével találkozni. Tehát maguk igazából a magyar embereket elvágják ettől az elképesztő mennyiségű uniós pénztől, csak azért, hogy nehogy más szerezhesse meg. Úgy látszik, hogy önöknek, ha nem lehet ellopni, akkor már nem is kell pénz, nehogy a magyar gazdaság, a magyar társadalom, egy zöld és igazságos Magyarország fejlesztésére lehessen ezt fordítani. [[Dr. Rétvári Bence: 5 százalékos gazdasági növekedés… Kocsis-Cake Olivio tapsol.]]
Köszönöm szépen. Egyperces viszonválasz illeti meg Gulyás Gergely miniszter urat is. Parancsoljon, miniszter úr, öné a szó. [[15.10]]
Köszönöm a szót, elnök úr. Tisztelt Országgyűlés! Képviselő úrnak azt javaslom, hogy a jövőbeni felszólalásai előtt legalább a vádak irányát döntse el. Tehát most meg akarjuk akadályozni azt, hogy legyen konszenzus, és ez a pénz Magyarországnak is, ugyanúgy, mint a többi államnak járjon, vagy pedig nem? Mert ha jól értem, akkor egyszer az a vád, hogy az európai uniós pénzeket Magyarországon ellopják, utána pedig az, hogy ezt meg akarjuk akadályozni. A kormány az európai uniós pénzeket az elmúlt években úgy használta föl, hogy Magyarországon az egyik legmagasabb gazdasági növekedés volt Európában. Ez vélhetően nem a csodának köszönhető, mert amikor az önök szövetségesei voltak kormányon, akkor 7 százalékos recesszió volt, de még a legjobb években is, amikor 8-10 százalékos gazdasági növekedés volt Lengyelországban, Csehországban, Szlovákiában, akkor itt nulla, képviselő úr. Akkor lopták el a pénzeket. Most pedig a gazdaság növekszik, és a bérek is nagyobb mértékben növekedtek, mint a rendszerváltoztatás óta bármikor. A magyar kormány kész együttműködni abban, hogy egy olyan segélycsomagot fogadjunk el, amit reményeink szerint Magyarország is jól tud hasznosítani, de ami nem Magyarország és a magyar gazdaság miatt szükséges, hanem a déli államok miatt, amelyek évek óta következmények nélkül nem tartották be azokat az alapvető gazdasági kritériumokat, amelyek egyébként az Európai Unió alapszerződéseinek is a részét képezik. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Nagy Csaba képviselő úr, a Fidesz képviselője, azonnali kérdést kíván feltenni az igazságügyi miniszternek: „Felmerüle jogsértés gyanúja a baloldal viselkedésénél?” címmel. Tisztelt Képviselő Úr! Miniszter asszony távolléte miatt válaszadásra Völner Pál államtitkár urat jelölte ki. [[Jelzésre:]] Köszönöm szépen, hogy jelzi számomra, hogy elfogadja a válaszadó személyét. Nagy Csaba képviselő urat illeti a szó. Parancsoljon, képviselő úr!
Köszönöm, elnök úr. Tisztelt Ház! Tisztelt Államtitkár Úr! Nehéz időszakot hagytunk a hátunk mögött, de a kellő időben meghozott döntéseknek, a szakembereink felkészültségének és az állampolgárok fegyelmezettségének köszönhetően a járvány elleni védekezés első szakaszán sikeresen túljutottunk. A koronavírus elleni védekezés újabb szakaszára való felkészülés érdekében a kormány úgy döntött, hogy párbeszédet kezdeményez az emberekkel. A nemzeti konzultáció bevált eszköz arra, hogy a magyarok elmondják véleményüket az ország sorsát érintő legfontosabb kérdésekben. Az viszont egyenesen felháborító, hogy a baloldal folytatva korábbi alantas gyakorlatát hevesen támadja a konzultációt. Most éppen a postaládákból lopkodják ki a kérdőíveket, megsemmisítik azokat, de még attól sem riadnak vissza, hogy a frissen érkezett küldeményeket azonnal összegyűjtsék. Próbálják meghiúsítani a kormány és a társadalom közötti párbeszéd kialakulását, sértő módon akadályozzák a magyarokat a szabad véleménynyilvánításukban. Igencsak visszás, hogy pont a jogállamiság mellett képmutató módon naponta lándzsát törő baloldal akarja bojkottálni a demokratikus párbeszéd létrejöttét. A DK veresegyházi akciója pedig szó szerint gyomorforgató, ugyanis a konzultációs ívek jogi felhatalmazás nélküli gyűjtése, valamint a rajtuk lévő nevek kivágása súlyosan sérti a személyiségi adatok védelmét. Ez a gyakorlat sajnos nem egyedülálló. Egy videó tanúsága szerint Mezőtúron is jobbára a borítékokat, az azon lévő adatokat gyűjtik. Mi, kormánypárti képviselők felszólítjuk a baloldalt, hogy maradjon a törvényesség talaján, s ha már nem szeretne részt venni a koronavírusról szóló párbeszédben, akkor legalább ne akadályozza annak lefolyását. Az elhangzottakra tekintettel kérdezem tisztelt államtitkár urat, felmerüle a jogsértés gyanúja a baloldal viselkedésénél. [[Taps a kormánypártok soraiban.]]
Köszönöm szépen, képviselő úr. A választ Völner Pál államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselőtársam! A koronavírus elleni küzdelem elmúlt hónapjaiban a baloldal minden eszközzel arra törekedett, hogy nehezítse a védekezést. Most a nemzeti konzultációt támadják, meg akarják akadályozni, hogy az emberek elmondják a véleményüket. Van, ahol a postaládából veszik ki a kérdőívet, van, ahol a küldeményeket gyűjtik össze, és a konzultációs honlapot is támadják. Az általános adatvédelmi rendelet, illetve az annak végrehajtását elősegítő információs önrendelkezési jogról és információszabadságról szóló törvény az egyén személyes adatok védelméhez való joga messzemenő védelmének eszközeit teremti meg. A koronavírusról és a gazdaság újraindításáról szóló nemzeti konzultációs ívek baloldal részéről való begyűjtése, amennyiben a kitöltött konzultációs ívek lehetővé teszik a nemzeti konzultációt kitöltő egyén beazonosítását, az általános adatvédelmi rendelet adatvédelmi szabályozása tekintetében aggályos lehet; ezt a NAIH elnöke is kijelentette a sajtó részére. Adatvédelmi szempontból így is aggályosnak tekinthető mindenképpen, ha a kitöltött nemzeti konzultációs ív begyűjtésére postai úton kerül sor, hiszen ekkor a konzultációs ívet visszaküldő feladó személye egyértelműen beazonosítható. Úgy tudjuk, hogy ezekben az ügyekben adatkezelőként nem jelentkezett be senki, tehát mindenképpen sértik ezeket a szabályokat. Amennyiben a postai begyűjtés miatt személyes adatokat is tartalmaz a boríték, akkor a büntető törvénykönyv szerinti személyes adattal visszaélés tényállása első fordulatának alkalmazása merülhet fel. Ennek feltétele, hogy az elkövető a személyes adatok védelméről vagy kezeléséről szóló törvényi vagy uniós kötelező jogi aktusban meghatározott rendelkezések megszegésével, haszonszerzési célból vagy jelentős érdeksérelmet okozva, jogosulatlanul, eltérően kezeli a személyes adatokat. Tehát a gyanú, megerősíthetem, fennáll. [[Taps a kormánypártok soraiban.]]
Köszönöm szépen, államtitkár úr. Egyperces viszonválasz illeti meg Nagy Csaba képviselő urat. Parancsoljon, öné a szó.
Köszönöm szépen. Tisztelt Államtitkár Úr! Azt tudjuk már, hogy a baloldal amelybe beleértjük Hadházy Ákost, az MSZP-t, a Momentumot, és mai hírek szerint választókerületemben már a Jobbik is csatlakozott ezen adatgyűjtési kifogásokat nem mellékesen tartalmazó cselekedethez, ahhoz, hogy gyűjtik a nemzeti konzultációs íveket, és ez egészen elképesztő. A magyar gyakorlat, a kormánygyakorlat szempontjából már a nyolcadik nemzeti konzultációról van szó. Azt gondolom, hogy nemzeti egységként kéne az egészet felfognunk, és válaszolni a kérdésekre, már akit ez érdekel, és már aki szeretne véleményt nyilvánítani a kormányzat szempontjából nagyon fontos kérdésekre, hiszen tulajdonképpen a második hullámra készülünk föl a koronavírus vonatkozásában, és e tekintetben nagyon fontos az emberek véleménye, hogy mit és hogyan tudnak elfogadni a rendelkezésre álló jogi keretek között. Ez egy rossz gyakorlat a baloldal részéről, és arra kérem az összes baloldali politikust, hogy ne akadályozzák a nemzeti konzultáció lefolyását. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg Völner Pál államtitkár urat is. Parancsoljon, államtitkár úr!
Köszönöm a szót, elnök úr. Tisztelt Ház! Sajnos megfigyelhető, hogy valóban, a baloldal pártjai gyáva felbújtóként szerepelnek ezekben a történetekben, próbálnak kibújni a jogi felelősség alól, ugyanakkor illegális tevékenységre biztatják a választópolgárok egy részét. Minden esetben, amikor nincs beleegyezés annak a részéről, akinek a konzultációs ív szól, akkor, mint tudhatjuk, adatvédelmi szempontból, levéltitok megsértése szempontjából eljárások indíthatók, de önmagában magának a borítéknak az eltulajdonítása is jogszabályt sért. Ezért arra kérjük a politikai élet szereplőit, különösen a baloldali pártokat, azokkal a függelékekkel együtt, akiket említett a képviselő úr is, hogy ne lépjenek ki a törvényesség zónájából. Ha nem akarnak részt venni a koronavírusról szóló párbeszédben, akkor legalább ne akadályozzák a kormányt, hogy a választópolgárokkal ezt lefolytassa. Köszönöm a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Magyar Zoltán képviselő úr, a Jobbik képviselője, azonnali kérdést kíván feltenni az agrárminiszternek: „Mi ezzel az üzenet?” címmel. Tisztelt Képviselő Úr! Miniszter úr távolléte miatt válaszadásra Farkas Sándor államtitkár urat jelölte ki. Tisztelettel kérdezem, hogy elfogadjae a válaszadó személyét. [[Jelzésre:]] Köszönöm szépen. Képviselő úr jelzi, hogy elfogadja a válaszadó személyét. Magyar Zoltán képviselő úré a szó. Parancsoljon!
Köszönöm a szót, elnök úr. Tisztelt Ház! Képviselőtársaim! Gondolom, államtitkár úr már unja, de ismét a szőlő- és bortermelés helyzetéről lesz szó. Abból gondolom, hogy unja, mert Steinmetz Ádám képviselőtársammal rendszeresen felvetjük az ebben az ágazatban dolgozók problémáit, az ebből élő családok helyzetét. Sajnos kénytelen vagyok megint felszólalni ebben a kérdésben. S ha ön unja, akkor képzelje el, hogy mennyire unhatja és mennyire lehet elkeseredett az a magyar bogyótermesztő, aki most már sokadik éve gyakorlatilag a teljes éves munkája után még csak az önköltségre sem elegendő bevételre számíthat a megtermelt szőlő után. Idén is nekiálltak a zöldszüretnek, ezekben a napokban zajlik ez a folyamat. Aki esetleg nem dolgozik ezen a területen vagy nincs ilyen ismerőse, annak összefoglalnám: a zöldszüret arról szól, hogy a magyar állam európai uniós forrásokon keresztül azt finanszírozza, hogy az éretlen fürtöket a gazdálkodók metsszék a tőke alá. [[15.20]] Ugyanis önök szerint ez egyfajta belpiaci intézkedés. Ezt azért mondom, mert az Államkincstár honlapján, ahol lehet erre a zöldszüretre regisztrálni, ott ez alatt a fül alatt található. Tehát, amíg a termelők azt várnák el, hogy tisztességes árat kapjanak a megtermelt szőlő után, hogy mondjuk, szövetkezeti formában végre szerte a magyar vidéken legyenek olyan feldolgozóüzemek, amelyek valóban a családok kezén vannak, e helyett a valódi belpiaci intézkedés helyett csak arra tudnak támaszkodni ezek a családok, hogy gyakorlatilag értelmetlenül dolgozzák végig az évet. Kérdezem tehát, hogy tíz év alatt miért nem sikerült kialakítani egy olyan rendszert, ahol meg lehet élni az egész éves munkából egy magyar gazdálkodónak. És a zöldszüret logikáját ki fogja követni? Tavaly azt mondták, hogy ez az egyetlenegy kivételes év, erre idén újra meghirdették. Hogyan tovább? Jövőre már a meggyre is ez lesz, vagy később majd a gabonákra is zöldszüretet fognak hirdetni? Vagy mi a tervük a magyar vidékkel, államtitkár úr, mert ebből a logikából ez következik. Nagyon szépen kérem, hogy olyan érdemi válasz érkezzen, ami meg tudja nyugtatni az érintett termelőket. Várom érdemi válaszát. [[Taps a Jobbik soraiból.]]
Köszönöm szépen, képviselő úr. A választ Farkas Sándor államtitkár úrtól fogjuk hallani. Parancsoljon, államtitkár úr! Öné a szó.
Köszönöm szépen. Tisztelt Képviselőtársam! Valóban, így július közepe táján, mikor ez a piaci intézkedés, mert annak tartom, megtörtént és megtörténik, és a szőlőtermelő gazdák élnek azzal a lehetőséggel, hogy bizonyos zöldszüreti úgymond fürtök levágásával próbálják a piacot szabályozni, ez mindig kényes kérdés egy gazdálkodó számára, hogy a saját termését saját maga úgymond semmisíti meg. Ez egy kicsit ilyen belső nehézséget is okoz mindannyiunknak, nemcsak ezen a területen, egyéb vonatkozásban is. Viszont az elmúlt év is bizonyította azt, hogy azok a termelők, akik e piacszabályozási eszközhöz nyúltak, nyugodtan mondhatom, hogy nem jártak rosszul. Ez, mondjuk, az egyik oldala a kérdésnek. Természetesen jó lenne, ha az a szőlőmennyiség, ami megterem Magyarországon, az mind feldolgozásra kerülne, és megfelelő piacok révén, akár termelői összefogás révén különböző pincészetek, borfeldolgozók épülhetnének; erre azért, mondjuk meg őszintén, nemigen találunk igényt olyan mértékben, ami bizonyos szőlőtermő területeken megoldást jelentene. Ugyanakkor van egy másik kérdés, napi aktuális kérdés, ez pedig nem más, mint az a járványhelyzet, ami kialakult itt az elmúlt hónapokban. Ugye, jelentős részben a turizmusból és a vendéglátóhelyek felkereséséből vagy nem felkereséséből adódóan bizonyos mértékben visszaszorult a borfogyasztás egy része, és ez, úgy tűnik, hogy jelen pillanatban is tart. Éppen ezért úgy szoktuk mondani, hogy a Horeca-szektor vagy -ágazat jelentős veszteségeket könyvelhet el, és ebben benne van a borpiac is jelentős részben, részben exportban, részben belföldi borpiacban. [[Az elnök a csengő megkocogtatásával jelzi az idő leteltét.]] Én bízom abban, hogy ez a helyzet… de majd később még az egy percben próbálok reagálni. Köszönöm szépen.
Köszönöm szépen, államtitkár úr. Egyperces viszonválaszra Magyar Zoltán képviselő úré a szó. Parancsoljon!
Hát, nem ezt a választ vártam, államtitkár úr, és nemcsak én nem, hanem az érintett szőlőtermesztők sem. Most már ismerjük a számokat: mintegy négyezer hektárról jelezték azt, hogy élnének a zöldszüret lehetőségével, ugye a Kunsági borvidék ebből a legnagyobb terület, de arányaiban Tokaj-Hegyaljáról jelentkeztek a legtöbben, a területek 15 százalékáról fog éretlenül lekerülni a tőke alá a gyümölcs. Ha már Tokaj-Hegyalja, személyesen jártam ott két héttel ezelőtt, és egy 77 éves szőlőtermelő gazdálkodónak a mindennapjait volt szerencsém végigkövetni, aki megpróbált regisztrálni a zöldszüretre. Egészen elképesztő, hogy mit várnak el, mondjuk, egy idősebb szőlőtermesztőtől, hogy miféle online regisztrációs képességekkel kell rendelkeznie annak, aki valóban igénybe akarja venni ezt a, mondjuk így: szolgáltatást. Ha pedig bemegy, mondjuk, a Hegyközségek Nemzeti Tanácsának az irodájába, ahol kutya kötelességük lenne segíteni, akkor pedig olyan szinten megalázzák az illetőt, hogy a saját elmondása szerint 77 év alatt ilyet még nem tapasztalt. Ez nem hozzáállás, államtitkár úr, így nem lehet csodálkozni azon, hogy folyamatosan szorulnak vissza hazánkban a gazdálkodó családok, és az ő helyzetük is évről évre rosszabb. Nem tudom elfogadni tehát így a választ. [[Taps a Jobbik soraiból.]]
Köszönöm szépen, képviselő úr. Egyperces viszonválasz illeti meg Farkas Sándor államtitkár urat.
Tisztelt Képviselő Úr! Engedje meg azt, hogy a hegyközségi alkalmazottaknak a személyes hozzáállása a különböző ügyfelekhez… tegyék meg ezt a reklamációt! Ebből a szempontból, úgy gondolom, hogy nem az Agrárminisztérium vezetésében van probléma. A másik kérdés az, hogy a zöldszüretre miért van szükség. Ezt már elmondtuk tavaly is számtalan alkalommal itt a parlamentben is. Azért mondjuk meg őszintén, hogy Magyarország bizonyos szőlőtermő területein nem a legjobb minőségű szőlőtermő területek vagy fajták vannak. Erről ön mélyen hallgat, és azokat keresi fel, akik ilyen területeken gazdálkodnak, ahol sokkal magasabb termésátlagok vannak, rendkívül alacsony minőséggel. Ez a helyzet akkor nem fordult elő, amikor még élt az orosz piac, amikor a pezsgőgyártás alapanyagát ezek a területek szolgáltatták. Ma már tudjuk, hogy ez nem így van. Az, hogy Tokaj-Hegyalján van egy-két ilyen eset, azt nem tartom olyan súlyosnak, és nem tartom olyan módon általánosnak, hogy ez a szőlőtermelők helyzetét befolyásolni tudja. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Móring József Attila képviselő úr, a KDNP képviselője, az Országgyűlés jegyzője, azonnali kérdést kíván feltenni a Miniszterelnökséget vezető miniszternek: „Miért fontos a koronavírus elleni védekezésről szóló nemzeti konzultáció?” címmel. Parancsoljon, képviselő úr! Öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Miniszter Úr! A Fidesz-KDNP-kormány kiemelten fontosnak tartja a párbeszédet az állampolgárokkal, ezért a 2010-es kormányváltás óta rendszeresen él a konzultáció lehetőségével, amikor fontos kérdésekben két választás között is kikéri az emberek véleményét. Eddig nyolc alkalommal tette meg ezt a kormány nemzeti konzultációk formájában, ezek az Alaptörvényről, szociális, majd gazdasági kérdésekről, a megélhetési bevándorlásról és a terrorizmusról, a magyar internet jövőjéről, a tagállami és uniós jogkörökkel kapcsolatos vitákról, a bevándorlással kapcsolatos nemzetközi tervekről és a családok védelméről szóltak. Rendre milliós, sokszor többmilliós mennyiségben kapott választ a kormány, melyeket döntései során figyelembe vett. A mostani nemzeti konzultáció a koronavírusról és a gazdaság újraindításáról indult. A kérdőívek kézbesítése már megkezdődött, a következő hetekben pedig várhatóan ismét sok százezren élnek a konzultáció adta lehetőséggel, azzal, hogy kifejezik véleményüket, és irányt szabnak a kormány egyes intézkedéseinek. Tisztelt Miniszter Úr! A nemzeti konzultációs ív kitöltésével a magyar polgárok közös jövőnket alapvetően meghatározó kérdésekben nyilváníthatnak most is véleményt. Ezek: a járvány elleni védekezés további konkrét lépései, a védekezés költségeinek kérdése, a munkahelyi védőprogramok jövője, a magyar vállalkozások támogatása vagy migrációs kérdések, és az Európai Unió gazdaságának jövője, ehhez kapcsolódva a második Soros-terv az európai örökkötvényekről. Ma Magyarországon a járvány ellen komoly összefogás jött létre, ennek a továbbiakban is fenn kell maradnia. Sajnos ebben az összefogásban a baloldali politikusok továbbra sem partnerek, ahogy a veszélyhelyzet idején, most is kizárólag saját hasznukat keresik. Az ellenzék nem első alkalommal támadja a nemzeti konzultáció intézményét, viszont ilyen súlyos időkben ez sokszorosan felelőtlen magatartás. Azok, akik állandóan demokráciára, annak hiányára hivatkoznak, most a postaládákból lopkodják ki az íveket. Kérdezem tisztelt miniszter urat: miért fontos mindannyiunk számára, és hol tart a legújabb, a koronavírus kezeléséről és a gazdaság talpra állításáról szóló nemzeti konzultáció? Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Tisztelettel megadom a szót Gulyás Gergely miniszter úrnak a válaszra. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A múlt heti adatok ismertek, hogy, noha még a levelek felének címzettekhez való eljuttatása sem történt meg, már negyedmillióan küldték vissza a konzultációs íveket. Ez is mutatja, hogy az emberek részéről van hajlandóság arra, hogy véleményt mondjanak. Miután azt látjuk, hogy a koronavírus-járvány első szakaszán vagyunk túl sikerrel, de ez nem jelenti azt vakcina hiányában, hogy megszűnt volna maga a vírus is, sőt mindannyian egész Európában, sőt az egész világon attól tartunk, és ennek egyre nyilvánvalóbb jelei vannak, hogy egy második hullám is reális lehet, természetesen a cél az, hogy Magyarországon ezt el tudjuk kerülni. De ha nem tudjuk elkerülni, akkor az eddigi sikeres védekezésnek az alapja is az a széles körű egyetértés volt, amelyet sikerült létrehoznunk, valóban egyébként anélkül, hogy az ellenzék a válságkezelés lépéseit támogatta volna. Éppen ezért szükséges, hogy a választópolgárok véleményét megismerhessük, a március-április-májusi tapasztalatok alapján melyek azok az intézkedések, amelyeket hatékonynak tartottak, milyen irányt képzelnek el a jövőbeni védekezés részeként. [[15.30]] Az is nagyon fontos, hogy aki ezekben az ügyekben véleményt kíván nyilvánítani, annak erre legyen lehetősége. Éppen ezért, ha van antidemokratikus magatartás, akkor a véleménynyilvánítást korlátozni, a különböző postaládákból az íveket ellopkodni, ez olyan magatartás, ami szerintem nehezen egyeztethető össze bármiféle demokratikus viselkedésformával. Mindenkit arra kérünk, hogy ettől tartózkodjon. Aki pedig úgy gondolja, hogy van értelme a közös véleménynyilvánításban részt venni, azt pedig arra kérjük, hogy töltse ki ezeket az íveket, és augusztus 15-éig küldje vissza. Köszönöm a kérdést. [[Taps a kormánypárti padsorokban.]]
Köszönöm szépen, miniszter úr. Egyperces viszonválaszra képviselő úré a szó. Parancsoljon!
Köszönöm szépen. Mindannyian tapasztaltuk, hogy az elmúlt időszakban, a tavasz folyamán az embereket foglalkoztatják ezek a kérdések, hiszen a közösségi portálokon számtalan hozzászólást olvashattunk az intézkedésekkel kapcsolatban a kijárási korlátozásról, maszkviselésről vagy éppen a határok lezárásáról. Most lehetőségük van az embereknek arra, hogy ezeket a véleményeket úgy fogalmazzák meg, hogy tétje is legyen. Az ellenzéki, baloldali politikusokat pedig arra kérjük, hogy szólítsák fel a híveiket arra, hogy hagyják abba a lopkodást. Marcaliban is olvastam ilyen felhívást, amelyben arra szólítják fel az embereket jól beazonosítható párthoz tartozó aktivisták, hogy nekik adják le az íveket. Kérem, ezt ne tegyék! Köszönöm szépen. [[Taps a kormánypárti padsorokból.]]
Köszönöm szépen, képviselő úr. Egyperces viszonválaszra Gulyás Gergely miniszter urat illeti a szó. Parancsoljon!
Köszönöm szépen, nem.
Köszönöm szépen. Miniszter úr úgy gondolja, hogy mindent elmondott ezzel kapcsolatban. Köszönöm szépen.Tisztelt Országgyűlés! Tisztelt Képviselőtársaim! Varga-Damm Andrea képviselő asszony azonnali kérdést kíván feltenni a miniszterelnök úrnak: „Miért nem hagyják békén a gyermekeket a vakáció alatt, miniszterelnök úr?” címmel. Tisztelt Képviselő Asszony! A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Tisztelettel kérdezem önt, elfogadjae a válaszadó személyét. [[Jelzésre:]] Köszönöm szépen. Varga-Damm Andrea képviselő asszonyé a szó. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Hányasra osztályoznád a szüleidet, nagyszüleidet, testvéreidet, osztálytársaidat, tanáraidat, barátaidat? Milyen a kapcsolatod velük? Szeretnéle kistestvért? Dolgoznake a szüleid? Kikkel laksz együtt? Vane saját szobád? Kikkel laksz egy szobában? Ilyen kérdést tettek fel az Erzsébet-táborokban azoknak a gyermekeknek, akik azért kerültek oda, mert a szüleik nem tudják a drága táboroztatást kifizetni. Mindezt egy vakáció közepén tették, amikor a gyerekeknek kikapcsolódásra, felhőtlen időtöltésre van szükségük, és egy ilyen rendkívül nehéz tanév után vagyunk. A gyermekek ezt a nyarat a pihenésre és a feltöltődésre kell hogy fordítsák. Nem azért szavaztam meg az Erzsébet-táborról szóló törvényt, hogy önök, akár a kormány, akár bármely szerve kihasználja a gyermekeket, akiknek szülei így tudják csak biztosítani, hogy a gyerekek táborba menjenek. Ráadásul a Kopp Mária nevével fémjelzett kutatóintézet az, amely állítólag a kérdéssort összeállította, és az Erzsébet-tábort üzemeltető szervezettel megszervezte ezeknek az íveknek a kitöltését. Kopp Mária egy nagy tekintélyű csodálatos szakember volt, aki soha nem engedte volna, hogy ilyen típusú kérdőívet egy vakáció alatti táborban töltessenek ki a gyerekekkel. A gyerekekről, aki valaha beszélgetett gyermekkel, a családjáról, tudnia kell, hogy a gyermekek rendkívül bezárkózók, rendkívüli módon megzavarja őket, hogy ha valaki a családjukról, a szeretteikről kérdezi őket, mert nem akarják őket még véletlenül sem esetleg elárulni. Az, aki ilyen kérdőívet összeállít, és egy vakáció alatt akár csak egy gyerekkel kitölteti, az valóban nem a gyermekek mellett van. Az Erzsébet a Kárpát-medencei Gyermekekért Alapítvány működteti az Erzsébet-táborokat, ily módon ez mindenképpen a kormány tevékenysége egyik része, hiszen a honlapjukon is azt írják, hogy Magyarország Kormányának támogatásával szervezik ezeket a táborokat. A kérdésem, miniszter úr, legyen szíves elmondani, hogy valóse ez, ami történt, és azt, hogy a kormánynak vane ehhez bármi köze, illetőleg ha igen, leállítják-e. Köszönöm szépen.
Köszönöm szépen, képviselő asszony. A válaszra megadom a szót Gulyás Gergely Miniszterelnökséget vezető miniszter úrnak. Parancsoljon miniszter úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Egy közös pontot tudunk találni az ön felszólalásában, hogy ön jól döntött akkor, amikor az Erzsébet-táborról szóló jogszabályt megszavazta. Ezen túlmenően számomra teljesen érthetetlen, hogy ugyan miért lenne az botrányos, ha szülői hozzájárulás alapján, anonim módon gyermekek olyan kérdéssort töltenek ki, amit ön említett. Egyszerűen nem látom ennek a káros voltát sem pedagógiai szempontból, sem egy egyhetes tábor örömét ez nem árnyékolja be, még csak nem is mérsékli, úgyhogy indokolatlannak tartom azt a hisztériakeltést, ami az ügy körül kialakult. A felmérés célja szerintem indokolt, hogy képet kapjunk a gyermekek társas kapcsolatairól, lelkiállapotáról, hogyan élték meg a digitális tanrendet, amely az elmúlt hónapokban elég rendhagyó módon jellemezte az oktatást. Minden adatvédelmi szempontnak ezen kérdőívek eleget tesznek. Az adatvédelmi biztossal a Kopp Mária Intézet ezeket egyeztette, a kitöltésük pedig a szülők hozzájárulásához kötött. Szerintem maradjunk annál a konszenzusnál, hogy jó, hogy vannak Erzsébet-táborok, és ez semmilyen mértékben nem vesz el ezeknek az értékéből, hanem olyan plusz, egyébként anonim, beazonosíthatatlan, nem névhez kötött tudást hoz létre, amely a gyermekek érdekében használható és kamatoztatható. Köszönöm a figyelmüket. [[Taps a kormánypárti padsorokból.]]
Köszönöm szépen, miniszter úr. Egyperces viszonválaszra Varga-Damm Andrea képviselő asszonyé a szó. [[A jegyzői székben Hiszékeny Dezsőt Szabó Sándor váltja fel.]]
Köszönöm a szót. El kell keserítsem, miniszter úr, teljes mértékben beazonosíthatók a gyerekek, ugyanis olyan adatokat kérnek tőlük, még a lakóhelyük városát is, azokat az adatokat, amelyekből teljesen egyértelműen be lehet azonosítani egy gyermeket, és miután rögzítve van, hogy ezt melyik táborban, milyen időpontban töltötték ki, nem kell ahhoz nagyon komoly informatikai szakember, hogy percek alatt kiderítsék, hogy kiről van szó. Én nem tudom, miniszter úr, hogy önnek vane gyereke, nem ismerem a családi életét, de egyet biztosan tudok: aki azt mondja, hogy egy táborozás alatt semmi problémát nem jelent ilyen rendkívül érzékeny adatokra, a szülővel, a családdal való kapcsolatra gyerekeknél rákérdezni, ne haragudjon, miniszter úr, ön vagy nem nevelt még életében gyereket, vagy nem beszélgetett gyerekkel, gyerekekkel ilyenfajta kérdésekről, de hogy pszichológussal és pedagógussal nem beszélt, az biztos. Én tiltakozom az ellen, hogy ilyen kérdőíveket táborokban töltessenek ki! Nagyon sok lehetőség van a gyerekeket megtalálni, iskolai rendszerben, délutánonként, osztályfőnöki órán, mindenféle lehetőség van, egy helyen nem, az pedig a táborozás, ami a felhőtlen vakációról szól. Köszönöm szépen.
Köszönöm szépen, képviselő asszony. Egyperces viszonválaszra Gulyás Gergely miniszter úrnak adok szót. Parancsoljon, miniszter úr!
Köszönöm a szót. Tisztelt Ház! Tisztelt Képviselő Asszony! Még egyszer próbáljuk meg sorba rendezni azokat a körülményeket, amelyek az ön aggódására vagy aggodalmára okot adó kérdőívvel kapcsolatosak! A táborozásra való jelentkezésnek, részvételnek nem feltétele a kérdőív kitöltése, csak akkor tölthető ki, ha a szülő hozzájárult. Attól még, hogy a szülő hozzájárul, a gyereknek nem kell kitölteni, csak ha akarja, akkor tölti ki, és egyébként pedig anonim módon tölthetők ki ezek a kérdőívek. Továbbra sem látom, mi itt a baj. Nincs egyelőre még gyermekem, nagyon remélem, hogy lesz, és biztos vagyok benne, hogy ha lesz, akkor nem fog számára megoldhatatlan gondot okozni, hogy kitöltsön egy kérdőívet, vagy ha nem akarja kitölteni, akkor elmondja, hogy nem tölti ki. Plusz egyébként még egyszer mondom a konkrét esetben szülői hozzájárulásra van szükség ahhoz, hogy egyáltalán a gyerek általi kitöltése felmerüljön lehetőségként. Köszönöm szépen. [[Taps a kormánypárti padsorokból.]]
Köszönöm szépen, miniszter úr. Tisztelt Országgyűlés! Képviselőtársaim! Mesterházy Attila képviselő úr, az MSZP képviselője, azonnali kérdést kíván feltenni a miniszterelnökséget vezető miniszternek: „Ez hogy fordulhatott elő?” címmel. Mesterházy Attila képviselő úré a szó. Parancsoljon!
Nagyon szépen köszönöm. Tisztelt Elnök Úr! Tisztelt Ház! Tisztelt Képviselőtársaim! Az elmúlt napokban volt egy ügy, amely nagyon felkavarta a magyar társadalmat, ez egy pedofil diplomata ügye, amely eset bekövetkezte után, a csend és a sunnyogás után végre hallani olyan fideszes megszólalókat, amelyek talán a helyes irányba tudják terelni ennek az ügynek a kezelését. Azt mindenféleképpen hiányoltuk, hogy most nem állt ki Rogán Antal, hogy egy kis videót forgasson rögtön az ítélet után, vagy éppen frakcióvezető-helyettes társa, aki azt mondta, hogy a társadalom igazságérzetét a gyöngyöspatai döntés annyira borzolja és bántja, hogy ott törvénymódosításra van szükség, hanem napokat kellett várni arra, hogy egyáltalán valamilyen reakció szülessen. Felvetődik ilyenkor az a kérdés, hogy vajon hogyan juthattunk el idáig, hiszen egy olyan diplomatáról, egy olyan nagykövetről beszélünk, aki kiemelt feladatot látott el a magyar állam nevében, hiszen hazánkat képviselte külföldön. [[15.40]] Egy olyan köztisztviselőről van szó, aki átment többször a nemzetbiztonsági átvilágításon. Olyan diplomatáról, olyan nagykövetről beszélünk, akinek a védelme, ellenőrzése akár a kiberbűnözéssel vagy a zsarolásokkal szembeni védelem szempontjából bizony az Információs Hivatalnak lenne a dolga, mégis azt láttuk, azt tapasztaltuk, hogy sem az Alkotmányvédelmi Hivatal, sem az Információs Hivatal nem volt képes feltárni azt, hogy egy nagykövet majdnem 20 ezer képet tárol, birtokol pedofilként gyermekekről, egy olyan hálózat tagjaként, ahol azért meg volt határozva, hogy vagy fizetni kell, vagy magának is részt kell vennie a feltöltésekben, vagy ajánlania kell ezt az oldalt valakinek, különben nem vehetett volna részt ebben a bűnszervezetben. Tehát egy ilyen személynek a cselekedetei kapcsán, aki ezáltal világosan zsarolhatóvá válik, hogyhogy nem sikerült egyetlenegy magyar szervnek sem feltárnia ezt a problémát az évek során? Köszönöm a türelmet, elnök úr.
Köszönöm szépen, képviselő úr. A válaszra Gulyás Gergely miniszter úrnak adok szót. Parancsoljon, miniszter úr!
Köszönöm a szót. Tisztelt Elnök Úr! Abban a formában, ahogy ön a kérdést felvetette, úgy valóban indokolt ezzel foglalkozni, hogy a szolgálatoknak miért nem, illetve miért csak megkésve jutott a tudomására az, hogy az ön által is említett diplomata ilyen jellegű, egyébként bűncselekmény törvényi tényállását megvalósító magatartást tanúsít. Azt szeretném csupán jelezni, hogy én szívesen kizárnám a politikai részét is ennek a vitának, hiszen Kaleta Gábor valójában nyolc évig, 2002-től a szocialista-liberális kormány alatt is diplomata volt, majd utána kilenc évig a jelenlegi kormány alatt is diplomata volt. Nem Berlinben vagy Washingtonban volt nagykövet, hanem Peruban, de ettől függetlenül természetesen bármely diplomatától ez a magatartás elfogadhatatlan, tűrhetetlen; bármely bűncselekmény elkövetése is elfogadhatatlan, de annak egy ilyen gusztustalan formája pedig különösképpen. Annyi változott 2013-hoz képest, hogy most nem Rogán Antal, hanem Kocsis Máté képviselőtársam a Fidesz-frakció vezetője, ezért ő mondta el a rendkívül kritikus véleményünket az igazságszolgáltatásban, a bíróságon megszületett ítélettel kapcsolatosan. Szerintem valóban indokolt azt megvizsgálni, hogy szerezhettek volnae korábban tudomást a nemzetbiztonsági szervek az ő magatartásáról, ez mikor kezdődött, és erre pedig a következő hónapokban lesz lehetőség. Azt tudjuk mondani, hogy indokolt egy átfogó családvédelmi csomagnak az elfogadása, és ennek keretében a gyermekek ép testi-lelki fejlődését biztosító szabályok megerősítése, és az ezt veszélyeztető cselekményeknek pedig, ha szükséges, akkor a büntető törvénykönyvben való szigorítása. A kormány ezt támogatja, erre Kocsis Máté frakcióvezető úr vezetésével egy munkacsoport is létrejött. Azt remélem, hogy ősszel vagy legkésőbb a jövő év elején az Országgyűlés ezeket a javaslatokat és törvénymódosításokat meg tudja tárgyalni. Köszönöm a figyelmet. [[Taps a kormánypártok padsoraiból.]]
Köszönöm szépen, miniszter úr. Egyperces viszonválaszra Mesterházy Attila képviselő urat illeti a szó, parancsoljon!
Köszönöm szépen. Tisztelt Elnök Úr! Örülök neki, hogy nem teszünk különbséget washingtoni pedofil meg perui pedofil nagykövet között, tehát azt gondolom, hogy helyes, hogy ebben az összehasonlítás nem történt meg, bár elindult ezen az úton miniszter úr. Tehát azt kérdezném, hogy történte olyan intézkedés és erre a külügyminisztertől nem kaptam választ , ami az Információs Hivatalt és az Alkotmányvédelmi Hivatalt érinti, hogy újragondolják ezt az egész ellenőrzési mechanizmust. Hogy lehet az, hogy társszerveknek, amerikai és egyéb más társszerveknek kell felderítenie azt, hogy egy magyar diplomata, tulajdonképpen pedofilként éveken keresztül közszolgálatban áll? Miniszter úr, ha figyelt a szavaimra, nem a Fidesz-kormányról beszéltem, nem MSZP-kormányról, hanem erről a pedofil baromról beszéltem, hogy ez hogy lehet [[Derültség a függetlenek padsoraiból.]] , hogy valaki így tölthessen be közszolgálatot Magyarországon. A másik, hogy az MSZP-nek volt egy határozata, azt sajnos nem tárgyaljuk ma, pedig az pont erről az átfogó gyermekvédelmi szabályozásról szólt volna. Örültem volna, hogyha ez idekerülhet most a Ház elé. És ha elnök úr megenged zárásképpen egy teljesen másik témát, én is szeretném kifejezni Koncz Ferenc képviselő úr halála miatt a részvétünket a családjának, a barátainak, a Fidesz-frakció tagjainak és mindenkinek, aki őt szerette és tisztelte. Ezt szívünkből kívánjuk mindenkinek az MSZP-frakció részéről is. Köszönöm szépen, elnök úr.
Köszönöm szépen, képviselő úr. Egyperces viszonválasz illeti meg miniszter urat is. Parancsoljon, miniszter úr!
Köszönöm a szót, elnök úr. Tisztelt Képviselő Úr! Hivatalból vizsgálja ilyenkor az illetékes szakszolgálat, hogy bármilyen mulasztás történte, tehát erre ebben az esetben is sor kerül, de miután a szolgálatok tevékenysége jobb időkben nem a nyilvánosság előtt zajlik, ezért úgy gondolom, ennek a vizsgálatnak sem a nyilvánosság előtt kell zajlania. A büntetőeljárás más kérdés, az a nyilvánosság előtt zajlik, és ott kifejezetten elégedetlenek vagyunk azzal, hogy egy ilyen bűncselekményt felfüggesztett, viszonylag rövid időtartamú felfüggesztett szabadságvesztéssel meg lehessen úszni. Ezért azt remélem, hogy akkor a Magyar Szocialista Párttal, vagy akár még szélesebb értelemben az ellenzékkel egyetértünk abban, hogy szükséges olyan családvédelmi rendelkezéseknek a törvényekbe való átültetése, amelyek még hatékonyabban tudják a fiatalkorú gyermekek védelmét szolgálni. Ha ehhez a Btk. szigorítására van szükség, akkor a kormány készen áll arra, hogy a büntető törvénykönyv szigorítását is támogassa. Köszönöm a figyelmet. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Képviselőtársaim! Bősz Anett képviselő asszony, a DK képviselője, azonnali kérdést kíván feltenni az emberi erőforrások miniszterének: „Van lehetőség autista gyerekek Erzsébet-tábori részvételére?” címmel. Tisztelt Képviselő Asszony! Miniszter úr, halaszthatatlan közfeladat ellátása miatt, válaszadásra Rétvári Bence államtitkár urat jelölte ki. Tisztelettel kérdezem önt, elfogadjae a válaszadó személyét. [[Jelzésre:]] Képviselő asszony jelzi, hogy elfogadja a válaszadó személyét. Bősz Anett képviselő asszonyt illeti a szó, parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Érden egy autista gyermek édesanyja gyűjtésbe kezdett annak érdekében, hogy negyven autista gyermeket tudjon táboroztatni. Ő úgy mérte fel a képességeiket, illetve az adományozók képességeit, hogy ezt a célt el tudják érni. Ez a látszólag pozitív eset azonban egy nagyon szomorú történet következménye, mert ezeknek az autista gyermekeknek a szülei azt tapasztalták, hogy bár alanyi jogon jelentkezhetnek a gyerekek az Erzsébet-táborokba, az ő gyerekeiket mégsem engedték oda a többi gyermek közé.Elméletileg nem okozhatna problémát ezeknek az autista gyermekeknek az Erzsébet-tábori részvétele, mert ők alapvetően integráltan oktatható gyermekek, tehát a normál iskolai oktatási rendszerben vesznek részt, de én azt gondolom, hogy azért is szomorú, amivel ők találkoztak, merthogy az Erzsébet-táborok kínálata egyébként rendkívül széles és szép: sporttevékenység, művészeti tevékenység, bűnmegelőzés, számos olyan lehetőség van, ahol egyébként ép gyermekek is úgy tudnak fejlődni, ami a javukra válik. És én azt gondolom, hogy az enyhe fogyatékossággal vagy spektrumzavarral rendelkező gyermekek esetén ez kifejezetten segítené őket abban, hogy a számos társadalmi kudarc, amivel ők egyébként szembesülnek akár az iskolában, akár a későbbi életük során, egy kicsit vissza tudjon szorulni. Én nagyon bízom abban, államtitkár úr, hogy az, ami az ő esetükben megtörtént, az nem valamifajta rendszerhiba, hiszen ha alapvetésnek fogadjuk el, hogy az enyhe fogyatékossággal élő vagy a spektrumzavarral élő gyermekek nem vehetnek részt az Erzsébet-táborban, akkor ezzel számukra egy olyan lehetőség vész el, amivel az ő integrációjuk vész el gyakorlatilag. Éppen ezért tisztelettel kérdezem államtitkár urat, hogy vane lehetőség arra, hogy autista gyermekek részt vegyenek az Erzsébet-táborokban. Várom megtisztelő válaszát.
Köszönöm szépen, képviselő asszony. Képviselő asszony elhangzott azonnali kérdésére a választ Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Asszony! Tisztelt Ház! Azt hiszem, az egy fontos kérdés, amit ön mondott, hiszen nyilván azoknak a szülőknek a számára, akik különböző betegséggel vagy nehézséggel küzdő gyermeket nevelnek, különösen fontos, hogy olyan tábort találjanak a gyermeküknek nyáron, ahová a gyereküket biztonsággal el tudják engedni. Ezért fontos, hogy az Erzsébet-táborok is ki tudják elégíteni ezt a szülői igényt. Ha az idei évet nézzük, idén csak napközis Erzsébet-táborok vannak a járvány miatt. Ezekben a napközis Erzsébet-táborokban összesen 5683 sajátos nevelési igényű gyermek tud táborozni, és közöttük 511 autista gyermek is táborozni tud. Nem volt ez másként a tavalyi napközis táborokban sem, akkor 3238 sajátos nevelési igényű gyermek táborozott, és közülük 257-en voltak autista gyermekek. De akkor nemcsak napközis táborok voltak, hanem ottalvós táborok is voltak. Zánkán tavaly 2563 sajátos nevelési igényű gyermek tudott táborozni, és összességében 227 autizmus spektrumzavarral küzdő gyermek volt ezekben a táborokban. [[15.50]] De természetesen nemcsak autizmus spektrumzavarral küzdő gyermekeket fogadnak, hanem minden hátrányos és halmozottan hátrányos helyzetű gyermeket, azokat, akik rendszeres gyermekvédelmi kedvezményben részesülnek, ahogy említettem, sajátos nevelési igényű gyermekeket, beszédfogyatékos gyermekeket, értelmi fogyatékos gyermekeket, érzékszervi fogyatékos gyermekeket, halmozottan fogyatékos gyermekeket, mozgásszervi fogyatékos gyermekeket, pszichés fejlődési zavarral rendelkező gyermekeket. A jelentkezés során akár iskolákon keresztül, egészségügyi intézményeken keresztül, családsegítő szolgálaton keresztül is jelentkezhetnek ezek a gyermekek, családok az Erzsébet-táborba, de közművelődési intézmények is segíthetnek. A hátrányosabb helyzetű, sajátos helyzetű, fogyatékkal élő gyermekek minden évben előnyt élveznek, amikor az Erzsébet-táborokról van szó. A gyógyító Erzsébet-táborokkal folytatnám majd a maradék egy percben. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválaszra Bősz Anett képviselő asszonyé a szó. Parancsoljon!
Köszönöm a szót, elnök úr. Államtitkár úr, afelől megnyugtatott, hogy akkor ezek szerint nem rendszerhibáról beszélünk, ugyanakkor azt kell mondjam, hogy ha egy városból, illetve a környékéről 40 autista gyermek, akik kiszorultak az Erzsébet-tábor lehetőségéből, összegyűlik; ez az édesanya egyébként, aki ezt a magángyűjtést szervezte arra, hogy magántábort tudjon szervezni az autista gyermekek számára, úgy számolja, hogy ezt egymillió forintból meg tudja csinálni. Én azt gondolom egyébként, és akkor kérdezem tisztelettel államtitkár urat, hogy jóke az információim afelől, hogy amikor enyhén fogyatékos gyermekről beszélünk, akkor a létszámot tekintve ők kettő főnek számítanak, az autista gyermekek esetén ez három fő, ugyanakkor nincs lehetőség arra, hogy az Erzsébet-táborok fejkvótáját már ilyen mértékben növeljék, tehát ilyen értelemben nehezebb segíteni az Erzsébet-táborokba való szaksegítség megküldését. Azért kérdezem ezt, mert szerintem, ahogyan államtitkár úr válaszából leszűrtem, most közösen keresünk egy olyan megoldást, amiben a lehető legtöbben tudnak táborozni adott esetben spektrumzavarral vagy enyhe fogyatékossággal élő gyermekek is. Várom megtisztelő válaszát, és köszönöm.
Köszönöm szépen, képviselő asszony. Egyperces viszonválaszra Rétvári Bence államtitkár úré a szó. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Mi arra törekedtünk, hogy minél több gyermek számára nyíljon meg ez a lehetőség, ahogy mondtam önnek, több száz, több ezer gyermek esetében ez sikerült. Én nem tudom, hogy abban a konkrét esetben mi sikerült és mi nem, de pontosan a költségvetésben azért támogatjuk évről évre ezeket a táborokat, hogy minél több beteg vagy gyógyulófélben lévő gyermek számára is megnyíljon ez a lehetőség. Szerintem érdemes az Erzsébet a Kárpát-medencei Gyermekekért Alapítványt megkeresni, mert ott biztosan megoldást fognak találni, ahogy több száz és több ezer esetben az előző években is találtak megoldást. A gyógyító Szent Erzsébet-táborokról egy szót vagy egy mondatot, ha megenged még: itt olyan gyermekeket fogadunk kifejezetten, akik daganatos betegségből gyógyulnak, diabéteszesek, veleszületett szívbetegséggel vagy reumatikus betegséggel rendelkeznek, étkezési zavarokkal küzdenek, koraszülöttek, neurológiai, krónikus és nefrológiai betegségben szenvednek, lelki sérüléssel, hallássegítő implantátummal élnek, égési sérültek, endokrin betegségben szenvednek, vagy pedig ajak- és szájpadhasadékos betegségben szenvednek. Igyekeztünk minden területen a lehető legnagyobb segítséget nyújtani a családoknak. [[Az elnök a csengő megkocogtatásával jelzi az időkeret leteltét.]] Kérem önt, hogy a későbbiekben majd szavazatával is támogassa az Erzsébet-program célkitűzéseit. Köszönöm szépen. [[Taps a kormánypártok soraiban.]]
Köszönöm szépen. Tisztelt Országgyűlés! Csárdi Antal képviselő úr, az LMP képviselője, azonnali kérdést kíván feltenni a pénzügyminiszter úrnak: „A legkisebbek a vesztesek?” címmel. Miniszter úr halaszthatatlan távolléte miatt válaszadásra Tállai András államtitkár urat jelölte ki. Tisztelettel kérdezem képviselő urat, elfogadjae a válaszadó személyét. [[Csárdi Antal: Igen.]] Köszönöm szépen a jelzését. Csárdi Antal képviselő urat illeti a szó. Parancsoljon!
Tisztelt elnök úr, köszönöm a szót. Tisztelt Ház! Tisztelt Államtitkár Úr! A kormány jövőre szigorít a kisadózók tételes adójának a rendszerén, fel kívánnak lépni azon cégek ellen, amelyek munkaviszony helyett kisadózói státuszba kényszerítik az alkalmazottaikat. Ez önmagában egy helyes lépés, de teszik mindezt úgy, hogy gyakorlatilag egy fűnyíróelven keresztül ellehetetlenítik a kisadózói körbe tartozó vállalkozások, jellemzően kis- és mikrovállalkozások túlnyomó részét. Azt gondolom, hogy ez nincs így rendjén, hiszen ne legyen kétségünk afelől, hogy a kataszigorítás több tízezer kisvállalkozó mindennapi megélhetését lehetetleníti el. Mint ismert, a jövőben 40 százalékos adóval sújtják a katások árbevételének azt a részét, ami egy megrendelőtől hárommillió forint fölötti részre vonatkozik. Úgy csinálnak, mintha ez a hárommilliós értékhatár valami hihetetlen luxust jelentene, de ez nincs így. Pontosan tudjuk, hogy ez a havi 250 ezer forint bruttó alig több mint a fele a magyar átlagkeresetnek, amit az önök KSH-ja mutatott ki oly sokszor. Egy egyszerű matematikai számítással kiszámolható, hogy a hárommillió forintos értékhatár és az átlagbér közötti összegre vonatkoztatva 60 ezer forintot vonnak el a kisvállalkozóktól. Mindezt teszik akkor, amikor a gazdaság olyan helyzetben van, hogy bizony a vállalkozásoknak az életébe kerülhet, és örülnek, ha egy darab olyan vállalkozás van, akitől megrendelést kapnak. Ezért kérdezem tisztelt államtitkár urat, hogy miért büntetik még mindig a kisvállalkozásokat, és mit kívánnak tenni annak érdekében, hogy a kisvállalkozások végre ne a vesztes oldalon álljanak egy kormányzati döntést követően. Köszönöm szépen.
Köszönöm szépen, képviselő úr. A választ mint hallottuk Tállai András államtitkár úr fogja megadni. Parancsoljon, államtitkár úr!
Köszönöm szépen, elnök úr. Tisztelt Képviselő Úr! Helyesli a döntést, ami arra vonatkozik az Országgyűlés részéről a jövő évtől, hogy olyan katás vállalkozások esetében, akik lényegében már nem vállalkozások, vagy kényszervállalkozások lettek, mert munkaviszonyban végezték a munkát, vagy munkaviszonyban végezhetnék a munkát, de adózásilag sokkal jobb a megbízójának is, neki is, hogy katás módszert válasszon, ezért ezt külön adóval sújtja a hatályba lépő törvényjavaslat. Ezt ön helyesli. Itt egyet is értünk. Az értelmezéssel nem értünk egyet.Abban is egyetértünk, hogy a katás vállalkozások száma jelentős, ez azt jelenti, hogy ez az adózási módszer nagyon népszerű. 2013-ban, a bevezetés évében 80 ezren választották, most, 2020 júniusában 404 ezren; ötszörösére nőtt az ilyen módon adózó kisvállalkozók száma. Én ellentmondok önnek abban, hogy ez abszolút nem a kisvállalkozókat sújtja, hiszen ez a katás adózási módszer elsősorban a lakosság részére nyújtott szolgáltatásra lett kitalálva mondok példát: cipész, fodrász, varrónő, ha terméket állít elő, vagy más egyéb, kisebb szolgáltatásokra , nem pedig arra, amikor egy cég megbíz valakit évi 5-6-8-10 vagy 12 millió forintért, hogy egyébként azt a munkát, amit alkalmazottként munkaviszonyban elvégezhetne, most végezze el vállalkozói jogviszonyban. Tehát pontosan ellenkezőleg: ez a módszer, ez a korlátozás éppen a legkisebbeket segíti továbbra is abban, hogy ilyen módon tudjanak adózni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Csárdi Antal képviselő úré a szó. Parancsoljon!
Köszönöm a szót. Tisztelt Államtitkár Úr! A szándékot támogatom, de a módszert nem. Egyértelműen látható és bizonyítható, hogy ezzel a döntéssel azokat a kisvállalkozásokat hozzák nehéz helyzetbe, akik egyébként ma a legaktívabbak ebben az országban, és én azt gondolom, hogy ez így nincs rendjén. Érdemes megnézni, hogy a multinacionális cégek adóterhelése hogy néz ki ezzel szemben. Kikerestem a 2018-as adatokat, és megvizsgáltuk, hogy a nagy cégek, tehát Magyarország száz legnagyobb cége hogyan vette ki a részét a közteherviselésből, és azt lehet mondani, hogy ezzel szemben gyakorlatilag az első öt cég adóterhelése alig érte el az 5 százalékot. Vannak olyan cégek, például az Audi Magyarország gazdaságának a zászlóshajója , amely 2018-ban 0,6 százalékos adót fizetett gyakorlatilag az adózás előtti nyeresége után. 0,6 százalékot! [[16.00]] És ezzel szemben önök 40 százalékkal próbálják terhelni az átlagbér 50 százalékán… ezeknek az embereknek a jövedelmét. Döbbenetes, szégyenteljes! Köszönöm szépen. [[Dr. Rétvári Bence: Alany, állítmány!]]
Egyperces viszonválasz illeti meg az államtitkár urat, és így túlcsordulhat államtitkár úr.
Köszönöm szépen. Tisztelt Képviselő Úr! Most értettem meg, hogy ön tényleg nem érti ennek a rendszernek a lényegét, hiszen nem a kisvállalkozókat sújtja ez a plusz 40 százalék, hanem pontosan a nagyvállalati megbízókat, tehát amikor ön azt követeli, hogy legyen nagyobb az adóterhe a nagyvállalatok adózásának, akkor pontosan ezzel a 40 százalékkal nagyobb lesz. Pontosan az a dolog lényege, hogy a kisvállalkozó, a katázó ugyanolyan adóteher mellett folytathatja a tevékenységét. Persze, ha a megbízója megfizeti ezt a plusz adóterhet, amely még így sem éri el egyébként a munkaviszonyra rakódó adóterhet, akkor minden marad a régiben. Annyiban nem, hogy az ön kívánsága teljesül: a nagyok több adót fognak fizetni; de a kicsiknek ugyanolyan kevés lesz az adminisztrációjuk, és ugyanúgy havi 50 ezer forintos adóval le fogják tudni az állam felé a kötelezettségüket. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Kocsis-Cake Olivio képviselő úr, a Párbeszéd képviselője, azonnali kérdést kíván feltenni az agrárminiszternek: „Mi folyik itt?” címmel. Tisztelt Képviselő Úr! A miniszter úr távolléte miatt válaszadásra Farkas Sándor államtitkár urat jelölte ki. [[Kocsis-Cake Olivio jelzésére:]] Köszönöm szépen, jelzi a képviselő úr, hogy elfogadja a válaszadó személyét. Kocsis-Cake Olivio képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Abban talán egyetérthetünk, hogy a Balaton mindenkié, de az utóbbi években azt látjuk, hogy ez egyre kevesbé van így, lassan egy törölközőt nem tudunk úgy leteríteni, hogy az ne Mészáros Lőrincnek és üzleti körének hozzon hasznot. Azt is láthatjuk, hogy Magyarországnak nemcsak magyar tengere van már, hanem lassan saját vadnyugata van a Balatonnál, hiszen a hatalom embereinek szinte bármit lehet, a magyar embereknek meg szinte lassan semmit. A földből nőnek ki a luxusvillák olyan helyeken, ahol nem szabadna. Például természetvédelmi területeket dózerolnak le. Ennek eklatáns példája látható Tihanyban. A forgatókönyv minden esetben ugyanaz: kijátsszák a meglévő jogszabályokat. Luxusvillák, melyek hivatalosan mezőgazdasági épületek lakófunkcióval, amiben a kertműveléshez szükséges eszközöket tárolják. Vagy medencék, melyek hivatalosan kerti tavak, vagy esővíztározók, miközben pont ezen a helyen az építési szabályzat kifejezetten tiltja az olyan medencék építését, melyek célja a fürdőzés. Így lesz az esővíztározó egy feszített víztükrű luxusmedence. Tisztelt Államtitkár Úr! Általában az történik, hogy kiszabnak egy csekély bírságot, de ezeket egyszerűen bekalkulálják a több száz milliós villák árába. A Párbeszéd megtette, ami tőle tellett, a szükséges intézkedéseket. Írtunk levelet a kormányhivatalnak, a nemzeti parknak. Az a kérdésem, hogy a kormány mit tesz annak érdekében, hogy megállítsa ezeket a káros folyamatokat.
Köszönöm szépen, képviselő úr. Farkas Sándor államtitkár úr válaszol önnek. Parancsoljon, államtitkár úr!
Köszönöm szépen. Tisztelt Elnök Úr! Tisztelt Képviselőtársam! Szeretném először is leszögezni, hogy a Balaton és térsége fejlesztési ügyeiről minden alkalommal már elmondtuk, hogy a kormány elkötelezett a Balaton mint természeti közeg értékeinek fenntartása mellett, másrészt azt is gondoljuk, hogy az ott élőknek ugyanolyan joguk van jó életre, mint az ország más területén élőknek. Nekünk tehát olyan politikát kell folytatnunk, hogy amellett, hogy a természeti értékeinket megóvjuk, és ennek kell a prioritáslista első helyén szerepelnie, az ott élők részesedjenek azokból a gazdasági eredményekből, amelyek az ő életminőségükre is pozitív hatást gyakorolnak. Többször vitatkoztunk már arról, hogy mi a helyzet a nádasok ügyében többek között. Azt tudom önnek mondani, hogy korábban is, mint minden alkalommal, illetőleg ezt követően is minden alkalommal, amikor jogellenesen kerül sor természetkárosításra, akkor a hatóságok kíméletlenül fel fognak lépni. Fontos kiemelni főleg most, ebben az esetben, ebben az időszakban, hogy a Balatonnak mint a balatoni régiónak mekkora jelentősége van ma a hazai turizmusban, mennyire fontos az, hogy ezeknek az embereknek, akik szabadidejüket, szabadságukat a Balaton mellett vagy az ország határain belül szeretnék eltölteni, a Balaton szerepe milyen mértékben értékelődik fel, és úgy gondoljuk, hogy ennek a felértékelődésnek nemcsak a napi, mai turistatömegben van jelentősége, hanem a későbbiek során is egy még fokozottabb figyelmet fog igényelni. Éppen ezért minden egyes alkalommal a környezetvédelmi és nem utolsósorban a természetvédelmi követelményeket be kívánjuk tartatni a hatóságokkal. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Kocsis-Cake Olivio képviselő úré a szó. Parancsoljon!
Köszönöm a szót. Tisztelt Államtitkár Úr! Köszönöm, hogy ezt elmondta, viszont nem válaszolt arra a kérdésemre, a konkrét kérdésre, hogy Tihany ügyében hogyan kívánnak eljárni, hogyan kívánják megakadályozni az ottani, szerintünk teljesen törvénytelen építkezéseket. Beadtam ezzel kapcsolatban egy írásbeli kérdést. Legyenek olyan kedvesek akkor konkrétan válaszolni arra, hogy milyen következményei vannak ezeknek az építkezéseknek. Én örülök, ha a kormány elkötelezett ebben, akkor legyenek olyan kedvesek átgondolni azt a Balaton-törvényt, ami jelenleg van, mert ez ad alkalmat a most folyó káros folyamatokra. Itt arra van szükség, hogy a helyi önkormányzatokkal, amelyek kezéből teljesen kivették az építési engedélyezési eljárást, a helyi önkormányzatokkal, a helyi civilekkel összeülve kellene ezen a törvényen faragni, és nem a különböző gazdasági lobbicsoportok által beadott törvényjavaslatokat elfogadni. Ha nem ezt fogják tenni, akkor a Párbeszéd álláspontja az, hogy nem csekély bírságokat kell itt kiszabni. Ha a törvénytelen építkezés van, akkor le kell rombolni, le kell dózerolni ezeket a törvénytelen építkezéseket. Köszönöm szépen.
Köszönöm szépen, képviselő úr. Egyperces viszonválasz illeti meg Farkas Sándor államtitkár urat is. Parancsoljon!
Köszönöm szépen. Tisztelt Elnök Úr! Tisztelt Képviselőtársam! Valóban, Tihany rendkívül fontos, nagyon nemes és nem utolsósorban pótolhatatlan természeti értékünk, de a hatályos jogszabályi rendelkezések értelmében a Balaton-Felvidéki Nemzeti Park Igazgatóság az építési engedélyezési eljárások folyamatában közvetlenül nem vesz részt, tekintettel arra, hogy a hatáskör hiányában közvetlenül nincs hozzáférése a benyújtott tervekhez, nincs lehetősége a tervek véleményezésére.A jogosultságokkal rendelkező Veszprém Megyei Kormányhivatal környezetvédelmi és természetvédelmi főosztály építési engedélyezési eljárása során szakkérdésként vizsgálja a táj- és természetvédelmi szempontoknak megfelelően az építési terveket. Amennyiben az írásbeli kérdését tisztelt képviselő úr átadja, akkor részletesebben tudom tájékoztatni. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Képviselőtársaim! Pesti Imre képviselő úr, a Fidesz képviselője, azonnali kérdést kíván feltenni az emberi erőforrások miniszterének: „Milyen kockázatai vannak, illetve milyen károkat okozhat az álhírek terjesztése a koronavírus járvány elleni sikeres védekezésben?” címmel. Tisztelt Képviselő Úr! A miniszter úr távolléte miatt válaszadásra Rétvári Bence államtitkár urat jogosította föl. [[Jelzésre:]] Köszönöm szépen, hogy elfogadja a válaszadó személyét. Pesti Imre képviselő úré a szó. Parancsoljon, képviselő úr!
Köszönöm a szót. Tisztelt Elnök Úr! Tisztelt Ház! Tisztelt Képviselőtársak! Nemrégiben a szocialisták közösségi oldalán napvilágot látott egy videó, amelyben Korózs Lajos szocialista képviselő egy általa mentősnek nevezett nővel beszélgetett. A videóban szereplő asszony, Németh Athina abszurd dolgokat mondott. Többek között azt állította, hogy a tíz, általa ellátott beteg közül kilenc meghalt, aztán később kiderült, hogy soha nem dolgozott sem az Országos Mentőszolgálatnál, sem más betegszállító cégnél. Az ügy óriási közfelháborodást keltett. Többször és nyomatékosan kértük a baloldalt, hogy fejezze be az álhírek gyártását. A rendőrség hivatalból nyomozást indított a baloldali kamu videó ügyében. Ennek ellenére a múlt héten egy újabb fantáziadús kamu videó látott napvilágot, amelyben Németh Károly egy általa forgalmazott csodamasináról azt terjesztette, hogy nyolc perc alatt kimutatja a koronavírust. Már szinte meg sem lepődtünk azon, hogy Németh Károly a baloldali kamu videóban szereplő főhős álmentős Németh Athina testvére. Károly állítása szerint már felkereste a hazai szaktekintélyeket, akik egytől egyig el voltak ájulva, és szorgalmazták, hogy minél előbb tárgyaljanak a kormánnyal erről a csodamasináról. Ennek ellenére a kormány mégis a korszerűtlen gépeket vásárolta meg. Miközben a férfi korrupciót sejtetett, az első esethez hasonlóan itt is hamar kiderült: egy szó sem igaz az egészből, egy újabb baloldali kreálmányról van szó. [[16.10]] A testvérpár durva hazugságai mögött politikai indítékok, érdekek húzódhattak meg. A baloldal célja továbbra is az, hogy alaptalan álhírekkel az embereket szándékosan félrevezesse, és aláássa az egészségügybe vetett közbizalmat. Mindezek tükrében kérdezem tisztelettel államtitkár úrtól, milyen kockázatai vannak és milyen károkat okozhat az álhírek terjesztése éppen a koronavírus-járvány elleni sikeres védekezésben. Köszönöm. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Rétvári Bence államtitkár úr válaszol az elhangzott kérdésre. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Azt láthattuk, hogy minden eszközzel megpróbálta támadni a koronavírus elleni védekezést az ellenzék, ahelyett, hogy segítette volna. Míg más országokban, ahol akár még nemzetiségi törésvonalak is vannak egy országon belül, össze tudott fogni jobb- és baloldal, kormány és ellenzék a koronavírus elleni védekezésben, úgy Magyarországon az ellenzék ezt nem tette meg. Itt a parlamentben is ellene volt törvényjavaslatoknak, amelyeket benyújtottunk, és külföldön is igyekezett Magyarországról álhíreket terjeszteni. Itt, Magyarországon is próbálták egyik vagy másik irányból támadni a koronavírus elleni védekezést, de mivel valós bizonyítékokat, valós hibákat nem találtak, ezért már igazából bárkit, aki mondott valami negatívat a kormány védekezéséről, rögtön a politikai színpadra felemeltek, videót gyártottak vele, híreket gyártottak vele, kommentelték ezeket a híreket a saját Facebook-oldalaikon, hogy ebből próbáljanak a kormány ellen valamiféle kritikát a felszínre hozni. Csakhogy akár Németh Athina, akár Németh Károly esetében kiderült, hogy ezek álhírek, valótlanságok, kamu videók, itt is egy ilyennel állunk szemben. Vágó István bejegyzésében azt írta erről a csodamasinás hírről: ha igaz, ami ebben van, akkor az világraszóló botrány [[Az elnök csenget.]] , mármint ha a kormány nem alkalmazza ezt a gépet, és nem vásárolja meg tömegesen, amely szerinte pár perc alatt kimutatja, nyolc perc alatt kimutatja a koronavírust, emellett olcsó és korszerű, és ahogy a képviselő úr is utalt rá, a kormány drága és korszerűtlen gépeket vásárol. Mint kiderült, amelyik cég alkalmazottjának mondja magát, az a cég elhatárolódott ettől a személytől, a minisztériumoktól, államtitkárságoktól nem kapott semmiféle megkeresést, a tisztiorvos nem látta és nem dicsérte ezt a masinát. A HírKlikk oldal először is, ugye, ne feledjük el, hogy ők voltak azok, aki Tóth Bertalan mondatait a „tejhatalomról”, a helyesírás szabályait átírva, elsőként hozták, olyan, mintha az MSZP sajtóosztályán szerkesztenék ezt a HírKlikk oldalt, és ők voltak azok, akik Korózs Lajos bocsánatkérő közleményét „ide majd Lajos beírja a személyes részt” szöveggel hozták le elég szoros együttműködésben van [[Az elnök csengetéssel jelzi az időkeret leteltét.]] úgy látjuk, a Magyar Szocialista Párttal, és mégis ők voltak azok, akik ezt a hírt lehozták, amely szintén igazából egy kamu hír, egy álhír volt. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Pesti Imre képviselő úré a szó. Parancsoljon!
Köszönöm a szót. Sajnálatos, mert az egészségügy egy olyan rendszer, ahol a sikeres gyógyításhoz és gyógyuláshoz elengedhetetlen a bizalmi viszony orvos és beteg, beteg és intézmény, beteg és egészségügyi ellátórendszer között. Minden ilyen hír súlyosan aláássa ezt a bizalmi viszonyt, aminek következménye gyakorlatilag a gyógyulásba vetett hit csökkenése, akár még halálesetek is lehetnek a következmények. A másik, ami szomorú: az az MSZP-s csapat, vizsgálóbizottság, amely kivizsgálta a kamu videót, amelyik nap létrejött, aznap elvégezte a vizsgálatot, majd nem állapított meg felelőst. Ez azt is jelenti, hogy a szocialisták rendkívül komolytalanul állnak ehhez a kérdéshez, nem érdekli igazán őket, hogy bizonyos kijelentéseiknek milyen következményei vannak, magyarul: politikai célokra áldozzák fel a teljes magyar egészségügyi rendszer bizalmi viszonyát; ez sajnálatos. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválaszra Rétvári Bence államtitkár úré a szó. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Valószínűleg nemcsak évekig vagy évtizedekig, hanem életünk végéig fogunk emlékezni erre a pár hónapra, ami a koronavírus-járványnak az időszaka volt, ugyanakkor arra is emlékezhetünk, hogy a magyar baloldal ebben az időszakban teljes mértékben megalapozatlan kamu videókkal és álhírekkel támadta a magyar védekezést, azt a védekezést, ami európai szinten is, hála istennek, a legsikeresebbek között van, az első egyharmadban vagyunk, ha az európai országokat nézzük. Azoknak, akik ezeket az álhíreket itt a parlamentben gyártották meg videókat készítettek Szabó Timea párbeszédes képviselőnek, Korózs Lajos országgyűlési képviselőnek, MSZP , a hajuk szála is meggörbült azért a saját pártjukon vagy a baloldalon belül, mert a legnagyobb valótlanságokat állították egy ilyen rendkívül kritikus időszakban, mint a koronavírus-járvány? Amikor az egész világ csak egy dologra figyelt, akkor ők kamu videókat gyártottak, és a hajuk szála meg nem görbült, semmiféle vizsgálat, valós vizsgálat, semmiféle felelősségre vonás nem volt. De a Financial Times Németh Athina cikkét kijavította a saját oldalán egy hónap alatt? Nem. Az Euronews kijavította, hogy itt igazából egy kamu videóról van szó, és valótlanok ezek az állítások? Nem. [[Az elnök csengetéssel jelzi az időkeret leteltét.]] Semmifajta következménye nem lett a legnagyobb valótlan állításoknak sem, sem a baloldalon, sem az európai baloldali sajtóban. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Ander Balázs és Steinmetz Ádám képviselő urak, a Jobbik képviselői, azonnali kérdést kívánnak feltenni az innovációért és technológiáért felelős miniszternek: „Igen vagy nem?” címmel. Miniszter úr távolléte miatt a válaszadásra Schanda Tamás államtitkár urat jelölte ki. Köszönöm, hogy Steinmetz Ádám képviselő úr elfogadja a válaszadó személyét. [[Dr. Steinmetz Ádám: Igen, tisztelettel elfogadom.]] Köszönöm szépen. Steinmetz Ádám képviselő úré a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! A somogyi emberek képviseletében fogok most önnek kérdéseket feltenni egy szakmai alapú diskurzus reményében.Nagy öröm számunkra, hogy hazánk 2023-ban MotoGP-versenyt rendezhet ehhez persze pályát is kell építeni. Annak idején Sávoly község határában elkezdődött egy ilyen pálya építése még Talmácsi Gábor világbajnokunk szerepvállalásával, amikor is a pálya 4 kilométer hosszú alapjába 4 ezer tonna kő bedolgozásával mintegy 10 milliárd forint értékben valósult meg beruházás, aztán jött a gazdasági válság, és az építkezés félbemaradt. Én pedig az elmúlt hónapokban többször is hangoztattam pénzügyi és turisztikai okokra hivatkozva, hogy ha MotoGP, akkor Sávoly, ezt a pályát kell ugyanis befejezni, ez a pálya jelentene a térségünknek egyértelműen fejlődést és az itt élő embereknek reményt arra, hogy egy picit előrébb tudjanak lépni. Megdöbbentő azonban, hogy a somogyi fideszes képviselők ezt nem látják be, sőt Móring József Attila még arra is vetemedett, hogy valótlanságokkal kampányoljon a sávolyi pálya befejezése ellen. Hát, ez döbbenet! Pedig Marcali, Hévíz, Zalakaros, a balatoni turizmus-vendéglátás mind-mind tudna profitálni az M7-es és a sármelléki repülőtér közelében megrendezendő versenyekből. Tisztelettel kérem az államtitkár urat, magyarázza meg az embereknek, hogy a MotoGP-pálya helyszínének kijelölésekor milyen szakmai alapokon hozták meg a döntést. Bízhatunke abban, hogy 2023-ban állami, kormányzati segítséggel befejezik a sávolyi Balatonring-építkezést? Bízhatunk benne, államtitkár úr? Igen vagy nem? Várjuk megtisztelő válaszát. [[Taps a Jobbik soraiban.]]
Köszönöm szépen, képviselő úr. Mint említettem, Schanda Tamás államtitkár úr válaszol önnek. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Igen vagy nem. Igen a sport támogatására, nem az öncélú politikai magamutogatásra. Igen a somogyi beruházásokra, nem a felelőtlen fejlesztésekre. Igen a somogyi munkavállalók érdekeire, és nem a szakmaiatlan kritikákra. Tisztelt Képviselő Úr! Igen, egyetértünk abban, hogy a magyar sport támogatása fontos, és hogy a tehetséges sportolóknak színvonalas infrastrukturális környezetre van szükségük. Igen, minden olyan befektetés megtérül, amelyik méltó keretet teremt a sportolóknak, és amelyre valóban szükség és igény van. Képviselő Úr! Éppen ezért nem nem érthető, hogy ön miért támad egy fontos beruházást, miért támadja azt, hogy egy korszerű, multifunkciós, gazdaságosan üzemeltethető versenypálya épüljön Hajdúnánás külterületén. Igen ez a pálya valóban alkalmas lesz arra, hogy a Forma1 motoros megfelelőjének, a MotoGP-futamoknak a befogadása megtörténhessen Magyarországon. [[16.20]] És igen, képviselő úr, több helyszínt is megvizsgáltunk a döntés előtt, felmerültek különböző alternatívák, és bizony az a helyzet, tisztelt képviselő úr, hogy szakmai döntés született, hiszen Hajdúnánáson nemcsak a megfelelő terület áll rendelkezésre, hanem három megyei jogú város is közel van, Debrecen, Miskolc, Nyíregyháza, közel van a Debreceni Egyetem, és a létesülő autóipari központ is elérhető távolságban van. Tehát ezt a régiót is fel lehet tenni nemcsak Magyarország, hanem a világ autóipari térképére. Tisztelt Képviselő Úr! Arra kérjük, hogy ne támadja ezt a beruházást, hanem támogassa sportemberhez méltóan. Köszönöm megtisztelő figyelmét. [[Taps a kormánypártok soraiból.]]
Köszönöm szépen, államtitkár úr. Egyperces viszonválasz illeti meg Steinmetz Ádám képviselő urat. Parancsoljon!
Tisztelt Államtitkár Úr! Én elfogadtam, hogy ön válaszoljon, ön pedig fogadja el, hogy válaszolnia kell. Nem hozott fel szakmai érveket, sőt engem támadott, és felelőtlen fejlesztésnek nevezte a sávolyi beruházást. Akkor nézzük is meg, miről van szó. Hajdúnánáson az önök terve szerint 65 milliárd forintból fog ez megépülni de tudjuk, hogy ez menet közben a többszörösére fog hízni , miközben Sávolyon 30 milliárdból be lehetne fejezni ezt a beruházást és ezt a MotoGP-pályát. Tehát az ön számára nem érthető, hogy miért vagyok itt a somogyi emberek érdekében, és miért hozok fel érveket annak érdekében, hogy ez a beruházás ott valósuljon meg. De mivel ön nem hozott fel szakmai érveket, én azt mondom, hogy nincsenek is. Politikai érvek vannak, Kósa Lajos szeret motorozni, és ő Kelet-Magyarországon akarja megépíteni ezt a pályát. Ennyi? Igen, ennyi. De ezt a somogyi emberek torkán nem fogják lenyomni. Tisztelettel kérem államtitkár urat, hozzák nyilvánosságra azt a szerződést, amelyet a Dornával, a MotoGP jogtulajdonosával kötöttek, hogy kiderüljön számunkra, minek nem felel meg a sávolyi pálya. Nyilvánosságra fogják hozni? Igen vagy nem? [[Taps a Jobbik és a függetlenek soraiból.]]
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, hogy a sávolyi pálya 2008-as megtervezése óta jelentősen változtak a MotoGP-versenyhelyszínnel kapcsolatos követelmények, ez a pálya már az akkori tervek szerint sem felelne meg egy mai verseny lebonyolításához. Ráadásul érdemes körbenézni ott a helyszínen, hogy most milyen állapotok vannak. A padok, az épület és a központi infrastruktúra elvárásai messze nem felelnek meg, a vonalvezetés elavultnak tekinthető, ráadásul hasonló pálya már van a versenynaptárban; nincsen elegendő hely a megfelelő infrastruktúra kialakításához, és a bontással együtt jelentősen drágább lenne, mint egyébként ez az új fejlesztés. De, tisztelt képviselő úr, engedje meg, hogy visszakérdezzek: miért lobbizik egy bedőlt projektért, miért lobbizik egy bedőlt vállalkozásért, amelyre tíz éve nincsen piaci befektető? Ennek üzenetértéke van. Mi ennek az üzenete, tisztelt képviselő úr, hogy ezért lobbizik? Köszönöm megtisztelő figyelmét. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Földi László képviselő úr, a KDNP képviselője, azonnali kérdést kíván feltenni az agrárminiszternek: „A jelenlegi helyzetben hogyan támogatja a kormány a mezőgazdasági vállalkozókat?” címmel. Tisztelt Képviselő Úr! Miniszter úr jelenlétének hiánya miatt Farkas Sándor államtitkár urat jogosította fel válaszadásra. Tisztelettel kérdezem, elfogadjae a válaszadót.
Elfogadom.
Köszönöm szépen, hogy jelzi ezt számomra. Úgyhogy Földi László képviselő urat, az Országgyűlés jegyzőjét illeti a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Ház! Tisztelt Államtitkár Úr! Az elmúlt néhány hónap erősen megviselte a magyarságot, Magyarországot, nemcsak az embereket, hanem a gazdaságot is. Azt is nagyon jól tudjuk, hogy a kormány több lényeges döntést hozott, amelyek hatékonyan járulhatnak hozzá a koronavírus-járvány gazdasági hatásainak ellensúlyozásához. Az Agrárminisztérium is több olyan programot, illetve pályázati csomagot készített a gazdák számára, amelyeknek célja a gazdaság fellendítése és a munkahelyek védelme a mezőgazdasági ágazatban. A mezőgazdaság és az élelmiszeripar szereplőinek 25 milliárd forintos válságkezelő, vissza nem térítendő támogatási programot készített elő az agrártárca. Az elsődleges cél az élelmiszer-ellátás biztonságának fenntartása, a termelési kapacitás megerősítése és a mintegy 140 ezer munkahely védelme. A forgóeszköz-finanszírozást segítő Agrár Széchenyi Kártya Plusz konstrukcióban pedig már mintegy 3 ezer gazdálkodó igényelt kedvezményes hitelt több mint 54 milliárd forint értékben. Tisztelt Államtitkár Úr! A KDNP teljes mértékben támogatja az Agrárminisztérium által a magyar gazdák és a magyar vállalkozások számára létrehozott támogatási konstrukciókat, hiszen a magyar agráriumot a koronavírusból adódó nehézségeken kívül éppen a fagykárok és a márciusi-áprilisi szárazság is megtépázta. Most zajlik a betakarítás, elkezdődött a repce, a búza, őszi árpa betakarítása, és tudjuk, hogy az aszály több mint 300 ezer hektárt sújtott ebben az ágazatban. A fentiek alapján kérdezem tisztelt államtitkár urat, hogyan támogatja a kormány a mezőgazdasági vállalkozókat, milyen újabb dolgokra lehet majd számítani az agráriumban, és hogy látja, államtitkár úr, a szántóföldi növények, a gabona betakarítása milyen eredményt fog hozni a nyár végére. Várom megtisztelő válaszát. [[Taps a kormánypártok soraiból.]]
Köszönöm szépen, képviselő úr. Farkas Sándor államtitkár úr válaszol önnek. Parancsoljon, államtitkár úr!
Köszönöm szépen. Tisztelt Elnök Úr! Tisztelt Képviselőtársaim! Tisztelt Képviselő Úr! Az idei év az agrárium számára is egy nagyon kemény, egy kihívásos év, ha fogalmazhatok így, már csak azért is, mert a tavaszi fagykár, a téli, a tavaszi csapadékhiány, aszályos időjárás, különböző állatbetegségek, járványok mind elérték az ágazatot, ami rendkívüli kihívást jelent számunkra. De ugyanakkor nyugodt lelkiismerettel mondhatom önöknek, hogy a magyar kormány, az agrárkormányzat megtesz mindent annak érdekében, hogy ezek a veszteségek minimalizálva legyenek. Kiemelten fontos megemlítenem, hogy kimondottan a koronavírus-járvánnyal kapcsolatban különböző kiesések vannak az ágazat különböző szektoraiban. Ezért épp a mai nap ezeknek a szektoroknak a számára hirdette meg az agrárkormányzat mintegy 25 milliárd forint értékben azokat a lehetőségeket, ahol a koronavírus-járvány idején, a Covid idején bizonyos nehézségek, piaci zavarok, termeléskiesés következett be. De még egyszer szeretném hangsúlyozni, ez a lakossági ellátást, a lakosság biztonságos élelmiszer-ellátását nem veszélyeztette és nem veszélyezteti ma sem. Ezek a támogatások főleg azt a célt szolgálják, hogy különböző kisebb kieséseket, néhol bizonytalanságot túlélve ezek a gazdasági egységek további termelési színvonallal, termelésmennyiséggel, jó, biztonságos élelmiszer-előállítással álljanak rendelkezésünkre. Ez a támogatási forma ebben nagyon sokat segít, nagyon komoly az érdeklődés. Ugyanakkor azt is szeretném még itt kihangsúlyozni, hogy az egységes kérelem alapján benyújtott támogatási igényeknek a 98,8 százalékát június 30-áig az agrárkormányzat a kifizető ügynökségeken keresztül mintegy 493 milliárd forintban teljesítette. Köszönöm. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Földi László képviselő úré a szó. Parancsoljon!
Köszönöm szépen a szót, elnök úr. Tisztelt Államtitkár Úr! Azért tettem fel ezeket a kérdéseket, mert én olyan vidékről jövök, ahol a mezőgazdaságnak, a szántóföldi növénytermesztésnek, de a kertészetnek is komoly hagyománya, komoly kultúrája van; és a gazdákkal való találkozás, a gazdákkal való beszélgetés folyamán csakugyan láttuk a fagykár miatti kiesést, ezért lett nagyon drága a gyümölcs például a piacokon, láttuk, hogy az aszály hogyan befolyásolta a szántóföldiek, különösképpen a gabonafélék termésmennyiségét, és ezért is tartom fontosnak azokat az intézkedéseket, mind a 25 milliárdos támogatást vagy egyéb más támogatásokat, amelyek egyrészt a magyar emberek biztonságos élelmiszer-ellátását garantálják, másrészt pedig a kistermelőknek is termelési biztonságot fognak nyújtani a következő évre is reményeink szerint. Köszönöm szépen. [[Szórványos taps a kormánypárti padsorokból.]]
Köszönöm szépen, képviselő úr. Egyperces viszonválasz illeti meg Farkas Sándor államtitkár urat is.
Köszönöm szépen. Tisztelt Elnök Úr! Tisztelt Képviselőtársam! Az előző két percben feltett kérdésére még nem volt alkalmam válaszolni, most néhány szóban szeretnék. A mostani betakarítási időszaknak, most így mondom, a nyári betakarítási időszaknak a csúcsát éljük, milyen eredményeket értünk el? Ahogy az előbb is említettem, a tavaszi aszály jelentős részben befolyásolta az őszi árpa és a kalászosok fejlettségi állapotát. [[16.30]] Az őszi árpánál egy jó közepes, az őszi búzánál várhatóan egy közepes termésről tudunk beszámolni, tehát az előző évekhez képest némileg kevesebbről. Az őszi káposztarepce betakarítása folyamatban van, itt nagyobb veszteséggel számolunk, hektáronként a tapasztalatok szerint 2-2,1 tonna/hektárral. Ugyanakkor szeretném megemlíteni, hogy az elmúlt napok rendkívül csapadékos időjárása tovább nehezítette az ágazat sorsát. Én is olyan helyről származom, ahol a szomszédunkban 400 milliméter csapadék esett le, katasztrofális helyzet van. A búzának a kalásza látszik ki a vízből, remény nincs arra, hogy ennek a betakarítása időben megtörténik. Bízom abban, hogy majd megfelelő kárenyhítési alapokon keresztül tudunk azon gazdáknak is segíteni, akiket ilyen súlyos természeti kár ért. [[Az elnök a csengő megkocogtatásával jelzi az idő leteltét.]] Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Szakács László képviselő úr, az MSZP képviselője, azonnali kérdést kíván feltenni a külgazdasági és külügyminiszternek: „Hogy is van ez?” címmel. Tisztelt Képviselő Úr! Miniszter úr elfoglaltsága miatt válaszadásra Menczer Tamás államtitkár urat jelölte ki. [[Jelzésre:]] Köszönöm szépen, hogy jelzi számomra, hogy elfogadja a válaszadó személyét. Szakács László képviselő úré a szó. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Ma is hallhattuk, a vírust a határainkon meg kell állítani, illetve a miniszterelnököt is hallhattuk, aki azt mondta, hogy a legnagyobb probléma a vírusválság második szakaszában a behordás, pontosan a turisztikai szezon kellős közepén. Miközben azon gondolkozott persze mindenki, hogy hogyan lehet ennek megfelelően gátat szabni, aközben hallhattuk tegnap, hogy Gulyás miniszter úr elmondta, hogy besorolták, a kormány besorolta az országokat, van piros, van narancs vagy sárga jelű, illetve van zöld jelű ország is a környezetünkben, ahonnan a beutazásnak bizonyos feltételeit teljesíteni kell, vagy éppen a piros jelű országokból nem lehet beutazni az országba.Valójában a kérdéseim arra vonatkoznának, és ebben biztos, hogy a külügyi tárca tud nekem segíteni, hogy mi alapján sorolták be ezeket az országokat. Horvátország belekerült abba a zöld zónába, ahol nyugodtan lehet ki-be járni, holott ott rengeteg magyar fordul meg, rengetegen mennek és természetesen jönnek is haza, nyilvánvalóan sokkal nagyobb a veszélye annak, hogy valaki esetleg vírust hoz haza, valaki esetleg megfertőződik Horvátországban, mint ha mondjuk, Afrikából vagy Ázsiából jönne haza, hiszen ők jóval kevesebben vannak. Azt látjuk, hogy Ukrajna tekintetében a ki- és beutazásnak feltételei vannak, de minden feltétel nélkül jöhetnek ide az ukrán vendégmunkások egyébként a magyarok helyett dolgozni, nyilvánvalóan jóval olcsóbban, de ők jöhetnek ide. Arról szólnak a sajtóhírek, hogy akik idejöttek, azok rögtön karanténba is kerültek Gyöngyösön éppen 88-an a tegnapelőtti napon. Tehát a kérdésem az, államtitkár úr, hogy mi alapján sikerült ezeket az osztályokat, mi alapján sikerült ezeket a színkódokat besorolni. Köszönöm a figyelmet.
Köszönöm szépen, képviselő úr. Menczer Tamás államtitkár úr válaszol önnek, képviselő úr. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Örömmel veszem, és örömmel hallom azt, hogy aggódik a magyar emberek egészségéért, a baj csak az, hogy az aggódásnak, az ön aggódásának, a pártja aggódásának, illetőleg a baloldal aggódásának nem tudok hitelt adni, mert ha ez az aggódás hiteles volna, és önök valóban aggódnának a magyar emberekért, a magyar emberek egészségéért, biztonságáért, akkor támogatták volna a vírus elleni védekezést az eddigi fázisokban is, a korábbi szakaszokban is, de önök ezt nem tették.Látni kell azt, ami mögöttünk van, és helyesen kell értékelni. Sikerrel vettük a védekezés első szakaszát, és ez kizárólag a magyar emberek és a magyar kormány összefogásának köszönhető. Ami egyébként sajnálatos, az az, hogy önök ezt a védekezést és ezt az összefogást nem támogatták, és akkor még nagyon finom voltam, úgy is fogalmazhatnék, hogy ahol csak lehetett, támadták, és ahol csak lehetett, próbálták nehezíteni. Ennek ellenére ez az összefogás sikeres volt, Magyarországon a járványhelyzet kiemelkedően jó Európát és a környező országokat tekintve. Tehát azt a következtetést kellett levonnunk, hogy alapvetően Magyarországra a járványt behozni, ha úgy tetszik, importálni lehet. Ezért foglalkozott ezzel a kérdéssel az operatív törzs, ezért foglalkozott ezzel a kormány, és ezért született az a döntés, hogy az úgynevezett határrezsimen szigorítani kell. Ezek a szigorítások megtörténtek, ahogyan az ön előtt is ismert, három kategóriába sorolta a kormány és az operatív törzs az országokat. Hogy mi alapján, ez rémesen egyszerű: a Nemzeti Népegészségügyi Központ iránymutatásai alapján, amely iránymutatások pedig számokra épülnek és alapulnak, több számra, többhetes folyamatokra, illetőleg adott pillanatokban meglévő aktív fertőzöttségi adatokra és ezek összehasonlítására. Tehát ezeket az összehasonlításokat és ezeket az iránymutatásokat szakemberek adják, szakemberektől kapjuk, és nagyon kérem, hogy ezek hitelességét ne vonja kétségbe. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Szakács László képviselő úré a szó. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Ha a szakemberek véleményét szakemberektől halljuk, akkor nyilvánvalóan más hitelt adunk neki, mint ha politikusoktól halljuk. Innen nézve egyébként nagyon úgy tűnik ez a dolog, hogy Horvátországba azért lehet jönni-menni úgy, ahogyan csak szeretnének a magyarok, mert az önök oligarcháinak a külföldi, legfőképpen a horvátországi érdekeltségeit meg kell tölteni magyar turistákkal. Azért jöhetnek ide az ukrán vendégmunkások, teljesen mindegy, hogy milyen pandémiás, milyen járványügyi helyzet van, mert az önök által támogatott multinacionális cégek munkaerőigényét önök ki akarják mindenféleképpen elégíteni, még akkor is, ha ez esetleg járványügyi veszéllyel járhat. Egyébként ugyanígy van az összes táboroztatási programmal, ugyanígy van minden mással. Én nem erre vittem volna el ezt a beszélgetést, államtitkár úr, de ahogyan ön politikailag válaszolt, én is úgy látom, hogy ennek sajnos politikai és nem szakmai okai vannak.
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Csak kibújt a szög a zsákból, önt a legkevésbé nem érdekli a magyar emberek biztonsága és egészsége, csak ugyanazt a mantrát akarta felmondani, amit egyébként az összes baloldali párt valamilyen színitanodában megtanult. A Jobbiktól az MSZP-n át a Párbeszéddel bezárólag pontosan ezeket a mondatokat hallhattuk. Semmi érdemi mondanivalójuk nincs a magyar embereknek, a magyar emberek egészsége és biztonsága a legkevésbé nem érdekli önt és önöket, kizárólag az érdekli, hogy a hatalom megszerzése érdekében valamilyen politikai mantrát, politikai, végtelenül unalmas, mindenfajta kreativitást nélkülöző paneleket felmondjon, és ezt hallhattuk most öntől is.A magyar kormány a magyar emberekkel összefogva továbbra is végzi a vírusellenes védekezést, nekünk továbbra is a magyar emberek biztonsága és egészsége a legfontosabb, az egészség a legfontosabb, a másik pedig, hogy a munkahelyek megvédése megtörténjen, és a munkahelyek létrehozása is megtörténjen. Ez a munka is zajlik, dacára annak, hogy önök ezt is folyamatosan támadják. Szeretném emlékeztetni, ha már munkahelyeket említett, önök annyi munkahelyet tettek tönkre nyolc év alatt, hogy az borzasztó, reménytelenségbe taszítottak egy egész országot [[Az elnök a csengő megkocogtatásával jelzi az idő leteltét.]] és csak a magyar emberek életösztönének köszönhető, hogy ebből a gödörből ki tudott jönni az ország. Köszönöm szépen megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Simon Miklós képviselő úr, a Fidesz képviselője, azonnali kérdést kíván feltenni a belügyminiszter úrnak: „Milyen kockázatokat hordoz a járvány és a migrációs nyomás együttes erősödése?” címmel. Tisztelt Képviselő Úr! Miniszter úr távolléte miatt válaszadásra Pogácsás Tibor államtitkár urat jelölte ki. [[Jelzésre:]] Köszönöm szépen, hogy elfogadja a válaszadó személyét. Simon Miklós képviselő úré a szó. Parancsoljon!
Köszönöm szépen. Tisztelt Elnök Úr! Tisztelt Képviselőtársaim! Államtitkár Úr! Magyarországon a járványügyi korlátozások enyhítését követően is folyamatosan csökken az aktív koronavírus-fertőzöttek száma, a járvány azonban nem ért véget. A környező országokban a megbetegedések számának emelkedése tapasztalható. Szerbiában országszerte járványgócok alakultak ki, a kórházak lassan megtelnek, és a kormány újra kijárási korlátozásokat kénytelen bevezetni. Romániában néhány napja rekordot döntött az újonnan regisztrált koronavírusos megbetegedések napi száma. A hatóságok nehezen veszik rá a lakosságot a járványvédelmi intézkedések betartására. Ukrajnában hasonló szomorú rekordok születtek. Ausztriában néhány hete szintén emelkedésnek indult az új esetek száma, amire a kormány iskolabezárásokkal reagált. Az osztrák külügyminisztérium közlése szerint több fertőzés nyugat-balkáni utazásokra volt visszavezethető. Sajnos tény, hogy Horvátországban, Bosznia-Hercegovinában és még a korábban rendkívül sikeresen védekező Szlovéniában is növekedett a fertőzésszám. [[16.40]] Nem lehet figyelmen kívül hagyni azt a tényt, hogy több esetben olyan országokban kezd kritikussá válni a járványügyi helyzet, ahonnan hazánk irányába illegális migrációs nyomás tapasztalható. A nyár kezdete óta sajnos ismét a 2016-os szintre emelkedett az illegális határátlépési kísérletek száma. Tisztelettel kérdezem az államtitkár urat: milyen veszélyt hordoz magában a déli szomszédainknál súlyosbodó járványhelyzet [[Az elnök a csengő megkocogtatásával jelzi az időkeret leteltét.]] és a növekedő migrációs nyomás? Lehete a két folyamatnak együttes hatása?
Köszönöm szépen, képviselő úr. Pogácsás Tibor államtitkár úr válaszol önnek. Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Képviselő Úr! Az, hogy a biztonság fontos, és hogy a személyes biztonságunk, a családunk biztonsága fontos, nagyon sokszor elhangzik, és igazán akkor érezzük ennek a valós súlyát, amikor ennek a biztonságnak a megszűnte vagy a megingása, ennek a veszélye jelenik meg. A biztonság sokféle lehet: a közbiztonság, az egészségünk biztonsága, a munkahelyek biztonsága és a többi, tehát nagyon sokféle biztonságról beszélünk, de minden esetben igaz az, hogy abban a pillanatban, ha azt érezzük, hogy ez a biztonság kezd kicsúszni a lábunk alól, akkor nagyon nagy mértékben felértékelődik. És az elmúlt években pontosan ezeknek a folyamatoknak vagyunk a tanúi, hiszen a közbiztonság egyfelől a migrációs nyomás miatt Európában és így Európa részeként Magyarországon is egy pillanatra meginogni látszott, és a most tapasztalt járvány, vírus szintén egy olyan bizonytalan helyzetet idézett elő, amely minden embert foglalkoztat. Azt gondolom, hogy az egy nagyszerű dolog és nagyon jó dolog, hogy a magyar emberek megérezték azt, hogy itt most mindenféle politikai érzelmet és érzületet félretéve a kormánnyal, a kormány döntéseivel együttműködve és azonosulva érdemes élni, és ez az együttműködés, ez a közös erőfeszítés segítette azt, hogy ez az ország jelen pillanatban Európa egyik, ha nem a legbiztonságosabb országa, mind egyébként a bevándorlást illetően, mind pedig az egészségügyi helyzetet illetően. Egyértelműen látszik egyébként Európa országaiban, hogy az illegális bevándorlás, a migráció veszélyezteti az egészségügy helyzetét is, a járványügyi helyzetet is rontja, éppen ezért továbbra is célunk az, hogy megvédjük az ország határait, továbbra is célunk az, hogy minden olyan kötelezettségünknek eleget tegyünk, amely európai uniós tagságunkból fakadóan ránk hárul, tehát az ország határainak a biztonságos megvédése és a belépések ellenőrzése. Köszönöm szépen. [[Szórványos taps a kormánypártok soraiban.]]
Köszönöm szépen, államtitkár úr. Egyperces viszonválaszra a képviselő úré a szó. Parancsoljon, képviselő úr!
Köszönöm szépen. A kormány, az operatív törzs és a járványügyi hatóság folyamatosan értékeli a hazai és európai járványügyi helyzetet, és az utóbbi néhány hét adatainak elemzéséből kiindulva megfogalmazódott az a következtetés, hogy jelenleg a megbetegedés hazánkba történő behurcolása jelenti a legnagyobb kockázatot. Ezért kerültek bevezetésre az új szabályok. Hallani ugyanakkor arról is, hogy az illegális határátlépést megkísérlő személyek és az embercsempészek újabban agresszívebb és jól felszerelt csoportokban érkeznek. Kérdezem az államtitkár urat: valóban tapasztalhatóe ez a trend az illegális határátlépési kísérletek esetén? Hogyan lehet fellépni az ilyen folyamatokkal szemben? Köszönöm szépen.
Köszönöm szépen, képviselő úr. Most az államtitkár úr viszonválasza következik. Parancsoljon, államtitkár úr!
Köszönöm szépen. Egyfelől az ellenőrzött beutazásoknál teljesen nyilvánvaló, hogy a járványügyi helyzet miatt szigorításokra van szükség. Ezekről a szigorításokról az elmúlt percekben már volt szó itt a Házban, és azt gondolom, hogy ezeknek minden lépését ismerik is az emberek. Az is nyilvánvaló veszély, hogy a járvány okozta gazdasági helyzet az elmaradott országokban, azokban az országokban, amelyek egyébként is kibocsátó országok, tovább növeli azt a nyomást, ami alapján az ott élő emberek elindulnak Európa felé. Éppen ezért nagyon fontos, hogy megfelelő módon továbbra is ellássuk a határvédelmet. És konkrétan a kérdése alapján azt kell mondanom, hogy mintegy 40 százalékkal nőtt az idei évben az Európába irányuló migrációs nyomás a magyar határokon is. A határvédő szervek természetesen végzik a munkájukat, és megvédik a határt. Köszönöm szépen. [[Szórványos taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Ezzel az azonnali kérdések végére értünk. Tekintettel arra, hogy egyetlen frakció sem kért elhangzásra interpellációt és kérdést, ezért ezen napirendi pontok tárgyalására nem kerül sor. Mai napirendi pontjaink tárgyalásának végére értünk. Most a napirend utáni felszólalások következnek. „A vasút helyzetéről” címmel napirend utáni felszólalásra jelentkezett Keresztes László Lóránt frakcióvezető úr, az LMP képviselőcsoportjából. Parancsoljon, frakcióvezető úr, öné a szó.
Köszönöm a szót. Tisztelt Elnök Úr! Tisztelt Országgyűlés! Nem sokkal a vasutasnap után fontosnak tartom, hogy itt az Országgyűlésben is megköszönjük mindenkinek a munkáját, akik ebben a rendkívül fontos stratégiai ágazatban dolgoznak, mindenkinek, aki az ágazat működtetéséért, fenntartásáért küzd, a jól látható és mindannyiunk számára jól ismerhető nehéz körülmények között.Én azt gondolom ugyanakkor, hogy nem elég a köszönet, hanem meg kell adni azt a megbecsülést, ami szükséges egy ilyen ágazatban, meg kell adni az anyagi megbecsülést a fizetések tekintetében, és meg kell adni azt a megbecsülést, hogy megfelelő munkakörülményeket biztosítanak a döntéshozók a vasútágazatban dolgozók számára. Ezért ezúton is erre szólítom fel a kormányt, hogy ehhez a szükséges forrásokat biztosítsa. Még egy dologra szeretnék ugyanakkor utalni a vasút helyzetét érintően. Nagyon fontos, hogy az ágazatban a szakmaiság érvényesüljön, ne a rövid politikai számítás. Az elmúlt hetekben már többször felszólaltam az ügyben, hogy egy egészen gyalázatos döntést hozott a kormány, miszerint 34 magyarországi vasúti mellékvonalat gyakorlatilag halálra ítéltek egy úgynevezett járványügyi menetrenddel. Senki nem gondolhatja komolyan, hogy egy járványügyi helyzetben a vonatpótló autóbusz biztonságosabb lehet a vasútnál, ezért nyilván szakmai szempontok teljes mértékben elfogadhatatlanok. A másik oldalról viszont a MÁV elnök-vezérigazgatója ismerte el, hogy ez a döntés gazdaságilag is rendkívül súlyos volt, ugyanis a vonatpótlózás a 34 vasúti mellékvonal kapcsán 2 milliárd forint többletköltséget jelentett a társaságnak. Én magam járom az országot, nagyon sok helyen beszéltem az érintett megyékben erről a kérdésről, és sajnos több helyről is kaptam olyan jelzést, hogy rögtönzött lakossági fórumokon vagy akár előre meghirdetett lakossági fórumokon szerették volna az érintettek kifejezni a véleményüket a döntéshozók felé, ám ők még annyi tiszteletet sem adtak meg, hogy ezen részt vegyenek. Az írásbeli kérdéseimre az Innovációs és Technológiai Minisztérium pedig rendre semmitmondó politikai válaszokat ad. Mi azt gondoljuk, hogy nem leépíteni kell a magyar vasúthálózatot, nem bezárni kell a mellékvonalakat, hanem fejleszteni és megfelelő menetrendi környezet kialakításával alkalmasabbá tenni arra, hogy a magyar emberek utazási szükségletét ki tudja elégíteni. Napirend utáni hozzászólásomban egy másik konkrét ügyről is szeretnék beszélni, ami a Tolna megyei Iregszemcse települést érinti. A napokban jártam ott, és magam is láthattam azt, hogy egy nagyon komoly beruházás indult el, közel 1,4 milliárd forintból az ottani iskolának a fejlesztése, gyakorlatilag egy új iskola felépítése történik. Ugyanakkor egy ottani önkormányzati képviselő arra hívta fel a figyelmemet, hogy valamiféle tervezési anomáliák miatt egy ilyen hatalmas beruházásnak nem része a gyermekek helyben történő étkeztetését biztosító helyiségnek a megépítése. Tehát konkrétan egy étkezési lehetőség nélkül épül ez az 1,4 milliárdos beruházás. A hivatalos indoklás ezzel kapcsolatban az, hogy majd az önkormányzat fogja a közeli ebédlőben megoldani az étkeztetést, ugyanakkor ez nem igaz. Én magam is a helyszínen tájékozódtam, és láttam azt, hogy közel egy kilométert kell megtenni a gyerekeknek ahhoz, hogy a napi étkezésben részt tudjanak venni, és helyenként sajnos rendkívül balesetveszélyes útszakaszon. Én ezúton is szeretném az Országgyűlésben a döntéshozók figyelmét felhívni arra, hogy ebben az ügyben most még van lehetőség lépni. A település önkormányzati képviselője és többen is az érintettek közül megkeresték Süli képviselő urat, és kérték a segítségét, hogy ebben még időben, egy ilyen beruházási stádiumban módosítsák a műszaki tartalmat, módosítsák a terveket, és biztosítsák ebből a hatalmas nagy forrásból a gyermekek helyi étkeztetésének a lehetőségét. Egyelőre választ még nem kaptunk a miniszter úrtól, de én itt is erre kérem, hogy legyen ebben konstruktív, és ne adják meg a döntéshozók a lehetőségét annak, hogy itt balesetveszélynek legyen több száz gyermek nap mint nap kitéve. Tehát ebben az ügyben minden illetékesnek és minden döntéshozónak a segítségét kérjük, hogy vizsgálják meg ezt a problémát alaposan, kezeljék kellő komolysággal, és most, amikor még van lehetőség módosítani a műszaki tartalmon, bővítsék a beruházást, és biztosítsák helyben a gyermekek étkeztetésének a lehetőségét ez szolgálja a település érdekét. Én ez ügyben egyébként néhány napon belül személyesen is meg fogom keresni Süli miniszter urat, és bízom benne, hogy mielőbb ez az ügy megfelelő megoldást talál. Köszönöm szépen a lehetőséget. [[Szórványos taps az ellenzék soraiban.]] [[16.50]]
Köszönöm szépen, frakcióvezető úr. Tisztelt Országgyűlés! „Ami még nem hangzott el a Kaleta-ügyről” címmel napirend utáni felszólalásra jelentkezett Varga-Damm Andrea képviselő asszony. Parancsoljon, képviselő asszony, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! Mielőtt elkezdeném napirend utáni felszólalásomat, magam is szeretném a Fidesz-frakció felé kifejezni részvétemet Koncz Ferenc képviselőtársunk tragikus halála miatt.Rátérve napirend utáni felszólalásom témájára: Pannonhalmi Bencés Gimnázium, jezsuita közösségekkel való szoros kapcsolat, diplomata-életút, hitét gyakorló ember, többgyermekes apa. Ő Kaleta Gábor, aki 2019 tavaszán bukott le egy nemzetközi pedofilhálózat elleni nyomozás során, amit az amerikai hatóságok végeztek. A volt nagykövet számítógépes eszközein több mint 19 ezer, gyermekkorúról készített pornográf képet foglaltak le. A diplomatát később titokban hozták haza, nagyköveti posztjától azonnali hatállyal megfosztották. Mindez 2019 tavaszán történik, de csak idén év elején derült erre fény, amikor az Index cikket írt róla. Azaz a magyar kormányzat eltitkolta a társadalom előtt, hogy a hazánkat külföldön képviselő nagykövet mit követett el, megszégyenítve hazánkat és megszégyenítve a teljes diplomatatársaságot. Egy év, két és fél évre felfüggesztett börtönbüntetésre ítélte őt a bíróság, 540 ezer forintos pénzbüntetés mellett. Iszonyatos és indokolt felháborodás van a közvéleményben emiatt. Meggyőződésem, ha ő itthon bukik le, biztos, hogy eltitkolják. Meggyőződésem, ha nem egy nemzetközi nyomozati hálózat kapta volna őt el, akkor ma mi nem tudunk arról, hogy ez az ember milyen hajlamú. A bíró az ítélet indoklásában azt hangsúlyozta, hogy a jelenlegi törvény három hónaptól három évig terjedő szabadságvesztés kiszabását teszi lehetővé, azonban mivel az ügyészi indítvány az volt, hogy Kaleta Gábor beismerés esetén egy évet kapjon, akkor is ezt kell adniuk, ha nem találják indokoltnak. A bíróság az ügyészséggel egyetértett abban, hogy az enyhítő és súlyosító körülmények mellett nincs szükség végrehajtandó szabadságvesztésre. A tárgyaláson kívüli döntés után a döntés nem lett jogerős, az ügyészség ugyanis tárgyalást kért, és végrehajtandó szabadságvesztést kezdeményezett, majd amikor ez a borzalmasan enyhe ítélet megszületett, az ügyészség a következő álláspontot közölte: jelen ügyben végrehajtandó szabadságvesztést indítványozott az ügyészség tárgyalás tartása mellett. A járványügyi helyzetre tekintettel a bíróság tárgyaláson kívül hozott végzést, és az ügyészség indítványával szemben felfüggesztett szabadságvesztést szabott ki. Majd amikor az ügyészség nem fogadta el ezt a döntést, tárgyalástartást kért, akkor azt indítványozta, hogy ha beismeri Kaleta Gábor a bűncselekmény elkövetését, akkor elegendő felfüggesztett szabadságvesztés. Azaz az ügyészség álláspontja szerint, ha valaki egy ilyen ügyben, ahol teljesen egyértelmű, hogy ő mit követett el, beismer, akkor olyan enyhén ítélendő, hogy ne kelljen börtönbe mennie. Ez önmagában rettenetes. Azaz a bíróság és az ügyészség mutogat egymásra. Tény, hogy a bíróság nem ítélhet súlyosabban, mint amit az ügyészség kér, egy kivétellel, ha a bűncselekmény másként minősül. Ez ügyben azonban ez nem volt kérdés. Meggyőződésem, hogy ha az ügyészség nem maga döntött így, meggyőződésem, hogy politikai nyomásra döntött úgy az ügyészség, hogy egy ilyen súlyos ügyben ilyen enyhe büntetéssel valaki megúszhassa. Ezután jött még a tízéves titkosítás, emellett volt az, hogy őt titokban gyakorlatilag a hatóságok a perui és az amerikai hatóságok elől titokban hazacsempészték, hiszen erről is nagyon kevés szó esik. A törvény azt mondja, hogy a 18. életévét be nem töltött személyről vagy személyekről pornográf felvétel megszerzése, tartása büntetési tétele maximum három év. Tehát ez esetben a bíróság akár három évet is kiszabhatott volna. Hogy van az, hogy büntetési tételek vannak tól-ig, és rendre azt látjuk, hogy a maximális büntetést senki semmiért nem kapja meg? Milyen igazságszolgáltatás ez? Holott én tudtam volna a bírónak ötletet adni. Súlyosító körülmény az, hogy ő a hazánkat szolgálta külföldön. Súlyosító körülmény az, hogy ő egy egész országot és egy egész társadalmat, a diplomaták társadalmát járatta le. Súlyosító körülmény, hogy ő maga vallja magát kereszténynek, ő mondja azt, hogy ő naponta gyakorolja a hitét. Súlyosító körülmény az, hogy négy gyermeke van, és ennek ellenére még képes ilyen hajlammal nem gyógyíttatni magát, hanem titokban ezt tenni. Az az én kérdésem mindenki felé, hogy így marad ez Magyarországon: aki fontos elvtárs, azt enyhén büntetjük, és aki pedig a legapróbb cselekményt követi el [[Az elnök a csengő megkocogtatásával jelzi az időkeret leteltét.]] azt súlyosan megmérjük? Milyen ország vagyunk mi?! Köszönöm a figyelmüket.
Köszönöm szépen, képviselő asszony. „Tiszta vizet a pohárba!” címmel napirend utáni felszólalásra jelentkezett a Jobbik képviselőcsoportjából Potocskáné Kőrösi Anita képviselő asszony. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! A XXI. században alapvető elvárásunk, hogy kinyitjuk a vízcsapot, és onnan iható víz folyik. Igen ám, de egy hete, múlt hét hétfőn, Siófok Kiliti városrészében egy olyan üzenetet kaptak az ott lakók, hogy bizony-bizony, a csapból folyó víz emberi fogyasztásra csak forralás után alkalmas. Ez azt jelenti, hogy valamilyen vízszennyezés következett be. Az elmúlt egy hétben folyamatosak voltak a Dunántúli Regionális Vízmű Zrt. által kiadott közlemények, amelyekben nyilvánvalóan a lakosságot nyugtatják, hogy mindent megtesznek annak érdekében, hogy az ivóvíz, a csapvíz minél előbb emberi fogyasztásra alkalmas legyen. Igen ám, csak eljutottunk odáig, hogy vannak olyan beruházások, vannak olyan fejlesztések, amelyek ezen alapvető emberi szükséglet szempontjából sem tudnak minden esetben megvalósulni. Nyilvánvalóan itt a siófoki esetben, Siófok Kiliti városrészében egy olyan illegális bekötés lehet ennek az oka, melyről én is tudom, hogy nyilvánvalóan a DRV erről nem tehet, de van egy olyan kérdéskör, amelyet ezzel kapcsolatban szeretnék itt az Országgyűlésben ismertetni. Nem egy alkalommal kértük már LMP-s képviselőtársaimmal közösen is, hogy a közművezeték-adó, amely jelenleg, a 2021-es költségvetési adatot ismertetném: 53,4 milliárd forintot terveznek beszedni közművezeték-adóból, ami azt jelenti, hogy ugyan nem csak a víziközmű-hálózatokra, hanem távközlési, gázszolgáltató és villanyvezetékekre is érvényes, de azért ebből az 53,5 milliárd forintból egy tehetős rész, egy nagyobb rész a víziközmű-hálózatokat is terheli, ami annyit jelent, hogy ezeknek a cégeknek, jelen esetben a Siófok székhelyű, egyébként egy teljes régiót felügyelő Dunántúli Regionális Vízműnek is be kell fizetnie a kilométerhosszak után, abból az adóteherből lehetne fontosabb beruházásokat is elvégezni, például olyan víziközművek cseréjét, amelyekre egyébként nagy szükség lenne. Minden alkalommal, már a 2021-es költségvetés tárgyalása során is kitértünk arra, hogy milyen jó a „Magyar falu” program, hogy a „Magyar falu” programból mennyi úthálózat-fejlesztést lehet megoldani. Igen ám, csak nagyon-nagyon remélem, hogy amikor ezek a közbeszerzések majd kiírásra kerülnek, és amikor majd ezek a kivitelezések beindulnak, akkor figyelemmel lesznek majd a tisztelt beruházók és az önkormányzatok is, hogy ezt az adott víziközmű-szolgáltatóval és egyéb közműszolgáltatókkal közösen végezzék el, mert igencsak kellemetlen, ami egyébként megtörtént már több esetben, hogy elvégzik az útfelújítást, sok-sok millió, milliárd forintból megépülnek úthálózatok, majd aztán a 70-80 éves csövek, mert nem ritka, amikor ilyen korú vízvezetékcsövekről beszélünk, egyszerűen a karbantartások, felújítások miatt nem voltak kicserélve, és ezért majd egyszer csak egy olyan csőtörés kapcsán a vadonatúj útburkolatokat fel kell bontani. Tehát, értem én, hogy Siófokon most más a probléma, én azért szerettem volna erről itt a tisztelt Házban beszélni, mert a víz az egyik nemzeti kincsünk. Én azt gondolom, hogy Magyarország büszke arra, hogy ilyen jó minőségű ivóvize van. Vigyázzunk erre, tegyünk meg mindent annak érdekében, hogy amikor kinyitjuk azt a bizonyos csapot, akkor valóban olyan víz folyjon, ez mindannyiunk felelőssége, és amikor illegális rákötések vannak, akkor súlyos büntetést kell azokra szabni, akik ezt megtették. Én ebben maximálisan partner vagyok, és tisztelettel kérem az önkormányzatokat arra, hogy amikor felújításokat, beruházásokat végeznek, útfelújításokat, akkor folyamatosan az ivóvíz-vezetékrendszer kapcsán is tegyék meg ezeket a beruházásokat, hiszen valamennyiünknek fontos az, hogy egészséges ivóvízhez jussunk. Köszönöm szépen, elnök úr. [[Taps a Jobbik soraiban.]]
Köszönöm szépen, képviselő asszony. Tisztelt Országgyűlés! Tisztelt Képviselőtársaim! A napirend utáni felszólalások végére értünk. Megköszönöm valamennyiük munkáját. Az Országgyűlés holnap reggel 9 órakor folytatja ülését. Mindenkinek jó utat, szerencsés hazatérést kívánok! Az ülésnapot bezárom.